🌟🌟Fathisthari Vaahaka🌟🌟: ފޯންކޯލް - 36 ވަނަ ބައި\n"ވީ ގޮތަކީ..............ވީ ގޮތަކީ އަސްލު.......ބައްޕަގެ ރައްޓެހި ނަވީން އެނގެއެއްނު.....ދިރާގުގެ އެމްޑީ.......އޭނަގެ މައްސަލައިގަ އަސްލު ޒިޔާދު ފުރަތަމަ ޝައްކު ކުރަން ފެށީ....." އިނާއަށް އެ ވާހަކަ ދައްކަން އުނދަގޫވި ކަހަލައެވެ. އިންތަނުން ތެދުވެގެން ގޮސް ކޮޓަރީގެ ކުޑަދޮރު ހުޅުވާލިއެވެ.\n"ހޫމް..........އޭނަ ކިހިނެއްވީ؟ ނަވީންގެ މައްސަލައޭ ތިބުނީ...........ކޮން މައްސަލައެއްގެ ވާހަކައެއް؟" ދިލްމާ އިނީ އިނާގެ ހަރަކާތްތަކަށް ފަރުވާތެރިވެ ބަލާށެވެ.\nޚުދު އޭނަވެސް މިގެއަށް އައީ ހުސެންގެ ވާހަކަ އިނާއަށް ކިޔައިދޭށެވެ. ނަމަވެސް މި ފެށުނު ވާހަކައަކުން ދިލްމާ ގަސްތު ކުރީ ފުރަތަމަ އިނާ ދައްކާ ވާހަކަ އަޑުއަހާލުމަށެވެ. މިހުރިހާ ދުވަހު އިނާ ސިއްރު ކޮށްގެން ހުރި ކަންތައް މިއަދު އޭނަކައިރީ ކިޔާދޭނެކަމަށް ދިލްމާ އުއްމީދު ކުރިއެވެ.\nއިނާ ކިޔައިދީ ނިންމާލައިފިއެވެ.\nޒިޔާދުއާއި ނަވީންގެ ކާރު އެކްސިޑެންޓްގެ ވާހަކައެވެ. އޭގެ ފަހުން އޭނައާއި ޒިޔާދު އާއި ދެމެދު ހިނގި ކުޑަ ދެބަސްވުމުގެ ވާހަކައެވެ. ބޮޑުމަންމަ ބަލިވެގެން ގޮސް އުޅުނުއިރު ޒިޔާދު ކަންތައް ހުރި ގޮތުގެ ވާހަކައެވެ. ޒިޔާދުމެންގެއަށް ދިޔަރޭ ޒިޔާދުއަށް މާ ދިގު ފޯނެއް އައި ވާހަކައާއި އެ ފޯނަށް ޒިޔާދު ދައްކަނިކޮށް އިނާއަށް އަޑު އިވުނު ވާހަކަ ތަކެވެ. އަދި މާލެއިން ފުރަން އޮތް ދުވަހުގެ ރޭ އޭނައަށް ލެކިއުޓް ތެރެއިން ފެނުނު މަންޒަރުގެ ވާހަކައެވެ. އޭގެ ފަހުން އޭނަގެ ފަހަތުން ޒިޔާދު އައްޑުއަށް އައި ވާހަކައާއި ދެން ވީހާ ގޮތެއްގެ ވާހަކައެވެ.\nކިޔައިދިނީ ހަގީގަތަށެވެ. ފުރިހަމައަށެވެ.\nއެކަމަކު އެއީ އިނާ އާއި ނަވީން އެނގުނު ހިސާބުގެ ވާހަކަ ނުހިމަނާ ފުރިހަމަވި ފުރިހަމަވުމެކެވެ. އިނާ އާއި ނަވީންގެ ދެމެދުގައި ހިނގާފައިވާ "ނުބުނާ" ގުޅުމުގެ ވާހަކަ ނުހިމަނާ ފުރިހަމަވި ފުރިހަމަ ވުމެކެވެ.\nއެގެއަށް ނަވީން ދާތާ އެތައްދުވަހެއް ފަހުން ނަވީންއަށް އޭނަގެ ކައިވެނީގެ ޚަބަރު ލިބުމުން ކަންތައް ވީގޮތުގެ ވާހަކައިން ފެށިގެން ނަވީންގެ އަޑުން އޭނައަށް ގޮވާލުމުން މިކްސްޗަރު ތަޅައިގެން ދާވަރަށް ސިއްސައިގެން ދިޔަ ސަބަބު ނުހިމެނޭ ވާހަކަ ތަކެކެވެ. އިނާގެ ފޯނަށް ނަވީން މެސެޖެއް ކުރުމުން ދިލްމާ ޖަވާބު ދިނުމުގެ ސަބަބުން ނަވީން ހޮސްޕިޓަލަށް އައި އައުމާއި އެރޭ ދެއްކި ވާހަކައިން ފެށިގެން ގޮސް މީގެ ދެރެއެއް ކުރިން ނަވީން އޭނަގެ އަތުގައި ހިފުމުން ވީ ގޮތުގެ ވާހަކަ ނުހިމެނޭ ވާހަކަ ތަކެކެވެ.\nއެއިން އެއްވެސް ވާހަކައެއް އިނާ ނުބުނެއެވެ.\nހޮސްޕިޓަލުގައި ބޭއްވީއްސުރެ ނަވީންގެ ގާތްކަމަށް އެދި އިނާގެ ހިތް ކެނޑިނޭޅި ގޮވާ ގޮވުންތަކުގެ ވާހަކައެއް އިނާ ކިޔައެއް ނުދެއެވެ.\nކިޔައިދޭނީވެސް ކިހިނެއް ހެއްޔެވެ.؟ އިނާ ދެކޭ ގޮތުގައި އޭނައަށް ކުރެވިގެން އުޅެނީ ކުށެކެވެ. ނަވީން ދެކެ ލޯބިވެވުނުކަން އެއީ އޭނައަށް ކުރެވިގެން އުޅޭ ކުށެކެވެ. އެކަމަކު ލޯބިވުމަކީ އަމިއްލަ އިޚްތިޔާރުގައި އެއްވެސް މީހަކު ކުރާ ކުށެއް ނޫންކަން އަދި އިނާއަށް ނޭނގެނީ ކަމަށްވުން އެކަށީގެން ވެއެވެ.\n"ތީގަ ނެތެއްނު އިނާގެ މައްޗަށް ޒިޔާދު ޝައްކު ކުރަންވީ އެއްވެސް ސަބަބެއް. ދެން ކީއްވެ މި ހުރިހާ ދުވަސް ވާއިރުވެސް ތިކަމާއި ބެހޭ ގޮތުން ޒިޔާދު އާއި ވާހަކަ ނުދައްކަނީ....؟" އިނާ ދެއްކި ވާހަކަ ފަރުވާވެ އަޑު އަހަން އިނދެފައި ދިލްމާ ބުނީ މިހެންނެވެ.\nއިނާ ނުދައްކާ ވާހަކަ އަހާކަށް ދިލްމާ މަސައްކަތް ނުކުރެއެވެ. ކޮންމެވެސް އެއް ދުވަހަކުން، އިނާ ކިޔާ ދޭހިތްވި ދުވަހަކުން އެ ވާހަކަތައް އަޑު އެހުމަށް ކެތް ކުރުމަށް ދިލްމާ ނިންމިއެވެ.\n"ދެއްކިން......އެކަމަކު ނޭނގެ........މިހާރު ދެން މެރީކުރުންވެސް ދެމަސް ލަސްކޮށްފައި އޮތީމަ ކަމަށްވެސް ވެދާނެ ދޯ އެހާ ޕްރެޝަރުގައި ނޫޅެނީ ދޯ.........ނޭނގެ ދެން......އެހެންވިޔަސް އެގޮތަކަށް ނޫންކަންނޭނގެ ޒިޔާދު ކަންތައް ކުރަން ޖެހޭނީ." ޒިޔާދުގެ ކަންތައް ހުރި ގޮތުން އިނާ އިނީ ހިތްހަމަ ނުޖެހިފައެވެ.\n"ދެން އަހަރެން ކީކޭ ދޯ ބުނާނީ.....އަހަންނަށް ބުނެވޭނީ.......އަވަސް އަރުވާލާފައި ގޮތް ނުނިންމާ ޒިޔާދު އާއި ދިމާވަންދެން މަޑުކުރާށޭ......މަޑުކޮށްފަ ވާހަކަ ދެއްކީމަ ގައިމު ވާނުވާ އެނގޭނެއެއްނު....." ދިލްމާ އަބަދުވެސް އިނާއަށް ދޭނީ ޚުދު އޭނަގެ ނަފްސަށްވެސް އޭނަ ދޭނެ ނަސޭޙަތެވެ.\nދިލްމާގެ ވާހަކައަށް އިނާ އެނބުރިފައި ދިލްމާއާއި ދިމާލަށް ބަލާލިއެވެ.\n"އަސްލުވެސް ...........އެނޫން ގޮތެއް އަޅެ ތީގައި އެބައޮތްތަ؟" އޭނަ ދެއްކި ވާހަކަ އިނާ ގަބޫލުނުކުރިހެން ހީވެގެން ދިލްމާ އަހާލިއެވެ.\n"އުނހުނ.................." އިނާވެސް އެގޮތް ގަބޫލުކުރިއެވެ.\n"ކޮން ދުވަހަކުން ފުރަނީ.........." އެހެން އެހީ އިނާއެވެ.\nދިލްމާއަށް ހައިރާން ކަމެއް ލިބުނެވެ. އޭނަގެ ކޯސް ފުރިހަމަ ކުރަން އޭނަ ފުރަންޖެހޭކަން އިނާ ހަނދާންހުންނާނެއެކޭ އޭނަ ހިއެއްވެސް ނުކުރެއެވެ.\n"ތިވާހަކަވެސް ދައްކާލަން މި އައީ.........." އިޚްތިޔާރަކާ ނުލާ ވެރިވި ހިނިތުންވުމެއް ދިލްމާގެ މޫނުމަތީގައި ނަށާލިއެވެ.\nދެމީހުންވެސް ތިބީ ސޯފާގެ ދެކޮޅުގައި އެކަކު އަނެކަކާއި ދިމާލަށް ކުރިމަތިވާގޮތަށް އެނބުރިގެންކަމުން ދިލްމާގެ މޫނަށް ވެގެން ދިޔަ ގޮތް އިނާއަށް ވަރަށް ރަނގަޅަށް ފެނުނެވެ.\n"އަނެއްކާ ނުފުރަނީތަ؟" އިނާ އާއި ދިމާލަށް އެނބުރި އިނަސްވެސް ދިލްމާ އިނީ ދެފައިވެސް ތިރިއަށް ބާލައިގެނެއްކަމަކު، އިނާ އޭނަގެ ދެފައިވެސް ސޯފާއަށް ނަގާ ރަނގަޅަށް ހަމަޖެހިލިއެވެ.\n"ކީއްވެ ނުފުރާންވީ........؟" އެއްފައިމައްޗަށް އަނެއްފައި ލަމުން ދިލްމާވެސް އަހާލީ ސުވާލެކެވެ.\n"ނޭނގެ..........މާ ގޮތަކަށް ދިލް އުޅޭތީނު........؟" ސޯފާގެ ލެނގޭ ތަނުގައި އިނާ އަތް އަޅުވާލިއެވެ.\n"ކީކޭ ބުނާނީވެސް ދޯ..........ގިނަ ފަހަރަށް ދިރިއުޅުމަށް ކަންތައްތައް އައިސް ވާޞިލުވަނީ އެންމެ އުއްމީދު ނުކުރާ ދަނޑިވަޅުގައި. " އިރުކޮޅެއްގެ ހިމޭންކަމަށްފަހު ދިލްމާ ބުނަން ފެށިއެވެ.\nއިނާ ހުޅުވާފައި ހުރި ޓީވީ އާއި ދިމާލަށް ބަލަން އިނާ ނެތް ނަމަވެސް ދިލްމާ މިހެން ބުނިއިރުވެސް ދިލްމާ އިނީ އެ ޓީޥީ އާއި ދިމާލަށް ބަލަހައްޓައިގެންނެވެ. އެއިން ދައްކަނީ ކޯޗެއްތޯ މިވަގުތު މީހަކު އަހާލިޔަސް އެ ސުވާލަށް ޖަވާބު ދޭން ދިލްމާއަށް ނޭނގުން، އެއީ އަދި މުޅިން އެހެން މައްސަލައެއްތާއެވެ.\n"ހޮސްޕިޓަލްތެރެއިން އަހަންނާއި ދިމާވި މީހަކާއި އަހަންނާ ދެމެދު..........މާބޮޑު ކަންތަކެއް ނުހިނގާ.........." ދިލްމާއަށް އެވާހަކަ ކުރިއަށް ގެންދިއުމުގައި ދަތިތަކެއް ހުރިކަން ޚުދު ދިލްމާއަށްވެސް ފާހަގަ ކުރެވުނީ އަދި ކިރިޔާއެވެ.\n"ތިބުނީ.........؟" އިނާ އެހިއެވެ. ބޮޑު ޝައުގުވެރިކަމެއްގެ ސަބަބުން އިނާގެ ލޮލަށް ވިދުމެއް އައިކަހަލައެވެ.\n"މިބުނީ.........ފުރަތަމަ ދުވަހުވެސް އޭނަ އެހީ އިނާގެ ވާހަކަ. ދެވަނަ ދުވަހުވެސް......އަދި އޭގެ ފަހުން ކިތަންމެ ގިނައިން ފެނުނަސް އެހީ ހަމަ އިނާގެ ވާހަކަ...........އެންމެ ފަހުން ބުނީ އިނާގެ ވާހަކަ އިނާ ކައިރީ ދައްކަން ދާށޭ......" ދިލްމާ ކިޔައިދެމުން ދިޔައެވެ.\n"ހޫމް.........؟" އިނާ އަނެއްކާވެސް އެހިއެވެ.\n"ރޭގަ އައި އަހަރެމެންގެއަށް.............މަންމަ ބުނީ މައްސަލައެއް ނެތޭ......." ވިސްނުންތެރި ކަމާއި ސާބިތު ކަމާއެކު އަބަދުވެސް ވާހަކަ ދައްކާ ދިލްމާ ދައްކަމުން އެދާ ވާހަކަ ޚުދު ދިލްމާއަށް އިވޭނަމަވެސް ދިލްމާވެސް ހޭނެއޭ އިނާ ހިތަށް އެރިއެވެ. އެކަމަކުވެސް އެއީ ދިލްމާގެ މިޒާޖާ ނުގުޅޭ ވާހަކައެއްކަން އިނާއަށްވެސް އެނގެއެވެ. ދިލްމާ އަކީ ސީރިއަސް މިޒާޖެއްގެ އަންހެންކުއްޖެއްކަން އެންމެ ރަނގަޅަށް އެނގޭނީވެސް އޭނައަށް ކަންވެސް އިނާއަށް އެނގެއެވެ.\n"އަހަރެންގެ ވާހަކަ އަހާފަ......ތިގެއަށް ގޮސްފަ........މަންމަ ބުނީ މައްސަލައެއް ނެތޭ ؟؟؟ ދިލް ތި ކިޔަނީ ކީކޭ.........؟" އިނާގެ އަބަދުގެވެސް އާދައިގެ މަތިން މިހެންވެސް އެހީ މަޑު އަޑަކުންނެވެ. އެކަމަކު އެސުވާލު ވީދިލްމާވެސް ހެއްވާލި ސުވާލަކަށެވެ. އިނާ އެ ސުވާލު އަތުރާލި ގޮތުންނެވެ.\n"މި ބުނީ...........ހުސެން ބޭނުންވަނީ އަހަރެން ފުރުމުގެ ކުރިން މެރީ ކުރަން......" ހުރިހާ ތަފްޞީލަކަށް ދިއުމުގެ ބަދަލުގައި ދިލްމާ ފުރިހަމަ ކޮށްލިއެވެ.\n"ހޫމް.............!!!" އިނާ ހަމަ ހައިރާން ވެއްޖެއެވެ.\n"އާނ........." ދިލްމާ އެ ހައިރާންކަން ކަނޑުވާލަ ދިނެވެ.\n"ދެން ކޮބާ ތި ބުނާ ހުސެން އަކީ.......ކީއްވެ މިގެއަށް ނުގެނައީ.........އަހަންނަކަށް އިންޓްރޮޑިއުސްވެސް ނުކޮށްދެމެއްނު؟ މަންމައަށް އެނގިއްޖެއްޔާ މަންމަވެސް މައްސަލަޖައްސާނެ އިނގޭ." އޭނަ އެ ވާހަކަ ބުނުމުން އިނާ އެހުރިހާ ވާހަކައެއް ބުނާނެކަން ދިލްމާއަށް މާ ކުރިންވެސް އެނގެއެވެ.\n"އަދި ނެތެއްނު ނުގެނެވިފައެއް.........ކޮންއިރަކުން ގެންނަންވީ......" ދިލްމާ އެކަމަކާއި ދެކޮޅެއް ނޫނެވެ.\n"މިރޭ ގެންނަންވީނު.........މަންމަ ކައިރީ އަހަރެން ބުނާނަން ރޭގަނޑުގެ ކެއުމުގައި ހުސެންއާއި ދިލް ބައިވެރިވާނެއޭ........އަންނާނަން ދޯ؟" އިނާގެ ގެއްލިފައިވާ އުފާވެރިކަން އައިކަހަލައެވެ.\n"ހޫމް............" ދިލްމާވެސް ހިނިތުންވެލިއެވެ.\n"ދެން ދިލް ދަނީ މެރީކޮށްގެންތަ؟ ކޮން ދުވަހަކު ފުރަނީ.......؟" އިނާ ސީރިއަސްވިއެވެ.\n"ނޭނގެ ތިކަމުގައި ހަދަންވީ ގޮތެއް. ހުސެން ބުނަނީ މެރީކޮށްފިއްޔާ ދެމީހުން އެއްކޮށް ދެވޭނެ ނޫންހޭ..........އެކަމަކު އެހުރިހާ ކަމަކަށް ވަގުތެއް ނެތް.......އަހަރެން ފުރަން ޖެހޭނެ ހަތާވީހުގަ.........." ދިލްމާގެ އަސްލު މައްސަލައަކީ އިނާގެ ކައިވެނި މި މަހުގަ ނުކުރެވޭއިރު، އަދި ޒިޔާދުއާއި އެފަދަ ކުނިތަކެއް ޖެހިފައިވާއިރު، އޭނަ މިވަގުތު ކައިވެނި ކޮށްފިއްޔާ އިނާ ދެރަވެދާނެތީއެވެ.\n"އެއީ މައްސަލައެއް ނޫނޭ.....މިއަދު މިއީ އަދި އަށާރަ ކަންނޭނގެ.......ކިހާ ދުވަހެއް އެބައޮތް......ކޯޓުގެ ކަންތައް ނިމޭނެނު ހަތަރުވަރަކަށް ދުވަސްތެރޭ..........އެބުނާހެން މެރީކޮށްގެން ދިޔައީމަ ދިލްއަށްވެސް ކިހާ ފަސޭހަ ވާނެ............" އިނާ އޭނަގެ ރަހްމަތްތެރިޔާއަށްޓަކައި ހިތުގެ އަޑިން އުފާކުރަމުން ލަފާދިނެވެ.\nއޭނަގެ ލޯބިވާ ރަހްމަތްތެރިޔާ ކައިވެންޏެއް ކުރުން މިހާރުވެސް މާ ލަސްވެއްޖެއެވެ. ދެން އިތުރަށް ލަސްކުރާކަށް އޭނައަށް ތާއީދެއް ނުކުރެވޭނެއެވެ.\n"އާނ ދެން ވިސްނާނަން........" ދިލްމާ އެކައިވެނި މި ދަނޑިވަޅުގައި ކުރަން ބޭނުން ނުވާ އަސްލު ސަބަބު ސިއްރު ކުރިއެވެ.\n"އިނާ އެހެން ބުންޏަސް.........އަސްލު އިނާ ވަރަށް ދެރަވާނެ ކަންނޭނގެ ..........އަނެއްކާ ކޯޓުގެ ކަންތައްވެސް ނިމޭ ގޮތަށް ބަލާއިރު ކައިވެނި ކުރެވެން މި އަންނަނީވެސް 23 ގަ...............އެހެންވީމަވެސް.........." އިނާމެންގެއަށް ކެއުމަށް ދާންޖެހެނީ އަށްގަޑި ބަޔަށް ކަމަކު މިވާހަކަތައް ދެއްކުމަށް ދިލްމާގެ ދަޢުވަތަށް ހުސެން އެގެއަށް އައިސް އެއިނީ އަށެއް ޖެހިއިރުއެވެ.\n"ދެން ތީގަ ގޮތެއް ނިންމާނީ ދިލް...........ހުސެންގެ މައްސަލައެއް ނެތް...........އެކަމަކު ހުސެން އަށް ރަނގަޅީ ދެމީހުން އެއްކޮށް އެކޮޅަށް ދެވޭގޮތް ވެއްޖިއްޔާ......." ގޮތެއް ނިންމުމުގައި ދިލްމާއަށް ހައްގެއް ދިންނަމަވެސް އޭނަ އެދޭގޮތްވެސް ހުސެން ފާޅުކުރިއެވެ.\nހުސެން މިހެން ބުނުމުން ހުސެން ހިތްހަމަނުޖެހުނީކަމަށް ހީކޮށް ދިލްމާ ހުސެންގެ މޫނަށް ބަލާލިއެވެ. ހަމަ އެވަގުތު ހުސެންވެސް ބޮޑު ހިނިތުންވުމަކުން ދިލްމާއަށް ހިނިތުންވެލިއެވެ.\n"އެއްޗެއް އަހާލަންތަ.........؟" ހުސެން އަށް ބަލަން އިނދެފައި ދިލްމާ އެހިއެވެ.\n"އާނ...........މާ ލަސްވެސް ވެއްޖެއެއްނު.........." ހުސެންގެ ސަކަ މިޒާޖަކީ ފެންނަ ފެނުމުގައި ހުސެންގެ ސިފައެކޭ އެއްވެސް މީހަކަށް ހިއެއް ނުވާނެއެވެ. އެކަމަކު ހުސެންއަކީ ދޭތެރެއަކުން ދިލްމާ ހެއްވާލާކަހަލަ އެއްޗިހި ބުނުމުގައި ކުޅަދާނަ މީހެކެވެ.\n"ބުނީމެއްނު ހުސެން އެންމެ ލޯބިވި ކުއްޖެއްގެ ވާހަކަ..........ކީއްވެ އޭނައާއި ވަކިވީ......ނުބުނަމެއްނު ވީ ކީއްކަމެއް." އެ ވާހަކަ ހުސެން ދެއްކިއިރުވެސް އެ ސުވާލު އޭނަގެ ހިތުގައި އުފެދުނެއް ކަމަކު އޭރު ނޭހުނީއެވެ. އެކަމަކު ވަގުތެއް ލިބިއްޖެއްޔާ އަހާލަން އޭރުވެސް ދިލްމާ ހުރީ ގަސްތު ކޮށްގެންނެވެ.\n"އެދެން.........މުޅިން އެހެން ޒަމާނެއްގެ ވެނިމިފަ އޮތްކަމެއްވީމަ އެ ވާހަކަ ނުދައްކަން ކަމަށް.........." ދިލްމާ ކުރި ސުވާލުން ހުސެންގެ މޫނު ސީރިއަސްވީތަން ދިލްމާއަށް ފެނުނެވެ.\n"އެހެންވެއްޖިއްޔާ އަޅާނުލާ.........އެބަ އަންނަން........." ހަގީގަތުގައިވެސް ހުސެން އެބުނީ ތެދެއްކަން ދިލްމާއަށް ގަބޫލުކުރެވުމުން އެ ވާހަކަ ދޫކޮށްލަން ދިލްމާ ނިންމިއެވެ.\n"ނޫނޭ............މިފަހަރު ވާނެ އަޅާލާން......އަދި އާދޭ އާދޭ............." ޖެހިގެން އިން ޖޯލީގައި އިނދެފައި ތެދުވެގެން ދިލްމާ ހިނގައިގަތުމުން އެއްލި އަތުން ދިލްމާގެ އަތުގައި ހިފައި ހުސެން ހުއްޓުވިއެވެ.\nހުސެން އެބުނެލިގޮތުން ދިލްމާއަށް ހީލެވުނެވެ. ހުސެންވެސް ހިނިތުންވެލިއެވެ.\n"ވީގޮތް ކިޔާދެންތަ.......؟ ވީގޮތަކީ........ތެދަށް ބުނަންޏާ އަހަންނަށް އޭނަ ދެކެ ވެވުނީ ލޯތްބެއް ނޫން......ވެވުނީ މޮޔަ.........ކަޅާ ހުދު ވަކިނުވާ ކަހަލަ މޮޔައެއް ވެވުނީ.....އޭނަ ފެނިއްޖެއްޔާ އެނގޭނެ އޭނަ ފެންނަ ކޮންމެ މީހަކަށްވެސް އެހެން ވާނެކަން. އެކަން އެނގޭތީކަންނޭނގެ. އޭނަވެސް މީހުން މަޅީގައި ޖައްސަން ވަރަށް މޮޅުވާނެ. ޚާއްޞަކޮށް އޭނަގެ ޝިކާރައަކަށް ވާނީ މުއްސަނދިން. ދެރަކަމަކީ.......މިކަން އަހަންނަށްވެސް މިހާރު އެނގުނެއްކަމަކު ....ހެހެހެހެ.......އޭރަކު ނޭނގުނު.......އޭރު ހުރީ ލޯ އަނދިރިއެއްވެސް ނޫން.....ކަނު ވެފަ........." ހުސެން ހީލިއެވެ.\n"ތި ޖޯކް ވާހަކައެއްވިއްޔާ ދެން ހެޔޮ ކިޔާނުދިނަސް.........." ދިލްމާ އަނެއްކާވެސް ދާން އުޅެގެންފިއެވެ.\n"ނޫނޭ.......ހަމަ އަސްލުވާހަކައެއް މިއީ...........އެއީ..........ދެން ނަން ނުބުންޏަސް އޯކޭ ދޯ.........އޭނަ އެއީ އަހަރެންގެ ހަލާކު. އަހަރެން ކުރަމުން އައި ވިޔަފާރިވެސް އަޑިއަށް ދިޔައީ އޭނަގެ ސަބަބުން. އެކަމަކު ކީއްކުރާނީ.......ހަތަރު އަހަރުވަންދެން ރައްޓެހިވެގެން އުޅުނިން. ކޮންމެހެން އަހަރެން ބޭނުންވެގެނެއް ނޫން އިނގޭ.......އަހަރެން ބޭނުންވީ ވީހާވެސް އަވަހަކަށް ކައިވެނި ކުރަން. މަންމަމެންވެސް އެހެން ކިޔާވަރުން. އެކަމަކު އޭނަ.............އޭނަ ހަމަ ހިލާ އެކަމަކާ ގަބޫލެއް ނުވި..........ދެން އަހަރެން ހީކުރީވެސް އޭނަ ކޯހެއް ހަދާތީއާއިވެސް އެކު............އެކަމަކު ކޮންތާކު...........އަހަރެންނާ ރައްޓެހިވެގެން އުޅެމުން..........." ހުސެންއަށް ކުރިއަށް ގެންދަން ދަތިވި ކަހަލައެވެ.\n"އަހަންނާ ރައްޓެހިވެގެން އުޅެމުން އޭނަ އުޅުނީ އަދި އިތުރު ހަތަރު މީހުންނާވެސް ރައްޓެހިވެގެން.........އަހަންނަށް އެނގުނުއިރު.....އަހަރެން އަތްމަތިވެސް ހުސްވެއްޖެ. އޭނައަކަށް އަހަރެން އޭނަ ދެކެ ވީ ލޯބީގެ އެއްވެސް އަގެއް ހުރި ކަމަކަށް ނުވި........އެހިސާބުން ދެން ހުއްޓުނީ.........އެއީ......އެ ނިމުނީ." ހުސެން ނިންމާލިއެވެ.\n"ދެން އަޅާނުލާ......" އެ ވާހަކަ ދައްކަން ޖެހުނީތީވެސް ހުސެން އިނީ އުނދަގޫވެފައިކަން ބަލާލުމުންވެސް ދިލްމާއަށް އެނގުނެވެ. އެހެންކަމުން އެ ވާހަކަ އިތުރަށް ދެން ދައްކާކަށް ދިލްމާވެސް ގަސްތެއް ނުކުރިއެވެ.\n"އަންނާނަން އިނާމެންގެއަށް ދާވާހަކަ މަންމަ ކައިރީ ބުނެލާފަ." ތެދުވެގެން ދަމުން ދިލްމާ ހުއްދައަށް އެދުނެވެ.\nހުސެން ހަށިފުރާ ނޭވާއެއް ލާފައި ޖޯލީގައި ލެނގިލިއެވެ.\nއެ ނުލަފާ އަންހެންކުއްޖާމަތިން އޭނަ ހަނދާން ނެތޭނީވެސް ކިހިނެއް ހެއްޔެވެ؟ އެކަމަކު އޭނަ މަތިން ހަނދާން ކުރާކަށް ބޭނުމެއް ނޫނެވެ. ދިލްމާފަދަ މާތް އަންހެންކުއްޖަކު އޭނަގެ ހަޔާތަށް ލިބުން އެއީ އޭނަ ޝުކުރު ކުރާ ކަމެކެވެ.\nހުސެން އާއެކު ދިލްމާ ގޮސް އިނާމެންގޭގެ ސިޓިންގރޫމަށް ވަންއިރު އެންމެންވެސް އެ ދެމީހުންގެ އިސްތިގްބާލުގައި ތިއްބެވެ.\n"އަނހަނ.............މިއީތަ ހުސެން އަކީ........ހޫމް...........މިހާރު އެނގިއްޖެ މި ވީގޮތް......އަވަހަށް ވަދޭ ވަދޭ......އިށީނދޭ" އިނާގެ މަންމައަށް ހުސެން ފެނުމާއެކު ހަނދާން ވެއްޖެއެވެ.\n"ޝީލާ ދަންނަ ކުއްޖެއްތަ......؟" ޚާލިދު އިށީނދެ އިން ބޮޑު ސޯފާގެ އެއްކޮޅުން ހުސެންއަށް ތަން ދައްކަމުން ޝީލާ އެހެން ބުނެލުމުން ޚާލިދުވެސް ހައިރާން ވިއެވެ.\n"އެހެން ނުއެއް ދަންނަން. އެކަމަކު އިނާ ހޮސްޕިޓަލްގައި ބާއްވައިގެން އުޅުނުއިރު ވަރަށް ގިނައިން ފެނޭ. ފުރަތަމަ ގެންދިޔަ ދުވަހުވެސް އިމަރޖެންސީ ކައިރިން ދިމާވެގެން އެހި އިނާގެ ހާލު. ފަހުން ދުވަހަކުވެސް އެހި. ދައްތަ ހީކުރީ އިނާ .........." ޚާލިދުގެ ސުވާލަށް ޖަވާބު ދިނުމުގެ ގޮތުން ފެށި ނަމަވެސް ޝީލާ ވާހަކަ ނިންމާލީ އިނާ އާއި އެއް ސޯފާއެއްގައި އިން ޝީލާއާއި ދިމާލަށް ހިނިތުންވެލަމުންނެވެ. ވާހަކައިގެ ބާވަތުން އިތުރަށް ކުރިއަށް ނުވެސް ގެންދެއެވެ.\nދިލްމާވެސް ރަކިގޮތަކަށް ހިނިތުންވެލާފައި ބަލާލީ އިނާއާއި ދިމާލަށެވެ.\n"އެހެންތަ.......އެހެންވެއްޖިއްޔާ ވަރަށް ލޯ ތޫނުކޮށްގެންތާ ހުސެން ހުރީ. ހެހެހެހެ..........އުފާވެއްޖެ ދިލްއާއި ހުސެން ގުޅުނީމަ. ދިލްއަކީ އަހަރެންގެ ދަރިއެއް ނޫނެއްކަމަކު ހަމަ ދަރިއެއް. ދިލްއަށް އެއްވެސް ދެރައެއް ދުވަހަކުވެސް ދީފިއްޔާ މި ބޭބެއަށް ހުސެން ޖަވާބުދާރީވާން ޖެހޭނެކަން ހަނދާން ނައްތާނުލާތި." ހިނިތުންވެއިނދެ ޚާލިދު އެ ދެއްކީ ތެދުވާހަކައެއްކަން އެތާ ތިބި އެންމެންނަށް އެނގެއެވެ. މިރެއިން ފެށިގެން އެކަން ހުސެންއަށްވެސް އެނގޭނެކަން އެއީ ޝައްކެއްވެސް އޮތް ކަމެއް ނޫނެވެ.\n"އަސްލުވެސް ވަރަށް އުފާވެއްޖެ ދައްތަމެން..........ދިލްއަކީ ހަމަ މިގޭ ކުއްޖެއް. ބޭނުންއިރެއްގައި އައިސްގޮސް ހެދޭނެ ދިލް އާއި ދިލްގެ އާއިލާގެ ކޮންމެ މީހަކަށްވެސް........" ޚާލިދުގެ ވާހަކަ ފުރިހަމަކޮށްދިނީ ޝީލާއެވެ.\n"ޝުކުރިއްޔާ..........." ޚާލިދު އަށާއި ޝީލާއަށް ހުސެން ޝުކުރު އަދާކުރީ ހިނިތުންވުމާ އުފަލާއެކުގައެވެ.\nޚާލިދު އާއި ޝީލާއަކީ ކިހާ އޯގާތެރި ކިހާ މާތް ދެމަފިރިންކަން މީގެ ކުރިން އޭނަ އަށް އިވިފައިވަނީ ތުންތުންމަތިންނެވެ. އެއީ ހަގީގަތެއްކަން މިރޭ މިގޭތެރެއަށް އަޅާލި ފުރަތަމަ ފިޔަވަޅުންވެސް ހުސެންއަށް އިހްސާސް ވަމުން ދިޔައެވެ. މުއްސަނދިކަމުގެގޮތުން ގާތްގަނޑަކަށް އޭނައާއި އެއް ދަރަޖައެއްގައި އެ އާއިލާވެސް ވާތީ، ގޭތެރޭގެ މުއްސަނދިކަމާއި ފާޑުވެރި ކަމަކީ ހުސެންއަށް އާ ކަމަކަށް ނުވިޔަސް، "އޭނަގެ" ދިލްމާއަށްޓަކައި އެ ދެމަފިރިންގެ ހިތުގައި ދެވިފައިވާ ގަދަރާއި ލޯތްބަކީ ޚުދު އޭނަގެ ހިތްވެސް ފަތަޙަ ކުރުމުގައި އެ ދެމަފިރިންނަށް ކާމިޔާބު ލިބޭނެ ސަބަބެއްކަން އޭނައަށް ހަމަ ޔަގީނެވެ.\nޖެހިގެން އައި ދުވަހެވެ.\n"ޓިކެޓާއި އެއްޗެހި ބަހައްޓާ އަހަރެންގެ މޭޒުމަތީގަ.....މިރޭ އައިސް ނަގާނަން. ދެން އިކްރާމްކައިރީ ބުނެގެން ފައިނޭންޝަލް ރިޕޯޓްގެ ކޮޕީއެއްވެސް ހޯދާފަ ބާއްވާ..........."\nއޮފީހުގެ ރަސްމީ ގަޑި ނިމުމުން ނިކުމެގެން ދަމުން ނަވީން އޭނަގެ ސެކްރެޓަރީއަށް އެންގީ މާދަން މެންދުރުފަހު އޭނަ މާލެ ފުރުމަށް ހަމަޖެހިފައިވާތީ، އެ ދަތުރާއި ގުޅިގެން ކުރަން ޖެހޭ ކަންތައްތަކުގެވާހަކައެވެ.\nވަރަށް ކުއްލި ގޮތަކަށް ނަވީން މާލެ ދާން ޖެހުނީއެވެ. ޓެލެކޮމިއުނިކޭޝަން ސެންޓަރާއި ސިންގަޕޫރާއި މެލޭޝިޔާގެ ޓެލެކޮމިއުނިކޭޝަން ސެންޓަރާއެކު ދިރާގުގެ ފަރާތުން ބާއްވާ ޑިސްކަޝަން ކުރިން އޮތީ މެލޭޝިޔާގައި ކަމަށްވިޔަސް، ކޮންމެވެސް ސަބަބަކާހުރެ، އެ ޑިސްކަޝަން މިހާރު ވަނީ ސެމިނާރއަކަށް ބަދަލުވެ، ބާއްވާ ތަންވެސް ރާއްޖެކަމުގައި ވެފައެވެ. މީގެ ހަފްތާއެއް ކުރީއްސުރެ ރިޕޯޓްތަކާއި އެއްޗެހި ތައްޔާރުކޮށްފައި ހެޑް އޮފީހަށް ފޮނުވީ އެ ޑިސްކަޝަނަށް ފޮނުވުމަށް ކަމަކު، އެ ސެމިނާރ ރާއްޖެއަށް ބަދަލުވުމުން އެ ސެމިނާރއަށް އަތޮޅުތެރޭގެ ހުރިހާ ލޮކޭޝަނެއްގެ އެންމެ އިސްވެރިޔަކުވެސް ދާން ޖެހުނީއެވެ.\n"މިހާރު ފޯމް ލާފަ އެ އޮތީ..........މިއަދު ލީމަ ފަސްވަރަކަށް ދުވަސްފަހުން ހުރިހާ ކަމެއް ހަމަޖެހޭނެއެއްނު..." ހަވީރުގެ ފިނި ވަގުތުގައި ޖޯލީގައި ވާހަކަ ދައްކަން އިނދެފައި ހުސެން އެ ބުނެލީ އޭނައާއި ދިލްމާގެ ކައިވެނީގެ ފޯމް މިއަދު ކޯޓަށް ލީވާހަކައެވެ.\nހުސެން އެދުނު ގޮތަށް ދިލްމާވެސް ނިންމީ 27 ވަނަ ދުވަހު ކޯހަށް ފުރުމުގެ ކުރިން ކައިވެނި ކޮށްގެން ފުރުމަށެވެ. ދިލްމާގެ މަންމައާއި އިނާއާއި އިނާގެ މަންމަ އާއި ބައްޕަވެސް އެގޮތް އެދުމުން، އެއީ ހަމަ އެކަން ކުރަން ޖެހޭ އެންމެ ރަނގަޅުގޮތްކަމަށް ދިލްމާއަށް ބާރު ލިބުނެވެ.\n"ފަސްދުވަސް؟ ކުރިން އެކަހަލަ ކަންތަކަށް ނަގާނެ ހަތްވަރަކަށް ދުވަސް. މިހާރު ތަންކޮޅެއް އަވަސް ދޯ؟......މިއަދު މިއީ 19 .......އެހެންވީމަ އެވާނީ 24 އަށް..... އެއްގޮތަކުން ރަނގަޅު 23 އަށް ނުވިކަންވެސް. އެހެން ނޫންނަމަ އިނާއަށް ކޮންމެވެސް ވަރަކަށް އުނދަގޫވާނެކަންނޭނގެ ދޯ؟" ހުސެން ގެނެސްދިން ހަދިޔާ ފޮށްޓެއް ހިފައިގެން އިން ދިލްމާ ވިސްނާލާފައި ބުނެލިއެވެ.\n"އާނ.......އެހެންވުން އެކަށީގެންވޭ.......ދެން ދިލް ބުނެލާތި އިނާކައިރީވެސް މިގޮތަށް ހަމަޖެހުނު ވާހަކަ. އޭރަށް ރަނގަޅުވާނެނު. ދެން ގޮސްލީއޭ އިނގޭ..........ގުޅާނަން މިރޭ......" ދިލްމާގެ ގެއަށް ހުސެން އައިސް ގޮސް ވުމުގައި ބީރައްޓެހި އެއްވެސް ކަމެއް މަނާ އެއްވެސް ކަމެއްވެސް ނުވެއެވެ.\n"ހުސެން................" ހުސެން ހިނގައިގަތްފަހުން ދިލްމާ ގޮވާލިއެވެ. ގޮސްގޮސް ހުރެފައި ހުސެން އެނބުރިލީކީ ނޫނެވެ. އެނބުރި އައީއެވެ.\n"ޝުކުރިއްޔާ......!!! އަސްލު މިހެދުން ހޯދަން ޖެހޭނީވެސް އަހަރެން..........އެކަމަކު......." ހުސެން އައިސް ހުއްޓީހުރީ އޭނަގެ ކުރިމަތީގައި ކަމަށްވުމުން އިސް އުފުލާ، ކަރުމައްޗަށް ނަގާފައި އޯގާތެރިކަމާއި ޝުކުރުވެރިކަމާއެކު ދިލްމާ ޝުކުރު އަދާކުރިއެވެ.\nހުސެން ދިލްމާ ކައިރީ ޖޯލީގައި އަނެއްކާވެސް އިށީނެވެ. ދެން ދިލްމާގެ އަތްތިލައިގައި ހިފާ ބާރުކޮށްލިއެވެ.\n"އަބަދުވެސް...........އަބަދުވެސް ދިލްގެ ޚިދުމަތުގައި ހުރުމަކީ އަހަންނަށް ލިބޭ އުފަލެއް. އެކަން ހަނދާން ނައްތާނުލާތި. އެކަމަކު ތިއީ މަންމައާއި ދޮންތަގެ ޗޮއިސްއެއް......." ދިލްމާގެ އަތްތިލައަށް ބާރުލަމުން ހުސެން ޔަގީންކަން ދިނީ އޭނަގެ ހިތުގެ ލޯތްބާއި އޭނަގެ އާއިލާގެ ލޯތްބާއި ރުހުންވެސް ދިލްމާއަށް ލިބިފައިވާ ކަމެވެ.\nދިލްމާއަށް ލިބުނު އުފަލުންނާއި ކުރި އަސަރެއްގެ ބޮޑުކަމުން އަނގައިންވެސް ނުބުނެވުނެވެ.\n"ނުވެސް ކަނޑާނަންތަ ޕާރސަލް.......އޭރުންނެއްނު އަހަންނަށް ފެންނާނީ." އެ ޕާރސަލް ކެނޑުމަށް ހުސެން އެނދުނު މީ ފުރަތަމަ ފަހަރެއް ނޫނެވެ.\n"މަންމަ އައީމަ ކަނޑާނީ.......އެހެން ނޫނަސް ހުސެންއަށް ކީއްކުރަން ދައްކަނީ......ފެންނަންވާ ދުވަސް އައީމަ ފެންނާނެނު." ކުރިންވެސް އެކަމުން ދިލްމާ މަނާވެގަތީ އެހެން ބުނެފައެވެ.\n"އޯކޭ އޯކޭ..........ދޫކޮށްލީ......ދަނީ އިނގޭ....." ދިލްމާގެ އަތުގައި ފިރުމާލާފައި ހުސެން ތެދުވެއްޖެއެވެ.\nދިލްމާވެސް އިތުރު އެއްޗެއް ނުބުނި ނަމަވެސް ރީތި ހިނިތުންވުމަކުން ހިނިތުންވެލިއެވެ.\nޓިއުޝަންގެއިން ކޮއްކޮ ގޮވައިގެން އައިސް މަންމަ ވަނީ ހަމަ އެވަގުތުއެވެ.\n"ހާދަ އަވަހަކަށް ހުސެން އެދިޔައީ......" ނުކުމެގެން ދިޔަ ހުސެން އާއިވެސް އެ ސުވާލުކޮށްފައި ވަދެގެން އައި މަންމަ ދިލްމާ ކައިރިންވެސް އެހީ ހަމަ އެހެންނެވެ.\n"އަޅެ.........ތީ ހާދަ ރީތި ބޮކްސް އެކޭ ދައްތާ.....ކޯޗެއް އޮތީ......" ދިލްމާގެ މަންމައަށްވުރެ ކުރިން ކޮއްކޮގެ ލޮލުގައި އެ ފޮށި އަޅައިގަތެވެ.\n"މިއީ..........މިއީ ދައްތަގެ ހެދުން......" ޖަވާބު ދިނީ ކޮއްކޮއަށް ކަމަށްވިޔަސް މަންމައާއި ދިމާލަށް ދިލްމާ ބަލާލިއެވެ. ދިލްމާގެ މަންމައަށްވެސް އެއީ ކޮން "ހެދުމެއް" ކަން ވިސްނައިގަނެވުނު ކަހަލައެވެ.\n"އެހެންތަ.....އަވަހަށް ދައްކަބަލަ މަންމަވެސް ބަލާލަން......" ކޮއްކޮ ގޮވައިގެން އައިއިރު ގަނެގެން ގެނައި ދެކިލޯ ހަކުރުކޮޅު ބަދިގޭ މޭޒުމަތީ ބަހައްޓާފައި އައިސް ދިލްމާ ކައިރިއަށް މަންމަވެސް ހުއްޓިލިއެވެ.\n"ކަނޑަންވީ..........؟؟" ވަރަށް އުފާވެފައި އިން ކޮއްކޮއާއި ދިމާލަށް ބަލާލާފައި ދިލްމާ ސަމާސާ ކޮށްލިއެވެ.\n"އޯވހ ޕްލީޒް........އަވަސް އަވަސް............." ދިލްމާގެ ކޮއްކޮ ދެއަތް ތަޅުވައިގަތެވެ. ދޫންޏަކު ފިޔަޖަހާލާހެންނެވެ.\nދިލްމާ އެ ޕާރުސަލް ކަނޑާލިއެވެ.\nދިލްމާއެކޭ އެއްވަރަށް ދިލްމާގެ މަންމަވެސް އާޝޯޚް ވިއެވެ. ފޮށިގަނޑުގައި އޮތްއިރު ފެންނަން އޮތީ ހަމައެކަނި ހެދުމުގެ މޭމަތިން ބައެއް އެކަންޏެވެ. އެކަމަކު އެއީ ޓޮފީ ކުލައިގެ އޮފް ސެޓީންގ ފޮތީގެ ހެދުމެއްކަން އެހިސާބުން އެ ތިންމައިންނަށްވެސް އެނގުނެވެ. ދިލްމާއަށް އެންމެ މަގްބޫލު ކުލައެވެ. ޔަގީނުންވެސް އެ ކުލަ ޚިޔާރު ކުރުމުގައި ހުސެން އެހެރީ ވަރަށް ބޮޑު އެހީއެއް ހުސެންގެ މަންމައާއި ދޮންތައަށް ވެފައިކަން ދިލްމާއަށް އެވަގުތު ޔަގީން ވިއެވެ.\n"ދައްތަ ދެން ނަގާބަލަ ހެދުން އެއްކޮށް......." ވިދާ ބަބުޅާ ވެލިފޮތިތަކާއި މިނާތަކުން ޖަރީކޮށްފައި އޮތް ހެދުމަށް ބަލަން ތިބިއިރު ހެދުން ރީތިކަމުން އަތްލާންވެސް ދިލްމާ އާއި ދިލްމާގެ މަންމައަށް ނުކެރިފައި ތިބި ކަހަލައެވެ. އެކަމަކު ދިލްމާގެ ކޮއްކޮ ހިކްމާއަކަށް އެވަރުން ހިތެއް ނުފުރެއެވެ. ހެދުން އެއްކޮށް ބަލާލުމުގެ ޝައުގު ހިކްމާގެ ހިތުގައި ވަރަށް ބޮޑެވެ.\nދިލްމާ އެ ފޮށި ނަގާ ކުރިމަތީގައި ހުރި ކުޑަ ގޮނޑިމަތީގައި ބަހައްޓާފައި ހެދުން އެއްކޮށް ނަގަން ފެށިއެވެ. މިއީ އަނެއްކާ ކޮންކަހަލަ ހެދުމެއް ބާވައެވެ. ފަޔާއި ހަމައަށް އޮތް ވެޑިންގ ޑްރެސްއެއްނަމަ އޭނައަކަށް އެ ލާކަށް ނުކެރޭނެއެވެ. މީހުން އެކަހަލަ ހެދުން ލަނީ ވެޑިންގ ޕާޓީތަކަށެވެ. އޭނަގެ ގަސްދުގައި އެކަހަލަ އެއްވެސް ކަމެއް ނެތެވެ. އޭނަ ބޭނުން ވަނީ ހަމަ އެކަނި ގޭގައި ކައިވެނި ކޮށްފައި ގާތް ރައްޓެހިންނާއި އަވަށްޓެރިންނާއި ތިމާގެ މީހުންނަށް ގޭގައި ކުޑަ ސައެއް ތައްޔާރު ކުރާށެވެ. އެފަދަ ކަމަކަށް ބޮޑު ސިންގާ ވެޑިންގ ޑްރެސްއެއް އޭނަ ބޭނުމެއް ނެތެވެ.\nހެދުން އެއްކޮށް ނެގުނީމަ ދިލްމާއަށް ލުއެއް ލިބުނެވެ. އެއީ އެކަހަލަ ހެދުމެއް ނޫނެވެ.\nއެއީ އިންޑިޔާ މީހުން ލާކަހަލަ ހަރުވާޅަކާއި ހެދުމެކެވެ. މެޔާއި ހިސާބުން ބުރިކޮށް، އެހިސާބުން ފެށިގެން ތިރިއަށް، ފަސްބައި އަރިއަރިއަށް ނަގާފައިވާ ހެދުމެކެވެ. އަތް ދިގު ޕާކިސްތާނު ހެދުމެކެވެ. އެހާމެ ރީތި ގުޅޭ ދޯޕައްޓާއަކާވެސް އެކުގައެވެ. އޭނައަކީ އެކަހަލަ ހެދުމެއް ދުވަހަކު ލީމީހެއް ނޫނެއްކަމަކު، މި ހެދުން އޭނައަށް ވަރަށް ރީތި ވިއެވެ.\nހެދުން އެކަންޏެއް ނޫނެވެ. ހަރުވާޅުގައިވެސް ވަނީ ދެފައިކުރީގައި ޖަރީއާއި ވިދާ ބަބުޅާ ކަސަބާއި ވެލިފޮތިފަދަ ތަކެތިން ޒީނަތްތެރިކޮށްފައެވެ.\n"މަންމައަށް ހީވަނީ ދަރިފުޅު ތިހެދުން ލީމަ ވަރަށް ރީތިވާނެހެން. ....." ހެދުމުގެ ރީތިކަމާއި ނަލަ ކަމުން ބަސްހުސްވެފައި އިނދެފައި ދިލްމާގެ މަންމައަށް ބުނެވުނީ އެހެންނެވެ.\n"ކިހިނެއް ދައްތައަށް ހެޔޮވަރު ސައިޒެއް ހުސެންބެއަށް އެގުނީ...؟؟" ހިކްމާ ކޮށްލީ މޮޅު ސުވާލެކެވެ.\n"މަންމަވެސް މި އިންނަނީ ތިހެން ހިތަށް އަރާފައި....އަޅެ ދަރިފުޅު ނިކަން ލައިބަލަ ހެޔޮވަރުތޯ ބަލާލަން....." ދިލްމާގެ މަންމަ ހެދުމުގައި އަތްހާކަމުން އެދުނެވެ.\n"މިހާރަކު ނޫން ލާނީ.....އެހެންފަހަރަކުން....މިހާރު ތަނަކަށް ދާން މިއުޅެނީ....." ހެދުން މަންމަ އަތަށް ދީފަ ދޯޕައްޓާ ނަގައިގެން ދިލްމާ ބަލަން ފެށިއެވެ.\nހިކްމާ އެބުނިހެން މިހާ ހެޔޮވަރަށް ހުސެންއަށް އޭނައަށް ހެދުމެއް ހޯދަން ބުނަން އެނގުނީ ކިހިނެއްހެއްޔެވެ؟ އޭނަގެ ހަޔާތަށް އަންނަން މިއުޅެނީ އަނެއްކާ ކޮން ކަހަލަ ބަދަލެއް ހެއްޔެވެ؟ މިފަދަ މުއްސަނދިކަމާއި މިފަދަ އުފަލަކީ އޭނަ ދުވަހަކުވެސް ދެކެފައިވާ ކަމެއް ނޫނެވެ. ޔާ ﷲ މިއަޅާއަށާއި މިއަޅާގެ އާއިލާއަށް ދެރަގޮތެއް މެދުވެރި ނުކުރައްވާށި....!!!\nހެދުން ހިފައިގެން އިންއިރު ދިލްމާގެ ހިތަށް އަރަމުން ދިޔައެވެ. އަދި ހިތާހިތާ ދުޢާވެސް ކުރެވުނެވެ.\nވާނީވެސް އެހެންނެވެ. މީގެ ކުރިން އެފަދަ ކަމެއް ދުވަހަކުވެސް އެ އާއިލާއަށް ފެނިފައި ނުވެއެވެ. ދަތިހާލުގައި އުޅެން އާދަވެފައިވާ ކޮންމެ ބަޔަކަށްވެސް އުފާވެރި ދުވަސްތައް ފެންނަން ފެށުމުން ހިތުގައި ބިރުވެރި އޮއިވަރެއް ހިނގައި، މިއީ ތިމަންނާއަށް ހަމަ ހައްގުކަންތަކެއް ބާއޭ ހީވާ އުޞޫލުން ދިލްމާ އާއި ދިލްމާގެ މަންމައަށްވެސް އެފަދަ އެއްޗިހި ހީކުރެވުމަކީ ހަމަ ޠަބީޢީ ކަމެކެވެ. އެއީ ނުވެނުދާނެ ގޮތެކެވެ.\nއެރޭގެ ކެއުމުގެ ވަގުތުގައި ކާކޮޓަރިއަށް ޚާލިދު އައިސް ވަންއިރު އިނާ އާއި ހަމްދުވެސް ތިބީ ކާމޭޒު ދޮށުގައި ބައްޕަގެ އިންތިޒާރުގައެވެ. ޝީލާވެސް ހަމްދުއަށް ކާންއަޅައިދޭން އުޅެއެވެ.\n"ބައްޕަ މިހާރު ފުރަނީ ކޮން ދުވަހަކުތޯ؟" ޚާލިދު ކާންފެށިފަހުން ހަމްދު އަހާލިއެވެ.\n"ބައްޕައަށް ހީވަނީ ތޭވީސްވަނަ ދުވަހުހެން ފުރޭވަރު ވާނީ." ޝީލާއާއި ދިމާލަށް ބަލާލަމުން ޚާލިދު ޖަވާބު ދިނެވެ. ތޭވީހޭ ބުނަން ޖެހުމާއި، ތޭވީހުގަ ފުރަން ޖެހުމަކީ އިނާއަށްޓަކައި ކިހާ ޚާއްޞަ ވާނެކަމެއްކަން އެދެމަފިރިންނަށް ނޭނގެނީކީ ނޫނެވެ.\n"އޭރުން ވަރަށް ލަސްވާނެ ދޯ ދޮންތާ........" ހަމްދު އެބުނީ ތެދެކެވެ.\n"އަދި ހަނދާން ނެތުނީއޭ......މީގެ އިރުކޮޅެއްކުރިން ނަވީން ގުޅިއޭ.....ކުއްލިއަކަށް ނަވީން ފުރަންޖެހުނީޔޯ....ހަފްތާއެއްހާ ދުވަހަށް..... މާދަމާ މެންދުރުފަހު ފްލައިޓުން ފުރާވާހަކަ ބުނި." ޚާލިދު ކާ ކޮންމެ އިރަކުވެސް ހުންނަން ޖެހޭ ކަޅު ސައިތަށިން އެތިފޮދެއް ބޯލަމުން ޚާލިދު ބުނެލިއެވެ.\n"އަނެއްކާ ކަމެއް ގޯސްވީތަ....؟" ޝީލާ އަހާލިއެވެ.\nއެހެންނަމަވެސް ޝީލާއަށްވުރެ ބޮޑަށް މިކަމުގައި ހައިރާންވީ އިނާއެވެ. މިވީ އަނެއްކާ ކިހިނެއްހެއްޔެވެ؟ ނަވީންގެ ޚިޔާލުތަކާ ހަނދާންތަކުން ދުރުވާނެއޭ އޭނައަށް ހީކުރެވުނެއްކަމަކު، މިހާރު މިވީގޮތުން އޭނައަށް މާލެދެވޭއިރު ނަވީންވެސް ހުންނާނީ މާލޭގައެވެ. ދެރަކަމެއް ނޫންހެއްޔެވެ.\n"ގޯހެއްނުވޭ.....އެކަމަކު....ބުނީ ކުރިން މެލޭޝިއާގައި އޮތް ޑިސްކަޝަނެއް މިހާރު މާލެއަށް ބަދަލުވި ވާހަކަ." ޚާލިދު ކިޔައިދިނެވެ.\n"އެހެންތަ.....އޮފީސްކަމެއް ދޯ......ދިމާވާނެނު އެކޮޅުން އެހެންވިއްޔާ......." ޝީލާގެ ހާސްކަން ކެނޑުނެވެ. އިނާގެ ހާސްކަން އިތުރުވިއެވެ. މަންމަގެ ޚިޔާލުގައި މާލެގޮސްވެސް ނަވީންއާއި ދިމާވާން ނިންމީތީއެވެ.\n"ނޫނޭ......ދާ ދުވަހާ އަންނަ ދުވަހު ނޫނީ ދެން އުޅޭނީ ރިސޯޓްގައޭ ބުނީ.....އެ ސެމިނާރ އޮތީ ބަނޑޮހުގައޭ ބުނި." ޚާލިދުއަށް ނަވީން ހުރީ ހުރިހާ ވާހަކައެއް ކިޔާދީފައެވެ.\nރިސޯޓްގައި އުޅެންޖެހުނުކަން އެއީ ނަސީބެކޭ އިނާގެ ހިތަށް އެރިއެވެ.\n"އިނާ.......ހަމަ އަނގައިންވެސް ނުބުނަމު........" ދައްކަމުންދާ ނަވީންގެ ވާހަކައިން ދުރަށް ޖެހި ޚާލިދު ވާހަކަ ދައްކަންފެށީ އިނާ އާއިއެވެ.\n"ރަނގަޅުތަ ދަރިފުޅު....." އަނެއްކާވެސް ޚާލިދު އެހިއެވެ.\n"ރަނގަޅު..........." ކުރިއެކޭވެސް އެއްފަދައިން ހިނިތުންވެލަމުން އިނާ ޖަވާބު ދިނެވެ.\n"އިނާ ބުނާނީ އެހެން. އެކަމަކު މަންމައަށް ހީވަނީ އިނާ އެ ހުންނަނީ ޒިޔާދުގެ ކަންތަކާ ކަންބޮޑުވެފަހެން....ދޯ ދަރިފުޅާ...." ކުރިމަތީގައި ހުރި ކެރެޓް ތަށިން ކެރެޓްކޮޅެއް ނަގާ ކާލަމުން ޝީލާ ދޯ ދިނެވެ.\n"އުނހުނ.............." އިނާގެ ކޮންމެ ޖަވާބެއްގައިވެސް މާ ގިނަ ވާހަކަތަކެއް ނެތެވެ.\n"ޒިޔާދުގެ ކަންތަކާއޭ ތިބުނީ.........ކިހިނެއްވީ އަނެއްކާ......." ޚާލިދު ކުޑަކޮށް ކަންބޮޑުވިއެވެ.\n"މިކިޔަނީނު އަބަދު އަބަދު ޒިޔާދުގެ ޚަބަރެއް ނުވާވާހަކަ. އަޅެ ޚާލިދު މިރޭ އެގެއަށް ގުޅާލަންވީނު........" ޝީލާ އެދުނެވެ.\n"އާނ.......މިރޭ ބަލާލަންވާނެ............" ޒިޔާދުގެ ވާހަކަ މާ ތަފްޞީލްކޮށް ދައްކާކަށް ޚާލިދު ބޭނުން ނުވާތީ އަވަސް ގޮތަކަށް އެ ވާހަކައިގައި ސިލުޖެހިއެވެ.\n"ޚާލިދު....................އަހަރެން ހިތަށް އަރާ އެއްޗެއް ބުނަން...........؟" ރޭގެ އެގާރަގަޑިބައިވީއިރު ނިދަން ތައްޔާރުވެގެން ތިބި ދެމަފިރިންގެ ތެރެއިން ޑްރެސިންގ ޓޭބަލް ކައިރީ އިނދެފައި ތެދުވަމުން ޝީލާ މިހެން އަހާލީ އެނދުގައި އިށީނދެ އިން ޚާލިދު ކައިރިއަށް އަންނަމުންނެވެ.\n"ހޫމް................" ޚާލިދު އިނީ އެއަރކޯންގެ ރިމޯޓަށް ބެޓެރި ލައްވާށެވެ.\n"އަހަރެން މި ހިތަށް އަރަނީ..............ތޭވީސް ވަނަ ދުވަހަކީ އިނާގެ ތިރީސްވަނަ އުފަންދުވަސް.......އެއީ އިނާ ކައިވެނި ކުރަން ހަމަޖެހިފައި އޮތް ދުވަސް.........އެކަމަކު މިހާރު އެއީ އިނާ ބޭސްފަރުވާއަކަށް އިންޑިއާއަށް ފުރަން އޮތް ދުވަސް......އެހެންވީމަ..........ކިހިނެއް ވާނެ އެ ދުވަސް އެއީ އިނާއަށްވެސް އަދި އަހަރެމެން އެންމެންނަށްވެސް އުފާވެރި ދުވަހަކަށް ބަދަލުކޮށްލަން...." ޚާލިދު ކައިރީ އިށީނދެއިން އިރުވެސް އަތުގައި ލޯޝަނެއް ހާކަމުން ދިޔަ ޝީލާ އެ ދެއްކީ މިރޭ ކާމޭޒުދޮށުގައި އިންއިރު އޭނަގެ ވިސްނުމަށް އައި ޚިޔާލެއްގެ ވާހަކައެވެ.\n"މިހާރުވެސް އެއީ އުފާވެރިދުވަހެއްނޫންތަ؟ " ޚާލިދުއަށް ޝީލާ އެބުނި އެއްޗެއް މާ ބޮޑަށް ވިސްނައެއް ނުގަނެވުނެވެ.\n"އާނ ރަނގަޅޭ......އެކަމަކު މި ބުނީ އިނާގެ އުފަންދުވަސް ވުމުގެ އިތުރުން........." ޝީލާ ބުނެދޭން ފެށިއެވެ.\n"ތިބުނީ އިނާގެ ކައިވެނި އެ ދުވަހު ކުރެވެން ހަމަޖެހިފައި ނުކުރެވުނީމަ އިނާ............" ޝީލާގެ ވާހަކަ މެދުކަނޑާލާފައި ޚާލިދުވެސް ބުނަން އުޅުނެވެ.\n"ހޫމް.........ހަމަޖެހިފައި ނުކުރެވުނީމަ އިނާ ދެރަވާނެ.......ވަރަށްވެސް ދެރަވާނެ. އެހެންވެގެންކަންނޭނގެ.......އެ ހޮސްޕިޓަލެއްގައި އޮވެފައި އައި ފަހުން މިހާރު ހުންނަނީ ކުރިއަށްވުރެވެސް ނެގި މަޑުވެފަ. ބަސްމަދުވެފަ. އަބަދު ޚިޔާލަކަށް ގެއްލިފަ. އިނާއަށް ނުފެނި ހުރެ މީހަކު އިނާއަށް ބަލައިފިއްޔާ އެނގޭނެ އިނާ ހިތާމައެއް ކުރާކަން. އެކަމަކު މީހަކަށް ފެންނަ ހިސާބުގައި ނަމަ އިނާ އިންނާނީ ވަރަށް ނޫންކަމަށް ހަދައިގެން..........އަސްލު ހީވަނީ ޒިޔާދުގެ މައްސަލަ......މި ބުނީ ކައިވެނި ލަސްވީމަ އިނާ ހިތަށް އަރަނީ ކަންނޭނގެ ދޯ ޒިޔާދު އޭނަ ދޫކޮށްލީއޭ............." ޝީލާ އެހެރީ އިނާ އާއި ދޭތެރޭ ވަރަށް ވިސްނާފައިކަން ޚާލިދުއަށް އެނގުނެވެ. އެކަމަކު ޒިޔާދު އާއި ދޭތެރޭ ފަހަރެއްގައިވެސް ޝީލާގެ ހިތް ޝައްކުވެފައި ނެތީތީ ޚާލިދު ހައިރާން ވެއެވެ.\n"އަސްލު އެހެން ހިތަށް އަރާނެ ދޯ........ޒިޔާދު ފުރައިގެން އެ ލަންކާއަކަށް ދިޔަފަހުން ގުޅާވެސް ލީކީ ނޫން.........ދިޔަ ފަހުންވެސް މިހާރު ހަފްތާއަކަށްވުރެ ގިނަ ދުވަސްވެއްޖެ........އެނބުރި އައީކީވެސް ނޫން.........އެއްވެސް ޚަބަރެއް އެނގެނީކީ ނޫން......އިނާއެއްކަމަކު އެހެން ހިތަށް އަރާހާ ވެއޭ އަސްލު..........." އަމިއްލަ އަމިއްލައަށް ދައްކާ ވާހަކައެއްހެން ޝީލާ ވާހަކަ ދައްކަމުން ދިޔައެވެ.\nބެޓެރި އަޅަން ގެންގުޅުނު ރިމޯޓް ނަގާ މޭޒުމަތީ ބާއްވާފައި ސައިޑްޓޭބަލް މަތީ ހުރި ލައިޓާއި ދިމާލަށް ބަލަހައްޓައިގެން ޚާލިދު އިނީއެވެ. ޚާލިދު ބޭނުންވީ ޒިޔާދުގެ ހަގީގަތް ޝީލާއަށް ކިޔައި ދިނުމަށެވެ. ޝީލާއަށްވެސް އިނާއަށްވެސް ނޭނގޭ އެކަމަކު ޚުދު ޚާލިދުގެ ކަންފަތުން އަޑުއަހާފައިވާ ޙަގީގަތް ކިޔައިދޭށެވެ.\nއެކަމަކު މިއީ އެވާހަކަ ދައްކަން އެންމެ ރަނގަޅު ދަނޑިވަޅުބާވައޭ ޚާލިދު ހިތުގައި ޝައްކު އުފައްދައެވެ. މިހާރުވެސް ދައްކަމުން އެ ދަނީ އިނާ ކައިވެނި ކުރެވެން ހަމަޖެހިފައި އޮތް ދުވަހު އެކަން ނުވާގޮތަށް ވީތީ އެކަމާ އިނާ ފިކުރުބޮޑުވެފައި ހިތާމަވެރި ވެފައި އިންނަ ވާހަކައެވެ. މިވާހަކަ ދައްކައިފިއްޔާ އިނާ އާއި އެކުއެކީ ޝީލާވެސް އިންނާނީ އެފަދަ ތަސްވީރަކަށް ވެގެންކަން ޚާލިދުއަށް އެނގެއެވެ.\n"ތިވާހަކަ އިހަށް ބާއްވަބަލަ..........ބުނީމެއްނު ތޭވީސްވަނަ ދުވަސް އުފާވެރި ދުވަހަކަށް ހަދާވާހަކަ. ކޮބާ އެގޮތަކީ......؟" ޒިޔާދުގެ ވާހަކަ މިވަގުތު ނުދައްކާން ނިންމައިގެން ޚާލިދު ވާހަކަ ބަދަލު ކޮށްލީ އެ ދެމައިންނަށްވެސް އުފާވެރިކަމެއް ގެނެސްދޭން އޭނައަށް ކޮށްދެވިދާނެ ކަމެއް އޮތްތޯއެވެ. ފަހުން ލިބެން އޮތް ހިތާމަ ކިތަންމެ ބޮޑުވިޔަސް، މި ދަނޑިވަޅުގައި އިނާއާއި ޝީލާއަށް އެހާ ބޮޑު ދެރައެއް އޭނައަކަށް ނުދެވޭނެއެވެ.\n"ހިތަށް އަރަނީ........ދިލްމާ އާއި ހުސެން ކައިވެނިކުރަން ފޯމްވެސް ލައިފި މިއަދު ހެނދުނު....އިނާ ބުނި އެވާހަކަ......މިއަދު ލީމަ ރަސްމީ ލިއެކިއުންތަކުގެ ކަންތައްވެސް ހަމަޖެހެން ނަގާނެ ފަސްވަރަކަށް ދުވަސް. އޭގެ މާނައަކީ ދިލްމާއަށް ކައިވެނި ކުރެވޭނީ ސައުވީސް އެހެން ނޫނީ ފަންސަވީހުގަ.........އިނާއެއްވެސް އަދި އަހަރެމެންނެއްވެސް ނުހުންނާނެ އޭރަކު...........\nއެހެންވެ ހިތަށް އަރަނީ......ކިހިނެއްވާނެހޭ އަހަރެމެން އެންމެންވެގެން ތޭވީސްވަނަ ދުވަހު ދިލްމާގެ ކައިވެނި ކުރެވޭނެގޮތް ހަމަޖައްސަން. ސައިވެސް ބާއްވަދޭނީ އަހަރެމެން.......އެހެން ހުރިހާ ކަމެއްވެސް އަހަރެމެން ކޮށްދޭނީ. މިބުނީ ދިލްމާގެ ފަރާތުން ކުރަންޖެހޭ ހުރިހާ ކަމެއް އަހަރެމެން ކޮށްދޭނީ......ޕާޓީ ބާއްވަން ބޭނުމިއްޔާ ޕާޓީވެސް ބާއްވަދޭނީ އަހަރެމެން.........ގައިމުވެސް އެކަން ވާނެ އިނާއަށް ލިބޭ ވަރަށް ބޮޑު އުފަލަކަށް. އެހެން ނޫނީ އިނާ ނުވެސް ނެތީސް ދިލްމާ އާއި ހުސެންގެ ކައިވެނި ކުރެވޭނީވެސް. ދެން ނުއެއްވާނެއެއްނު ކައިވެންޏެއް ހުއްޓުވާކަށް އަހަރެމެންނަށް ރަށަށް އެނބުރި އާދެވެންދެންނޭ ކިޔާފައެއް . ނޫންތަ އަޅެ........" ޚާލިދުގެ އަތުގައި ހިފަހައްޓައިގެން އިނދެ ޝީލާ އޭނަގެ ޚިޔާލު އޭނަގެ ލޯބިވާ ފިރިމީހާއަށް ހުށަހެޅިއެވެ.\nއިށީނދެއިންއިރު ދެފަރާތުން އެނދުގައި އަތްވިއްދައިގެން ޝީލާ އެ ދައްކަމުންދާ ވާހަކައަށް ވިސްނަން އިން ޚާލިދުއަށް އެ ޚިޔާލަށް ވަރަށް ތާއީދު ކުރެވުނެވެ.\n"އެގޮތާ ދިލްމާ ރުހޭތޯ ބަލަންވާނެނު....؟" ޚާލިދުއަށް ސުވާލު އުފެދޭ ހަމައެކަނި ކަމަކީ އެއީ ކަމަށްވާތީ ޝީލާއަށް ހަނދާންކޮށްދިނުމުގެ ގޮތުން ޚާލިދު އެހިއެވެ.\n"ރުހޭނެ........އިނާ ރުހެންޏާ ރުހޭނެ.........އެހެން ނޫނަސް އެއީ ހަމަ މިގޭ ކުއްޖެއްކަހަލަ ކުއްޖެއްނު.........." ދިލްމާ އާއި އިނާ އާއި ދޭތެރޭގައި ޝީލާގެ ހިތަކީ ވަރަށް ތަނަވަސް ހިތެކެވެ. ހުސްވުމެއް ނެތް ލޯތްބެއް އެދެއަންހެންކުދިންނަށްޓަކައި ޝީލާގެ ހިތުގައި އަބަދުވެސް އޮންނަކަން ޚާލިދުއަށް އެނގެއެވެ.\n"ތިނޫން ވާހަކައެއް ނޫނޭ މިބުނީ............މިބުނި އެއްޗަކީ ހުސެން އަކީ ކިހާ މުއްސަނދި އާއިލާއެއްގެ ކުއްޖެއްކަން ޝީލާއަކަށްވެސް ނޯޅޭނެ. އެހެންވެ އެހެން މިބުނީ. އެ އާއިލާއިން ބޭނުންވެދާނެ މުޅިން އެހެން ގޮތެއް. ދިލްމާވެސް އިސްކަންދޭނީ ހުސެން އެދޭގޮތަކަށްނު؟" ޚާލިދު އެ ދައްކަނީ ރަނގަޅު ވާހަކައެއްކަން ޝީލާއަށްވެސް އެ ވަގުތު ގަބޫލު ކުރެވުނެވެ.\n"އާނ........ތިއީ ތެދެއް..........ދެން އަޅެ ގޮތް ބަލައިލާން މާދަން އިނާކައިރީ މި ވާހަކަ ދައްކާނީ ދޯ.......ޚާލިދުގެ އެއްވެސް މައްސަލައެއް އެބައޮތްތަ؟ " ފިރިމީހާގެ ތާއީދާއި ރުހުން އޮވެގެން ނޫނީ އެއްވެސް އިރެއްގައި ޝީލާ ކަމެއް ނުނިންމާނެއެވެ.\n"ތިއީ ހަމަ ކުރަން ވަރަށް ރަނގަޅުކަމެއް. އިނާއަށް އެކަންޏެއް ނޫން.........އިނާގެ މި ބައްޕައަށްވެސް އުފަލެއް ލިބޭނެ ދިލްމާ އާއި އެ އާއިލާއަށް އެހީވާނެ ފުރުޞަތު ލިބިއްޖެއްޔާ. ގައިމުވެސް އަހަރެން ކޯޓްގައި އެދިގެން ތޭވީހަށް ބަދަލުވާނެ. އެކަން ޔަގީން. ދިލްމާ އާއި އިނާއާއި ވާހަކަ ދައްކާފަ އެކުދިން ނިންމާ ގޮތަކަށް ތިކަން ކުރެވޭނީ އެކަމަކު." ދާދި ކައިރީގައި އިށީނދެ އިން ޝީލާގެ މޫނަށް ޚާލިދު ބަލާލިއެވެ.\n"އެންމެ ރަނގަޅު. މާދަން އެކުދިންނާ ވާހަކަ ދައްކާނީ......ޝުކުރިއްޔާ......!!!" ޚާލިދުގެ މުލައްދަނޑީގައި ދެއަތުން ހިފަހައްޓާލާފައި ކޮނޑުގައި ބޯއަޅާލަމުން ޝީލާ އުފާ ފާޅުކުރިއެވެ.\n"މަރުޙަބާ..........އަބަދުވެސް........." އޭނަގެ ކޮނޑުގައި ބޯ އަޅާލައިގެން އޮތްއިރު ދާދިކައިރިން ފެންނަން ހުރި ޝީލާގެ މޫނަށް ބަލާލާފައި ނިތްކުރީގައި ބޮސްދެމުން ޚާލިދު ހިނިތުންވެލިއެވެ.\nދިމާވި ދުވަހުން ފެށިގެން ދެގޮތެއް ނުވާ ލޯތްބެއް އެކަކު އަނެކަކަށްޓަކައި އެ ދެމެދުގައި ލައްވަވާފައިވާ ކަމަށްޓަކައި މާތް ﷲ އަށް ޝުކުރު ވެރިވަމުންނެވެ. ކޮންމެ މީހަކުވެސް އެމީހާގެ ހަޔާތުގައި އަނެކާ ލެއްވި ކަމަށްޓަކައި ހަމްދު ކުރަމުންނެވެ.


Dho?! Manday boduberu ge adu adhi ves varah gadha\nޒަމާނީ ބޮޑުބެރުގެ، ފުރަތަމަ ރަސްގެފާނު، އިބްރާހިމް މަމްދޫހް (މަންޑޭ)، އެ ގްރޫޕަކަށް ނިސްބަތްވާ ހަރުބީގެ ފެށުން އޮތީ ޓީވީއެމުން ގެނެސްދިން ބޮޑުބެރު ޗެލެންޖުގެ ވެސް މާ ކުރިންނެވެ. އެކަމަކު 2010 ވަނަ އަހަރު ގެނެސްދިން އެ މުބާރާތުން ރަން ވަނައާ އެކު އަޑު ގަދަވި އެވެ. ހާއްސަކޮށް، މަންޑޭގެ ހިތްގައިމު އަޑެވެ. ހަރުބީގެ ލީޑު ވޯކަލިޓްސް، މަންޑޭ އަކީ އެ ފަހަރު މުބާރާތުގެ ރަން އަޑު ވެސް މެ އެވެ. އޭގެ ފަހުން މިހާރު ދިހަވަރަކަށް އަހަރުވީއިރު، އޭނާ ނުފެނި ގިނަ ދުވަސްތަކެއް ވެއްޖެ އެވެ.\nފޮޓޯގްރެފީ: ނަވިން ސައީދު | މޭކަޕް އެންޑް ސްޓައިލިން: ރިޒްނާ އަހްމަދު | ވޯޑްރޮބް: ޗެޕްސް\nމިހާރު ފެނުން މަދު ނަމަވެސް މަންޑޭގެ އަޑު އަދިވެސް ވަރަށް ގަދަ އެވެ. އެހެންވެ މަންޑޭ ހުރި ތަނެއް ބަލައި، އޭނާ ނުފެނި މިދިޔަ ދުވަސްތަކުގައި އުޅުނު ހިސާބު ހޯދީމެވެ. "ދޯ" ގެ މި މޭކްއޯވާގައި މި ގެނެސްދެނީ މަންޑޭ ބޮޑުބެރު ފެށި ހިސާބުން، މިއަދު މި މަންޑޭއާ ހަމައަށް، އޭނާގެ ކެރިއަރުގައި ދިމާވި އެކި ކަންކަމުގެ ވާހަކަތަކެވެ.\nއިބްރާހިމް މަމްދޫހް (މަންޑޭ) ގެ މޭކްއޯވާ އިންޓަވިއު. -- ވީޑިއޯ: މާސްކޭ ސްޓޫޑިއޯ | އެޑިޓިން: އަފްޝީން ނަސީރް\nމިފަހަރު ވެސް ހަމަ ފޮޓޯގްރާފަރު ނަވިން ސައީދު އާއި މޭކަޕް އާޓިސްޓް ރިޒްނާ އަހްމަދުގެ ކޮލެބްއާ އެކު އަހަރެމެން، ޗެޕްސްގެ ކޮސްޓިއުމްގައި މަންޑޭގެ ތަފާތު ދެ ލުކެއް ރެޑީ ކުރީމެވެ.\nބޮޑުބެރުގެ ކުރިން ވެސް ސަގާފީ އެކިއެކި ކުޅިވަރުތަކާއި މިއުޒިކަށް މަންޑޭގެ ޝައުގުވެރިކަން ހުއްޓެވެ. އެ ޝައުގުވެރިކަން ފުރަތަމަ އުފެދުނީ އުފަން ރަށް، ރ.ރަސްމާދޫގައި އުޅުނުއިރު، އޭނާގެ ބޭބެގެ ފަރާތުންނެވެ. އޭރު އޭނާ އަށް ވާނީ އަށެއްކަ އަހަރެވެ. މަންޑޭގެ ބޭބެ އަކީ އޭރު ބޯޓުދަތުރުކުރަން އުޅުނު މީހެކެވެ. ބޭރުން އަންނަ ކޮންމެ ފަހަރަކު މިއުޒިކް ކުޅޭ އެކި ކަހަލަ ސާމާނު ގެނެސްދެ އެވެ.\nމަންޑޭ މާލެ އަށް ބަދަލުވީ އޭނާގެ އުމުރުން 13 އަހަރުގަ އެވެ. އެއީ އިތުރަށް ކިޔަވަންވެގެންނެވެ. އޭނާ ކިޔެވީ ކުރީގެ އަމީރް އަހްމަދު ސްކޫލުންނެވެ. ހަރުބީ ބޮޑުބެރު ގްރޫޕް އުފަންވީ އެ ތަނުންނެވެ. އެއީ 2005 ގައި ކަމަށް މަންޑޭ ބުންޏެވެ. އޭރު އެކީގައި ކިޔެވި ކުދިންނާ އެކު ހެދި ގްރޫޕެކެވެ. ސްކޫލް ނިންމުމުން ވެސް ހަމަ އެ ގްރޫޕް އޮތް ގޮތަށް އޮތެވެ.\n"ހިތާނީތަކަށް ގޮސް ބެރުޖަހައިދިނިން 300ރ. އަށް އޭރު، ސައިދިނީމަ،" މަންޑޭ ބުންޏެވެ.\nބޮޑުބެރުގެ ތެރޭގައި އުޅެމުން، ސްކޫލް ނިންމާލައިފައި އޭރު މަންޑޭގެ އަސްލު ވަޒީފާގެ ގޮތުގައި އުޅުނޫ އާޓް ޓީޗަރަކަށެވެ. އަމީރް އަހްމަދު ސްކޫލްގެ ޕްރިންސިޕަލް ހަމްދޫން ހަމީދުގެ އެދުމަކަށް އެ ވަޒީފާ އަށް ނިކުމެ، ހަ އަހަރު އެ މަސައްކަތް ކުރި އެވެ. އެއީ ސްކޫލްގެ އާޓް ކްލަބްގައި އުޅުނުއިރު، ޕްރިންސިޕަލަށް އޭނާގެ ހުނަރު ފެނިގެން ދިން ފުރުސަތެކެވެ. މަންޑޭ އަށް "މަންޑޭ" ވެސް ކިޔުނީ ހަމަ އެ ދުވަސްވަރު އެވެ. އެ ނަމަކީ އޭނާ ކިޔަވައިދިން ދަރިވަރުން ފަސޭހައަކަށް ކިޔަން ފެށި ނަމެކެވެ.\n"ސްކޫލް ނިންމާފައި ބޭބެ އާއި ކޮއްކޮއާ އެކު ދެ ފިހާރައަކަށް ވެސް ކުރަހައިދިނިން،" އަދި ބައެއް ރައްޓެހިންގެ ގޭގެ ފާރުގައި ވެސް ކުރަހައިދީ، އިންޓީރިއާގެ މަސައްކަތް ވެސް އޭނާ ކުރި އެވެ.\nއެ މަސައްކަތް ހުއްޓާލަން ޖެހުނީ މަންޑޭގެ އާއިލާއިން މާލޭގައި ފިހާރަތަކެއް ހުޅުވީމަ، އާއިލީ ވިޔަފާރީގެ ކަންކަމުގެ މާ ގިނަ ވަގުތު އުޅެން ޖެހުމުންނެވެ. ޓީޗާރުގެ ވަޒީފާ ވެސް ދޫކޮށްލައިފައި އޭނާ އެއްކޮށް ހުސްވީ އެކަމަށެވެ. އެކަމަކު އޭރު ވެސް ބޮޑުބެރު ގްރޫޕްގެ ކަންކަމަށް އޭނާ ވަގުތު ހުސްކުރެ އެވެ.\nއޭރު އެމީހުން ބޮޑުބެރު ޕްރެކްޓިސްކުރަނީ އެމީހުން ގްރޫޕް ކުއްޖެއްގެ ގޭގަ އެވެ. މަންޑޭ ބުނީ އޭރު އެންމެ އުނދަގޫވީ ގްރޫޕްގެ ކަންކަން ކުރަން ސައުންޑެއް، މައިކެއް، ބެރެއް އެއްޗެއް ގަންނަން ވެސް، އަތުގައި ފައިސާ ނެތުމުން ކަމަށެވެ. އޭރު އެމީހުން ބެރު ވެސް ގެންގުޅުނީ ކުއްޔަށް ހިފައިގެންނެވެ.\n"100ރ. އަށް ކުއްޔަށް ބެރެއް ނަގައިފައި، 300ރ. އަށް މީހުންނަށް ބެރުޖަހައިދޭން ދިޔައީ. ތިން ބެރު ނަގަނީ ކޮންމެ ފަހަރަކު. އެހެންވީމަ އެ ލާރި އެއްކޮށް ދާނީތާ،" ލިބޭ ލާރިއަކަށް ވުރެ ބޮޑަށް އޭރު ގްރޫޕް އެންމެން ވެސް އެކަން ކުރީ ހިތްހަމަޖައްސާލަން ކަމަށް މަންޑޭ ބުންޏެވެ.\nއެހެން އުޅެނިކޮށް ޓީވީއެމުން ބޮޑުބެރު ޗެލެންޖު އިއުލާނުކޮށް ބައިވެރިވުމަށް ފުރުސަތު ހުޅުވާލި އެވެ. އެ ފަހަރުގެ މުބާރާތުގައި ބައިވެރިވި އެންމެ ޒުވާން ގްރޫޕަކަށްވީ ހަރުބީ އެވެ. އަދި އެމީހުން ބޮޑުބެރުޖަހަން ގެންގުޅު ތަފާތު ސްޓައިލްވީ ގިނަ ބަޔަކަށް ޝައުގުވެރިކަން އުފެދުނު ކަމަކަށެވެ.\n"ކުޑަކޮށް މިކަން ކުރާ ސްޓައިލް ވެސް ބަދަލުވީމަ، އުނަގަނޑު މަތީގައި ބެރު ބަހައްޓައިގެން، ކޮޅަށް ހުރެގެން އަހަރެމެން ޖެހީ. ކުރީގައި ވެއްޖެއްޔާ ސްޓޭންޑުގައި ބަހައްޓައިގެން ނުވަތަ އިށީނދެ ތިބެގެން ޖަހަނީ،" މަންޑޭ ގަބޫލުކުރަނީ ގިނަ ބަޔަކަށް ހަރުބީ ކަމުދިޔައީ އެ ތަފާތު ފެނިގެން ކަމަށެވެ. އަދި ބޮޑުބެރަކީ ދިވެހިން ލޭ ކެކޭ އެއްޗަކަށް ވެފައި، އެހާ ޒުވާން ބަޔަކު އެކަން ކުރަން ނިކުތީމަ އެވެ.\nބޮޑުބެރު ޗެލެންޖުން ލިބުނު މަޝްހޫރު ކަމާއެކު ހަރުބީ އިން މަހެއްގެ މައްޗަށް 22-24 ރޭ ހިތާނީތަކުގައި ޝޯ ދިނެވެ. އެމީހުންގެ އަމިއްލަ ސްޓޫޑިއޯއެއް ހަދައި، އެ ކަމަށް ބޭނުންވާ އެއްޗެހި ވެސް ހޯދީ އެ ޝޯތަކުން ލިބުނު ފައިސާއިންނެވެ.\n"މިހާރު ކުރިން ކުރާ ގޮތަކަށް ނުކުރެވޭ. އޭރު އަހަރެމެން އެންމެ ވެސް ސްކޫލް ނިންމާލި ގޮތަށް އަނެއްހެން ހުސްކޮށް ތިބެނީ. އެކަމަކު މިހާރު ގްރޫޕްގައި ތިބި ގިނަ މީހުން އަމިއްލަ ދިރިއުޅެމެއް ފަށައިގެން ބިޒީވެ، ކުރިން އެ ދިން ވަރަށް ވަގުތު ނުދެވިފަ އޮންނަނީ،" އެކަމަކު މިހާރު ވެސް ވަގުތުވީ ވަރަކުން އެންމެ ޝޯތަކަށް ދެ އެވެ.\nމިހާރު ހަރުބީ ގިނައިން ޕާފޯމްކުރަނީ ރާއްޖޭއިން ބޭރުގަ އެވެ. ބޭރު ގައުމުތަކުގައި ރާއްޖެ ތަމްސީލު ކުރުމަށް މިހާރު 17 ފަހަރެއްގެ މަތިން ގޮސްފި އެވެ. ސަރުކާރާއި އަމިއްލަ މީހުންގެ އިވެންޓުތަކުގައި ވެސް އަދިވެސް ޕާފޯމްކުރެ އެވެ. އަދިވެސް ހަމަ ހިތާނީތަކަށް ޝޯ ދިނުމަށް ވެސް ދެ އެވެ.\n"ގްރޫޕްގެ ހުރިހާ ކުދިންގެ މަސައްކަތް މީ،" މިއަދާ ހަމައަށް ލިބުނު ކޮންމެ ކާމިޔާބިއެއް ލިބުނީ، ގްރޫޕް ހަމަ އޮތް ގޮތަށް އަދިވެސް އޮތީމަ ކަމަށް މަންޑޭ ބުންޏެވެ.\nބޮޑު ބެރު އިބްރާހިމް މަމްދޫހް (މަންޑޭ)


27 ސެޕްޓެމްބަރ 2020 - 08:20 72 comments\n"އަހަރުމެން އިނދެގެން އުޅެން ނަޝްފާ އެއްބަސް ނުވެއްޖެއްޔާ މާދަމާ އަހަރެން ވަރިކޮށްދޭނަންތަ؟" ރިފާ ސުވާލުކުރިއެވެ.\n"ނަޝްފާ އެއްބަސް ވާނެ،" ޔަގީންކަމާ އެކުގައި މިހާދު ބުންޏެވެ. "ނުވެއްޖެއްޔާ އަހަންނަކަށް ނޯންނާނެ އެހެން ގޮތެއް. އަހަރެން ރިފާ ދޫކޮށްލާނަން. އެކަމަކު، އަހަރެން ދުއާކުރާނަން އެހެން ނުވޭތޯ. ދުއާކުރާނަން މި ދުނިޔޭގެ ހުރިހާ އުފަލެއް އަހަންނަށް ދެއްވާތޯ! ރިފާ ރަނގަޅަށް އަޑުއަހާ. ނަޝްފާގެ ރުހުން ލިބިއްޖެއްޔާ، އެއް ހާސް މިސްކީނުންނަށް އަހަރެން ކާންދޭނަން."\nރިފާގެ ތުންފަތަށް ވެރިވި ލުއި ހިނިތުންވުމާ އެކުއެކީގައި ކަހަލަ ގޮތަކަށް، ރިފާގެ ދެ ލޮލަށް ކަރުނަ ވެސް ޖަމާވިއެވެ. މިހާދު ހާ ލޯބިވާ މީހަކު ރިފާއަކަށް ނުލިބޭނެއެވެ. އެ ކަމަކާ ރިފާ ޝައްކެއް ނުކުރެއެވެ. ބުނާނެ އެއްޗެއް ނޭނގިފައި އެތައް އިރަކު މިހާދަށް ބަލަހައްޓައިގެން ރިފާ އިނެވެ. ހިތުގައި ސުވާލު އުފެދިފައެވެ. އަހަރެން ދެކެ މީނަ މި ވަރަށް ލޯބިވަނީ ކީއްވެގެން ހެއްޔެވެ؟\nނަޝްފާ އިން ޓެކްސީ މިހާދުގެ ގެއަށް މަޑުކޮށްލިއެވެ. ޑުރައިވަރަށް އުޖޫރަ ދީފައި ނަޝްފާ ކާރުން ފޭބިއެވެ. ރީތި، އުސް ގޭގެ އެންމެ ކުރިއަށް ބަލައިލައިފައި ދޮރުގެ ރަނގަބީލު ޖެހިއެވެ. ދޮރު ހުޅުވީ ރިފާއެވެ. އުފަލުން ފޮޅިފައިވާ މޫނުކައިގެންނެވެ. ދަރިފުޅު ގައިގައި ބައްދައިލައިފައި ރިފާ އެތެރެއަށް ހިނގައިގަތެވެ. ގޭތެރޭގެ މުއްސަނދިކަމާއި ރީތިކަމަށް ނުބަލަން ނަޝްފާ ހިތްވަރުކޮށްގެން ހުއްޓަސް ނުބަލައެއް ނަޝްފާއަކަށް ނުހުރެވެއެވެ.\n"ވާއޮ!" މަޑުމަޑުން ނަޝްފާއަށް ބުނެވުނެވެ. "ހީވަނީ ޕެލަސްއެއްހެން."\n"ކަމުދޭ؟" ރިފާ ސުވާލުކުރިއެވެ. "އަދި ހިނގާބަލަ ތަނެއް ދައްކާލާނަން."\nދަރިފުޅު އަތުގައި ހިފައިގެން ގޮސް ރިފާ ކޮޓަރިއެއް ހުޅުވައިލިއެވެ. ހީވަނީ އަގު ބޮޑު ހޮޓަލެއްގެ އަގު ބޮޑު ކޮޓަރިއެއް ހެންނެވެ. ހުދު ކުލައިގެ ބޮޑު ކޮޓަރީގައި ހުރިހާ ފަރުނީޗަރެއް ވެސް ހުރީ ހުދުންނެވެ. ބޮޑު ސިންގާ އެނދުގައި އުސް ގޮދަޑިއެއް އޮތެވެ. ރީތި ސަނދުވާއަކާއި، ހުވަފެނީ މަދިރިގެއަކާއި، ބޮޑެތި ބާލީސްތަކެކެވެ. އެނދު ކައިރީގައި ލިޔާ މޭޒަކާއި ހިތްފަސޭހަ ގޮނޑިއެއް ހުއްޓެވެ. އޭރު ވެސް އޭސީ ހުރީ ޖައްސައިފައެވެ.\n"ހާދަ ސަޅި ތަނެކޭ!" ސިއްރުސިއްރުން ނަޝްފާ ބުންޏެވެ. "ކާކު މި ތާ ނިދަނީ؟"\n"ބޭނުންތަ މި ތާ ނިދާލަން؟" ސަމާސާ ރާގަކަށް ރިފާ އެހިއެވެ.\n"ވަރަށެއްނު!" އެ ކަހަލަ ނަސީބެއް އަހަންނަށް ލިބޭނީ ކިހިނެއްހޭ ބުނާ ކަހަލަ މާނައެއްގައި ނަޝްފާ ބުންޏެވެ.\nހެމުން ވާހަކަދައްކަމުން އައިސް ރިފާ ވަނީ ރިފާގެ ކޮޓަރިއަށެވެ. އެ ތަން ނަޝްފާއަށް މާ ރީތިވިއެވެ. މަޑުމަޑުން އައިސް އެނދުގައި އިށީނދެލިއެވެ. އެހާ އަރާމު އެނދެއްގައި ނަޝްފާ ދުވަހަކު ވެސް ނީށީނދެއެވެ. ނަޝްފާ ފަހަތަށް ވެއްޓިގަތެވެ.\n"ނުވޭ ދޯ ތެދުވާ ހިތް ވެސް؟" ނަޝްފާ ގާތުގައި އޮށޯވެލަމުން ރިފާ އެހިއެވެ.\n"އެނގޭތަ؟" ފަންގިފިލައަށް ނަޒަރު ހުއްޓާލައިގެން އޮވެ ނަޝްފާ ބުންޏެވެ. "އިއްޔެ ވެސް ބައްޕަ ކައިރީގަ މާމަ ބުނި، ދެން މަންމައެއް ނާންނާނެޔޯ! ކާކުހޯ އެ ކަހަލަ ގެއަކުން ނުކުންނަން ބޭނުންވާނީ. އެހާ އަގު ބޮޑު ހެދުންތަކާ، މީރު ކާއެއްޗެހި ޒާހިރު ކިހިނެއް ހޯ ހޯދައިދޭނީ. ދެން އަހަންނަށް ދޯ ދެނީ."\n"ކީކޭ ދަރިފުޅު ބުނީ؟" ރިފާ ސުވާލު ކުރިއެވެ.\n"އަހަރެން ބުނީ މަންމަ އޮތީ އަންނާނަމޭ ބުނެފައޭ،" ވަރަށް ޔަގީންކަމާ އެކުގައި ނަޝްފާ ބުންޏެވެ. "މަންމަ އަންނާނޭ."\nއެ ވާހަކަ އަޑު އިވިފައި ރިފާގެ ހިތަށް ފުން އަސަރެއް ކުރިއެވެ. އެނދުން ތެދުވެގެން ގޮސް ނަޝްފާއަށް ގެނައި ހަދިޔާތައް ދިނެވެ. ރީތި ހެދުމާއި ބޫޓެވެ. ލިޕްސްޓިކާއި ފައިވާނެވެ. ސެންޓާއި ޗޮކުލެޓެވެ. ނަޝްފާ އިނީ އުފަލުން ބުނާނެ އެއްޗެއް ނޭނގިފައެވެ.\n"ބައްޕައަކަށް އެއްޗެއް ނުގެންނަން؟" ނަޝްފާ އެހިއެވެ.\nމިހާދު ގަނެދިން ގަމީސް ރިފާ ދައްކާލިއެވެ. އޭގެ އިތުރަށް ރިފާ ގަތް ދެ ޓީޝާޓު ވެސް ދިނެވެ.\n"ވަރަށް ބައްޕަ!" ހުރިހާ އެއްޗެއް ނިއުޅުވައިލައިފައި ނަޝްފާ ބުންޏެވެ. "މަންމަގެ އިނގިލި ކިހިނެއް؟"\nރިފާ އަތް ދައްކައިލިއެވެ. ކުޑަކޮށް އަތް ތަޅުވައިލައި، ތަދު ނުވާކަން އަންގައިލިއެވެ.\n"އެކަމަކު އަދި ވެސް ހީވޭ ކުޑަކުޑަކޮށް ތަދުވާހެން،" ވާހަކަ ގެންދަން ބޭނުންވި މިސްރާބަށް ރިފާ އަމާޒު ހިފިއެވެ. "ދަރިފުޅު ދެން މަންމައަށް ފަސޭހަ ކޮށްދޭން މި ގޭގައޭ ހުންނަންވީ. އެއްކަލަ ކޮޓަރީގަ."\nކުއްލިއަކަށް ނަޝްފާގެ މޫނުގެ ކުލަވަރު ބަދަލުވެގެން ދިޔަ ތަން ރިފާއަށް ފެނުނެވެ. ނަޝްފާ ވަގުތުން އެނދުން ތެދުވިއެވެ. ވީ ގޮތް އެނގުނު ކަމަކަށް ރިފާ ނަހަދައެވެ.\n"ކިހިނެއްވީ؟" ރިފާ އެހިއެވެ.\nމަންމަގެ މަގުސަދު ނަޝްފާއަށް ވިސްނުނެވެ. ނަސްފާ އެ ގެއަށް އައީ އެ ފަދަ އުންމީދެއް ކޮށްގެނެއް ނޫނެވެ. އެންމެ ހިތްދަތި އިހުސާސެއް ނަޝްފާއަށް ކުރެވުނީ، މާމަ ދެއްކި ވާހަކަ ހަގީގަތަކަށް ވީމައެވެ.\n"މަންމައަށް އެނގޭތަ މަންމަ ދެކެ ބައްޕަ ކިހާ ލޯބިވާކަން؟" އެ ހިސާބަށް ބުނި އިރު ނަޝްފާއަށް ރޮވިއްޖެއެވެ. "މަންމަ ހަނދާންވާ ވަރުން ބައްޕައަކަށް ނުވެސް ނިދޭ! ނުވެސް ކެވޭ! އަހަންނަށް އެނގޭ ބައްޕަ ކިހާ ދެރަވާކަން. ކިތަންމެ ސިއްރުން ރުޔަސް އަހަންނަށް އެނގޭ ބައްޕަ ކިހާ ވަރަކަށް ރޯކަން. ބައްޕަ ހީކުރަނީ ބައްޕަ މަތިން މަންމަ ހަނދާން ނެތެނީއޭ! ބައްޕައަށް ކިރިޔާ ވެސް ހިތްވަރު ލިބޭ އެއްޗެއް ބުނަނީ އަހަރެން އެކަނި. ދެން މިހާރު އަހަރެން ކީކޭ ބައްޕަ ކައިރީގަ ބުނާނީ؟ މަންމަ ނާންނާނެކަން ބައްޕައަށް އެނގޭ ދުވަހު ބައްޕަ ހިތް ހުއްޓިގެން މަރުވާނެ. ހެޔޮ ނުވާނެ ބައްޕައަށް އެހެން ހަދަން."\nނަޝްފާ ރޮމުންރޮމުން ދުއްވައިގަތެވެ. އެތައް ފަހަރަކު ރިފާ ގޮވިއެވެ. ނަޝްފާއެއް ނުހުއްޓުނެވެ. ރިފާ ދިން އެއްވެސް ހަދިޔާއެއް ނަޝްފާ ނުގެންދެއެވެ. ދިޔަ ގޮތަށް ނުކުމެގެން ދިޔައީއެވެ. ރިފާ ދުވަހަކު ވެސް ނަޝްފާ ހިތަކު ނުޖައްސައެވެ. ނުރޮއްވައެވެ. ހުރިހާ ދުވަހަކަށް ވާ ވަރަށް އެ ދުވަހު ނަޝްފާ ރޯނެކަން އެނގުމުން ރިފާގެ ހިތް ކުދިކުދިވި ކަހަލައެވެ. ކޮންމެ އެތިކޮޅެއް އެތައް އެތިކޮޅު ތަކަކަށް ފުނޑުފުނޑުވި ކަހަލައެވެ. ރިފާއަށް އިހުސާސް ކުރެވުނީ ރިފާއަކީ އަމިއްލަ އެދުން ބޮޑު، ލޯބީގެ އަގު ވަޒަން ނުކުރާ މީހެއް ކަމުގައެވެ. ބަހުގެ އިތުބާރެއް ނެތް، ފައިސާއަށް ހެއްލޭ މީހެއް ކަމުގައެވެ. މިހާދާ އިން އިރު ރިފާ ދެއްކި ހުރިހާ ވާހަކައެއް ރިފާގެ ހަނދާނަށް އަލުން އެނބުރި އައެވެ. އެ ވާހަކަތައް ކޮބައި ހެއްޔެވެ؟ އަމިއްލަ ހިތާ ރިފާ ސުވާލުކުރިއެވެ. ޒާހިރަކީ ކިހާ ލޯބިން ރިފާ އިން މީހެއް ހެއްޔެވެ؟ ރިފާއަށް ޓަކައި ޒާހިރު ނުކޮށްދެނީ ކޮން ކަމެއް ހެއްޔެވެ؟ ދެން ރިފާއަށް ފެނުނީ، މަގުގެ އަނެއް ފަރާތުގައި ހުރި މިހާދެއެވެ. މިހާދު ދޫކޮށްލައިފައި ރިފާ ހިނގައްޖެއްޔާ މިހާދަށް ވާނީ ކިހިނެއް ހެއްޔެވެ؟ ރިފާއަކީ އެންމެ މީހެކެވެ. އެ ހަށިގަނޑުގައި ވަނީ އެންމެ ހިތެކެވެ. އެ ހިތް ދެ ފަޅި ކުރާނެ ގޮތެއް ރިފާއަކަށް ނުވިސްނުނެވެ. ދެ މީހުންނަށް ހެޔޮކޮށް ހިތާނެ ގޮތެއް ވެސް ނޭނގުނެވެ. މޭގައި ލައްކޮށްލަންވީ ކާކުކަމެއް، ދުރަށް ކޮއްޕައިލަންވީ ކާކުކަމެއް ވެސް ރިފާއަކަށް ނުނިންމުނެވެ. އެކަމަކު އެއް ކަމެއް ޔަގީންވިއެވެ. ދަރިފުޅުގެ ލޮލުން ކަރުނަ ހިކެން ޖެހޭނެއެވެ.\n"ކޮން ކަހަލަ މާބޮނޑިއެއް ގެންދަންވީ؟" ރިފާއަށް ލިބުނީ މިހާދުގެ މެސެޖެކެވެ.\nނަޝްފާގެ ފައްސި ޖަވާބަކަށް އުންމީދު ކޮށްގެން ހުރި މިހާދުގެ ލޮލުން އުތުރު އަރަމުން ދިޔައީ ލޯތްބެވެ. ރިފާ ދެކެ މިހާދު އިންތިހާއަށް ލޯބިވެއެވެ. މިހާދު ހިތަށްއެރިއެވެ. މިހާދުގެ އަންބެއް ގޮތުގައި ހުރެއްޖެ ނަމަ، ރިފާގެ ފައިތިލައިގައި ތަނަވަސްކަމާއި އުފާވެރިކަން ބޮސްދޭނެއެވެ. ދުވަހަކު ވެސް މީހަކު ނުވާ ވަރަށް ރިފާ ދެކެ މިހާދު ލޯބިވާނެއެވެ. ރިފާގެ ލޯބިވާ ދަރިފުޅަށް ބާއްޖަވެރި މުސްތަގުބަލެއް ލިބޭނެއެވެ. ނުވާ ތާކަށް މިހާދު ނަދުރެއް ވެސް ބުނެފިއެވެ. ވީމާ، މިހާދު މާޔޫސްވާކަށް ނުޖެހޭނެއެވެ. ބޯމަތިވަމުން އައި ހިތްދަތިކަމުގެ ކަޅު ވިލާތަކެއް މިހާދަކަށް ނުފެނެއެވެ. ފޯނަށް ބަލަހައްޓައިގެން ހުރި ރިފާއަށް މިހާދަށް ގުޅާނެ ހިތްވަރެއް ނުލިބުނެވެ.\n"އަހަރެން ވަރިކުރޭ!" ރިފާ ކުރު މެސެޖެއް ލިޔުނެވެ. "ސޮރީ މިހާދު!"\nއެ މެސެޖު ފޮނުވައިލަން ރިފާގެ ހަށިގަނޑުގައި ހުރި ހުރިހާ ހަކަތައެެއް ބޭނުން ކުރުމުން ވެސް ރިފާއަކަށް "ސެންޑް" އަކަށް ނުފިއްތުނެވެ. މާބޮނޑި ހިފައިގެން މިހާދު އައި އިރު ވެސް ރިފާ އިނީ ފޯނު އަތަށް ލައިގެންނެވެ. މިހާދު ކޮޓަރިއަށް ވަނުމުން ރިފާ އިސް އުފުލައިލިއެވެ. އޭގެ އެއް ދުވަސް ކުރިން ލޯބީގެ ވިދުވަރު ބަބުޅަމުން ދިޔަ ރިފާގެ ދެ ލޮލުން މިހާދަށް ފެނުނީ ނާއުންމީދެވެ. ވީރާނާކަމެވެ. ކޮންމެވެސް ގޯހެއް ހިނގައިފިއެވެ. އެ ކަން މިހާދަށް ޔަގީންވިއެވެ. އެއްޗެއް ނޭހިގެން އުޅެނިކޮށް މިހާދުގެ އަތުން މާބޮނޑި ދޫވިއެވެ. ތަޅުންގަނޑު މަތީގައި ޖެހި، ބިއްލޫރިގަނޑެއް ފަދައިން މިހާދުގެ ހިތް ކުދިކުދިވި ކަހަލައެވެ. ނޭވަޔަށް ދަތިވެ ފުން ނޭވައެއް އެތެރެއަށް ދަމައިލަން މިހާދަށް މަޖުބޫރުވިއެވެ. ރިފާއަކަށް ދުރަކު ނީނދެވުނެވެ. ދުވެފައި އައިސް މިހާދު ގައިގައި ބައްދައިލިއެވެ. ވެލަވަރު ތެރޭގައި ފަހު ފަހަރަށް މީހަކު ހައްޔަރުކޮށްލާހެން މިހާދު ހައްޔަރު ކޮށްލިއެވެ. މިހާދަށް ވެސް ވީ އެ ވަރެވެ.\n"ހާދަ ދެރައޭ މި ވީ ގޮތް،" ކުރެހިފައިވާ އަޑަކުން މިހާދު ބުންޏެވެ. "ހާދަ ދެރައޭ!"\n"އަހަރެން ބޭނުމެއް ނޫން ދާކަށް،" މަޑުމަޑުން ރިފާ ބުންޏެވެ. "އެކަމަކު އަހަންނަކަށް ނެތް ހުރެވޭކަށް."\nދެން ދިޔައީ ހަމަހިމޭން ވަގުތުކޮޅެކެވެ. މިހާދުގެ ލޯ ކުރިމަތީގައި ސިފަވެގެން ދިޔައީ، ރިފާއާ އެކުގައި ހޭދަކުރެވުނު މަދު ދުވަސްކޮޅުގެ ފޮނި ހަނދާންތަކެވެ. ހަމަ އެ ފޮޓޯތައް ރިފާ ކުރިމަތީގައި ވެސް ފިޔަޖަހަމުން ދިޔައެވެ.\n"އެކަމަކު އަދި އެއް ޗާންސް ދީ!" މިހާދު އެ ތަނުން އެ ތަނަށް ގޮތެއް ނިންމިއެވެ. "އަހަރެން ބޭނުން ނަޝްފާޔާ ވާހަކަދައްކަން. ވާހަކައެއް ނޫން ދައްކާނީ. އާދޭސްކުރާނީ. ސަލާންޖަހާނީ. އެކަމަކު ރިފާ ހުއްދަ ދީފިއްޔާ!"


Fiyavathi: Thimaage zimmaa eh eba oi tha?\nފިޔަވަތި: ތިމާގެ ޒިންމާއެއް އެބައޮތްތަ؟\n23 ސެޕްޓެމްބަރ 2021 - 09:49:26\nމީގެ ތިން އަހަރު ކުރިއެވެ. މީގެ ދެ އަހަރު ކުރިއެވެ. މީގެ އެއްއަހަރު ކުރިއެވެ. މިއަހަރުއެވެ. މިއަހަރު ކުރީ ކޮޅެވެ. މިއަހަރު މެދު ތެރެއެވެ. ފިޔަވަތީގެ ފުރާޅު މައްޗަށް ކުދީން އަރާ ވާހަކައެވެ. އެންމެ ފަހުން މިމަހުއެވެ. ހަމަ ފިޔަވަތީގެ ފުރާޅު މައްޗަށް ކުދީން އަރާ ވާހަކައެވެ. ފަސޭހައިން ވީޑިއޯ ކޮށްލެވެއެވެ. އެއަށްވުރެ ފަސޭހައިން ސޯޝަލް މީޑިއާ އަށް ދޫކޮށްލެ ވެއެވެ. މާބޮޑު ވިސްނުމެއް ނެތެވެ.\n2019 ވަނަ އަހަރުގެ ފަހުކޮޅު ފިޔަވަތީގައި ދިރިއުޅެމުންދާ ތިން ކުއްޖަކު ފުރާޅުމަތީ ތިއްބާ ފެނިގެން ފުލުހުންގެ އެހީތެރިކަމާއެކު އެތަނުން އެ ކުދިން ބާލުވާފައި ވެއެވެ. މިއަދުވެސް މިޖެހެނީ އެކަހަލަ މައްސަލަތަކެކެވެ.\n"އަސްލު ވާގޮތަކީ ބައެއްމީހުން އެކަންކަން މާބޮޑު ކޮށްލަނީ . އެހެންހެދީމަ އެކުދިންނަށްވެސް އެހެންކަހަލަ ހިތްވަރެއް ލިބެނީ. އެހެން ދަމުން ދަމުން ގޮސް ކަންކަން ހަލާކުވަނީ "އެދާއިރާގައި 11 އަހަރު މަސައްކަތް ކޮށްފައިވާ މީހަކު ބުންޏެވެ.\nއިހަކަށް ދުވަހު ހުޅުމާލޭ ފިޔަވަތީގައި ވަނީ ކަންތައްތަކެއް ހިނގާފައެވެ. ހަމަ ފުރާޅުމައްޗަށް ކުދިން އެރިއެވެ. ފަހުން ނުރަނގަޅު އެތައް ކަމެއް ކުރުމަށްފަހު އެތަނުގައި ހުޅުވެސް ވަނީ ޖަހާފައެވެ.\nމިކުދިންގެ އުޅުމަށް ކުއްލިއަކަށް މިއާ ބަދަލާއިބެހޭ ގޮތުން ސީއެންއެމް އާއި ވާހަކަދައްކަމުން ރާއްޖޭގެ މަޝްހޫރު ކްލިނިކަލް ސައިކޮލޮޖިސްޓް އައިޝަތު އަލީ ނާޒް ވިދާޅުވަނީ އެ ނުރަނގަޅު ކަންކަމުގެ ބިއްދޮށުގައި ވަނީ ކޮންކަންތައް ތަކެއްތޯ ބެލުން މުހިންމު ކަމަށެވެ.\nއެކުދިންގެ ބޭނުންތަކަކީ ކޮބައިތޯ ބަލައި އެކުދިން މުޖުތަމައު ބަލައިގަންނަ ބަޔަކަށް ހެދުމަށް ބުރަ ބޮޑު މަސައްކަތްތަަކެެއް ކުރަންޖެހޭ ކަމަށެވެ.\nމިއަދު ފިޔަވަތިން ފެންނަ ކަންތައްތަކަކީ އެތައް ދުވަހަކުންސުރެ އެކުދިންގެ ހަށިގަނޑުގައި ބިލްޑުވަމުން އައި ކަންތައްތަކަށް ވުން އެކަށީގެންވާ ކަމަށެވެ. އަދި މިއީ އެކަންކަން ހައްލުކުރަން ވީ ދަނޑިވަޅުތަކުގައި އެކަމަށް އަޅައި ނުލައި ދޫކޮށްލެވުމުގެ ސަބަބުން ނިކުން ނަތީޖާއަކަށް ވުން އެކަށީގެންވާ ކަމެއް ކަމަށެވެ.\nމުޖުތަމައުގައި ހާއްސަ ސިފަތަކެއްހުރި ކުދީންތަކެއް އެބަތިއްބެވެ. ޔަތީމު ކުދީން ނެވެ. މައިންބަފައިންގެ އަޅާލުން ނުލިބި ތިބި ކުދީންނެވެ. ޖިންސީ ގޯނާއާ ކުރިމަތިލާން ޖެހިފައިވާ ކުދީންނެވެ. އެކުދީން ބެލެހެއްޓުމަށް މައިންބަފައިންގެ ގާބިލިއްޔަތު ކަމެއް ލިބިފައި ނުވާ ކުދީންނެވެ. މީނޫންވެސް މިފަދަ އެތައް ކެޓަގަރީ އަކަށް ފެތޭ ގިނަ އަދަދެއްގެ ކުދީން ހިމެނެއެވެ. ފިޔަވަތި ފަދަ ތަންތަނަކީ އެފަދަ ކުދިންނަށްޓަކައި ހެދިފައިވާ ތަންތަނެވެ.\nފިޔަވަތީގައި ތިބީ ރާއްޖޭގެ އެކި ސަރަހައްދު ތަކުން ގެނެސް އެތަނަށް ލެވިފައިތިބި ކުދިންނެވެ. އެކުދީން އުޅެފައިވަނީ ތަފާތު މާހައުލު ތަކެއްގައެވެ. ތަފާތު މަރުހަލާތަކެއް ކަޑައްތު ކޮށްފައިވާ ކުދީންނެވެ. ޑރ. ނާޒް ވިދާޅުވީ އެކުދީންނަށް ފަރުވާ ދިނުމަށް ހާއްސަ ތަމްރީންތަކެއް ހަދާފައިތިބި ތަޖްރިބާހުރި، ހާއްސަ ހުނަރު ހުރި ބަޔަކު ބޭނުންވަނީ އެހެން ވެގެންކަމަށެވެ.\n" އަޅުގަނޑަށް ހީވަނީ މިހާރު އަޅުގަނޑުމެން ރިވިއު ކޮށްލަންވެއްޖެހެން މިކަން މިހާ ހިސާބަށް ދާންޖެހެނީ ކީއްވެކަން. އަޅުގަނޑުމެންނަށް ނުކުރެވިގެން މިއުޅެނީ ކޮންކަމެއްތޯ ބަލާލަން ވެއްޖެހެން އަޅުގަނޑަށް ހީވަނީ. ދުނިޔޭގެ އެހެން ގައުމުތަކުގަ މިކަން ކުރަނީ ކިހިނެއްތޯ ބަލާލަން ވެއްޖެހެން އަޅުގަނޑަށް ހީވަނީ" ޑރ. ނާޒް ވިދާޅުވިއެވެ.\nމިފަދަ މަރުކަޒު ތަކުގައި ތިބޭ ކުދިން ދޭތެރެ ދޭތެރެއިން ފިލައިގެންވެސް އުޅެއެވެ.\nއެގޮތުން "ޝެލްޓާ މެނޭޖްމަންޓް އެންޑް ޑިވެލޮޕްމަންޓް ކޮމިޓީ" ގެ ނަމުގައި ދައުލަތުގެ ބެލުމުގެ ދަށުގައި ދިރިއުޅޭ ކުދިން ތިބޭ މަރުކަޒުތައް ހިންގުމަށްޓަކައި ލަފާ އާއި މަޝްވަރާ ދޭ ހާއްސަ ކޮމިޓީއެއް ޖެންޑާ މިނިސްޓްރީން ވަނީ އެކުލަވާލައިފައެވެ. އަދި އެކޮމިޓީގެ މަސްއޫލިއްޔަތުގެ ތެރޭގައި ދައުލަތުގެ ބެލުމުގެ ދަށުގައި ދިރިއުޅޭ ކުދިން ތިބޭ މަރުކަޒުތައް ކަމުގައިވާ ފިޔަވަތި އަދި ކުޑަކުދިންގެ ހިޔާގެ ހިންގުން ހަރުދަނާ ކުރުމާއި އެ ތަންތަނަށް ކުރިމަތިވާ އެކި ބާވަތުގެ މައްސަލަތައް ހައްލުކުރުމުގެ އިތުރުން ކުޑަކުދިންނާ ގުޅޭ އެކިއެކި ކަންކަމާ ގުޅޭ ގޮތުން ލަފާދިނުން ހިމެނެ އެވެ. އެހެންނަމަވެސް އެކޮމިޓީން ކުރާ މަސައްކަތްތަކެއް އެނގޭކަށް ނެތެވެ.\nކުޑަކުދިންތަކެއް މަޑި އަރުވަނީ\nކުޑަކުދީން ބަލަހައްޓާ ތަންތާގައި ހިނގާ ބައެއް ކަންކަމަކީ އެހާ ބޮޑުނޫން ކަންކަމެވެ. އެހެންނަމަވެސް އެކަންކަން މުޖުތަމައުގެ ބައެއް މީހުންގެ ސަބަބުން ބޮޑެތިވެގެންދާ ކަންކަމެވެ. އަޅުގަނޑުމެން ގޭގައި ވެސް ބައެއްފަހަރު އުސްތަންތަނަށް އަރާހިތްވާ ކުދިން އުސްތަންތަނަށް އަރައެވެ. އަދި އާދަޔާ ހިލާފް ކަންކަން ކުރާ ކުދިން އުޅެއެވެ. އެހެންނަމަވެސް އެއީ މައްސަލައަކަށް ނުވެއެވެ. މައްސަލަ އަކަށް ނަހަދާތީއެވެ. އެކަމަކު ހިޔާފަދަ ތަންތާގައި އެފަދަ ކަމެއް ހިނގުމުން އަޅުގަނޑުމެންގެ އާދަ ހުންނަގޮތުން ފޮޓޯ ނެގެއެވެ. ވީޑިއޯ ކުރެވެއެވެ. އެވީޑިއޯ ސޯޝަލް މީޑިއާ އަށް ދޫކޮށްލެވެއެވެ. ކުދިންގެ ހުރުމަތަކަށް ބަލާނުލައިވެސް އެފަދަކަންކަން ކުރެވެއެވެ. އެހެންކަމުން އެއީ އެންމެ ރަނގަޅަށް ކުރެވޭ ކަންކަން ކަމުގައި ބުނެވޭކަންނޯންނާނެއެވެ. ތެދެކެވެ. ސިޔާސަތު ތަކަށް ފާޑު ކިއުމަކީ ވަރަށް ފަސޭހަކަމެކެވެ. ފާޑު ކިއުމަށްޓަކައި އެއްވެސް މީހަކު ދިރާސާއެއް ނަހަދައެވެ.\n" އެމީހަކު އަމިއްލައަށް އެމީހެއްގެ ނަފްސާ ސުވާލުކޮށްލަމާހޭ ތިމަންނަ މިކުދިންގެ ހާލަތު ރަނގަޅު ކުރުމަށް ކުރަނީ ކޮން ކަމެއްތޯ؟ ކަމެއް ކޮށްދެވިއްޖެތޯ؟ " ޑރ ނާޒް ވިދާޅުވިއެވެ.\nވަރަށް ރަނގަޅު ވާހަކަ އެކެވެ. އަމިއްލަ ފަރުދީ ހައިސިއްޔަތުން އެތަނުގެ ކަންކަން ރަނގަޅު ކުރުމަށް ކުރީ ކޮންކަމެއް ހެއްޔެވެ؟ މަދަނީ ޖަމިއްޔާއެއްގެ ހައިސިއްޔަތުން ތިޔަ ޖަމިއްޔާއިން ކޮށްދިނީ ކޮންކަމެއް ހެއްޔެވެ؟ ސިޔާސީ ވެރިއެއްގެ ހައިސިއްޔަތުން ކޮށްދިނީ ކޮންކަމެއްހެއްޔެވެ؟ ސިޔާސީ ޕާޓީ އެއްގެ ހައިސިއްޔަތުން ތިޔަ ޕާޓީން ކޮށްދިނީ ކޮން ކަމެއްހެއްޔެވެ؟ ކަންކަން ކުރާ ފަރާތްތައް އެއްވެސް ވަރަކަށް ނެތޭ ބުނަނީކީ ނޫނެވެ. އެކަމަކު ކަމެއް ދަމެއް ބޮޑުވެގެން ދިއުމުން މަގުމައްޗަށް ނިކުމެ އަޑުގަދަކުރުމަކީ ކޮންމެ ކަމެއްގެ ހައްލަށް ނުވެ ހިނގައިދާނެވެ. މިގައުމުގެ ކޮންމެ ކުއްޖަކީ އަމިއްލަ ދަރިއެއްކަމުގައި ދެކިގެން، އެ ކުލުނާއި، އެލޯބި ދޭން ޖެހެއެވެ.\nފިޔަވަތިކުޑަކުދިންކުޑަކުދިންގެ ހިޔާކުޑަކުދިންގެ ލައިބްރަރީ\nފިޔަވަތީގައި ތިބޭ ކުދީންނަށް ފުރާޅަށް ނޭރޭ ގޮތަށް ހަދައިފި\nމަދުވެގެން ހަމަހުން އެއްފަހަރު ތާޒާކުރުމުގެ ޕްރޮގްރާމް


Vaccine aaeku fathuruverikamuge dhaairaage muvazzafunnah aa unmedheh libihjje: Minister - One Online\n4 ފެބްރުއަރީ 2021: ޓޫރިޒަމް ދާއިރާގެ މުވައްޒަފުންނަށް ކޮވިޑް ވެކްސިން ޖެހުމުގެ ޕްރޮގްރާމް ފެށުމުގެ ރަސްމިއްޔާތުގެ ތެރެއިން- ޓޫރިޒަމް މިނިސްޓްރު ޑރ. އަބްދުﷲ މައުސޫމް ވާހަކަ ދައްކަވަނީ-- ވަން ފޮޓޯ: މުހައްމަދު އައުޒަމް\nވެކްސިންނާއެކު ފަތުރުވެރިކަމުގެ ދާއިރާގެ މުވައްޒަފުންނަށް އާ އުންމީދެއް ލިބިއްޖެ: މިނިސްޓަރު\nކޮވިޑްގެ ވެކްސިނާއިއެކު ފަތުރުވެރިންގެ ސިނާއަތުގައި މަސައްކަތްކުރާ މުވައްޒަފުންނަށް އާ އުންމީދެއް ލިބިގެން ހިނގައްޖެ ކަމަށް ޓޫރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވެއްޖެ އެވެ.\nފަތުރުވެރިންގެ ސިނާއަތުގައި ހަރަކާތްތެރިވާ މުވައްޒަފުންނަށް ވެކްސިން ދިނުމަށް ސޯޝަލް ސެންޓަރުގައި އިއްޔެ ފެށި ޕްރޮގްރާމުގައި ވާހަކަ ދައްކަވަމުން މިނިސްޓަރު މައުސޫމް ވިދާޅުވީ، ކޮވިޑްގެ ސަބަބުން ރާއްޖޭގެ އިގްތިސޯދަށް އައި ހީނަރުކަމުން އަރައިގަތުމަށް އެންމެ ބުރަކޮށް މަސައްކަތްކުރާ އެއްބަޔަކީ ފަތުރުވެރިކަމުގެ ސިނާއަތުގައި ހަރަކާތްތެރިވާ މުވައްޒަފުން ކަމަށެވެ. އެހެންވެ، އެ މުވައްޒަފުންނަށް ބޭނުންވާ ސަލާމަތާއި ރައްކާތެރިކަން ފޯރުކޮށްދިނުމަކީ ވަރަށް ބޮޑު ޒިންމާއެއް ކަމަށް ވިދާޅުވިއެވެ.\nރާއްޖެއަކީ ފަތުރުވެރިންގެ މެދުގައި އެންމެ މަގުބޫލު މަންޒިލްކަން ފާހަގަކުރައްވައި މިނިސްޓަރު ވިދާޅުވީ، ރައްކާތެރިކަމުގެ ފިޔަވަޅުތަކާއެކު ރާއްޖޭގެ ފަތުރުވެރިކަން ހުޅުވާލައި ރާއްޖެއިން ވަނީ ދުނިޔެއަށް ނަމޫނާ ދައްކައިފައި ކަމަށެވެ. ފަތުރުވެރިކަމުގެ ސިނާއަތް ހިންގޭނީ މުވައްޒަފުންނަށާއި ފަތުރުވެރިންނަށް އަދި އާންމު ރައްޔިތުންނަށް ސަލާމަތާއި ރައްކާތެރިކަން ފޯރުކޮށްދީގެން ކަމަށް މިނިސްޓަރު ވިދާޅުވިއެވެ.\n4 ފެބްރުއަރީ 2021: ޓޫރިޒަމް ދާއިރާގެ މުވައްޒަފުންނަށް ކޮވިޑް ވެކްސިން ޖެހުމުގެ ޕްރޮގްރާމް ފެށުމުގެ ރަސްމިއްޔާތުގެ ތެރެއިން--- ވަން ފޮޓޯ: މުހައްމަދު އައުޒަމް\nއެންމެ ފުރަތަމަ ވެކްސިން ދޭން ނިންމާފައި ފަތުރުވެރިންނާ އެންމެ ކައިރީގައި މަސައްކަތްކުރާ މުވައްޒަފުންނަށެވެ.\nފަތުރުވެރިންގެ ސިނާއަތުގެ މުވައްޒަފުންނަށް ވެކްސިނިން ދޭން ފެށި ޕްރޮގްރާމުގައި ބައިވެރިވުމަށް މުވައްޒަފުން މާލެ އައިނަމަވެސް، ދެން ތިބި މުވައްޒަފުންނަށް އެމީހުންނާ އެންމެ ކައިރިން ވެކްސިން ދޭ ސެންޓަރަކުން ވެކްސިން ޖެހުމުގެ އިންތިޒާމްތައް ވަނީ ހަމަޖައްސާފައެވެ.\n4 ފެބްރުއަރީ 2021: ޓޫރިޒަމް ދާއިރާގެ މުވައްޒަފަކު ކޮވިޑް ވެކްސިން ޖަހަނީ--- ވަން ފޮޓޯ: މުހައްމަދު އައުޒަމް\nފަތުރުވެރިކަމުގެ ސިނާއަތުގައި 51،000 އެއްހައި މުވައްޒަފުން އުޅޭއިރު ފުރަތަމަ ބުރުގައި އޭގެ ތެރެއިން 10،000 މުވައްޒަފުންނަށް ވެކްސިން ދޭން ވަނީ ނިންމާފައެވެ.\nއިއްޔެ ފެށި ޕްރޮގްރާމުގައި މިދާއިރާގެ އެކި ތަންތަނުން 25 މީހަކު ވަނީ މާލެ ގެނެސް ވެކްސިން ދީފަ އެވެ. މީގެތެރޭގައި ރިސޯޓް މުވައްޒަފުންނާއި ގެސްޓް ހައުސްތަކުގައި މަސައްކަތްކުރާ މުވައްޒަފުންނާއި އެއާޕޯޓް މުވައްޒަފުންގެ އިތުރުން ގެސްޓް ސާވިސް އެޖެންޓުންނާއި ރިސޯޓުތަކުގައި މަސައްކަތް ކުރާ ފަންނާނުން ހިމެނެ އެވެ.\nގުޅޭ ޓެގު މިނިސްޓްރީ އޮފް ޓުއަރިޒަމް ކޮވިޑް 19 ވެކްސިން ޓޫރިޒަމް މިނިސްޓަރު ޑރ. އަބްދުﷲ މައުސޫމް ސިއްހަތު\nހުޅުމާލޭގައި 2،000 ހައުސިން ޔުނިޓު ހަދަން އިންޑިއާގެ ކުންފުންޏަކާ ހަވާލުކޮށްފި


ރާއްޖެއަށް އެތެރެކޮށްފައިވާ ކާޑުގެ ބާވަތްތައް 34 އިންސައްތަ އިތުރުވެއްޖެ ރާއްޖެއަށް އެތެރެކޮށްފައިވާ ކާޑުގެ ބާވަތްތައް 34 އިންސައްތަ އިތުރުވެއްޖެ\nރާއްޖެއަށް އެތެރެކޮށްފައިވާ ކާޑުގެ ބާވަތްތައް 34 އިންސައްތަ އިތުރުވެއްޖެ\nއެސްޓީއޯ ކާޑު ގުދަނުން ބަނދަރަށް ކާޑު އުފުލަނީ -- ފޮޓޯ: ޕީއެސްއެމް\nމިއަހަރުގެ ފުރަތަމަ3މަސްދުވަހު ރާއްޖެއަށް އެތެރެކޮށްފައިވާ ކާޑުގެ ބާވަތްތައް 34 އިންސައްތަ އިތުރުވެފައިވާކަމަށް ކަސްޓަމްސްއިން ހާމަކޮށްފިއެވެ.\nމޯލްޑިވްސް ކަސްޓަމްސްއިން އާއްމުކޮށްފައިވާ ތަފާސް ހިސާބުގައިވާގޮތުން މިއަހަރުގެ ޖެނުއަރީމަހުން ފެށިގެން މާރޗުމަހުގެ ނިޔަލަށް ރާއްޖެއަށް 19376 ޓަނުގެ ކާޑުގެ ބާވަތްތައް ވަނީ އެތެރެކޮށްފައެވެ. މިއީ އަގުގެ ގޮތުން ބަލާނަމަ 176 މިލިއަން ރުފިޔާގެ ކާޑެވެ.\nތަފާސް ހިސާބުތަކުން ދައްކާގޮތުން މިދިޔަ އަހަރުގެ ފުރަތަމަ ތިން މަސް ދުވަހާއި އަޅާ ބަލާއިރު މިއަހަރުގެ މި މުއްދަތުގައި ރާއްޖެއަށް އެތެރެކޮށްފައިވާ ގަނޑުކުރި ކުކުޅުގެ އަދަދުވަނީ %61 އިތުރުވެފައެވެ. އެގޮތުން މިއަހަރުގެ ފުރަތަމަ ތިންމަސް ދުވަހުގެ ތެރޭގައި ރާއްޖެއަށް ވަނީ 3،462 ޓަނުގެ ގަނޑުކުރި ކުކުޅު އެތެރެކޮށްފައެވެ.\nޒަރޫރީ މުދާތަކުގެ ތެރެއިން މިއަހަރުގެ ފުރަތަމަ ތިންމަސް ދުވަހު ރާއްޖެއަށް އެތެރެކޮށްފައިވާ މިންވަރު ދަށަށްގޮސްފައިވާ ތަކެއްޗަކީ، އަލުވި، ޕެޑު، ނެޕީ އަދި ކައްކާ ގޭހެވެ. އަލުވި އެތެރެކޮށްފައިވާ މިންވަރު %6 ދަށަށް ގޮސްފައިވާއިރު، ޕެޑު އެތެރެކޮށްފައިވާ މިންވަރު %16 ވަނީ ދަށަށް ގޮސްފައެވެ. ކައްކާ ގޭސް އިތުރުކޮށްފައިވާ މިންވަރު ވަނީ %21 ދަށަށް ގޮސްފައިވާކަމަށް ކަސްޓަމްސްގެ ތަފާސް ހިސާބުގައިވެއެވެ.\nކޯވިޑް-19 : އެމް.ޑަބްލިޔު.އެސް.ސީން3ރަށެއްގައި އާއްމު ޚިދުމަތްތައް އަލުން ދޭން ފަށައިފި\nބަނދަރު ތޮއްޖެހިފައިވާތީ އަވަހަށް މުދާ ނެރެގެން ގެންދިޔުމަށް އެމްޕީއެލުން އެދިއްޖެ


2017 Year in Review | Mihaaru\nޕީޕީއެމްގެ ކޯޅުންތަކާއި ބޮޑެތި މަރުތަކުގެ އަހަރެއް\nސިފައިން ރައްޔިތުންގެ މަޖިލިހަށް!\nޖުލައި 24، 2017 އަކީ ރާއްޖޭގެ ބަރުލަމާނީ ހަޔާތުގައި އައި އެންމެ ކަޅު އެއް ދުވަހެވެ. އެ ދުވަހު ހެނދުނު ސިފައިން މަޖިލިސް ތަޅުލައި، މަޖިލީހުގެ އިދާރާ އަށް އެންގީ، އިދާރީ މުވައްޒަފުން ފިޔަވައި އެއްވެސް މެމްބަރަކަށް ވެސް މަޖިލީހަށް ނުވަދެވޭނެ ކަމަށެވެ. ސިފައިން އެ ގޮތަށް އަމަލުކުރީ، ރައްޔިތުންގެ މަޖިލީހުގެ ރައީސް އަބްދުﷲ މަސީހުގެ އިތުބާރު ނެތް ކަމަށް 45 މެމްބަރަކު މަޖިލީހަށް ހުށަހެޅި މައްސަލަ މަޖިލީހުން ބޭރުކޮށްލުމާ ގުޅިގެން، އިދިކޮޅު މެމްބަރުން އެ ދުވަހު މަޖިލީހުގެ ޖަލްސާއެއް ބޭއްވުމަށް ރައްޔިތުންގެ މަޖިލީހަށް ދާން އުޅުމުންނެވެ. އިދިކޮޅު ތިރީހަކަށް މެމްބަރުން ޖުމްހޫރީ ޕާޓީގެ މައި އޮފީސް ހުންނަ މ. ކުނޫޒުުން ނުކުމެގެން މަޖީދީ މަގުން ހިނގާފައި ގޮސް މަޖިލިހުގެ އިދާރާއަށް ވަނެވެ. އޭރު ފުލުހުން އެކަމަށް ހުރަަސް އަޅަން އުޅުނެވެ. މިއީ ރައްޔިތުންގެ މަޖިލިހުގެ މެމްބަރުން އެ މަޖިލިހަށް ވަނަނުދޭން ރާއްޖޭގެ ސަލާމަތީ ބާރުތަކުން އެޅި ފުރަތަމަ ހުރަހެވެ.\nމަޖިލިހުގެ ބާރު ކެނޑުނު ސުޕްރީމް ކޯޓުގެ އަމުރު\nޖުލައި 13، 2017 ރާއްޖޭގެ ތާރީޚުގެ ތެރެއަށް ވަދެފައި އެވަނީ ދައުލަތުގެ ތިން ބާރުގެ "ތަޅާފޮޅުމެއް"ގެ ގޮތުގަ އެވެ. ރައްޔިތުންގެ މަޖިލިހުގެ މެޖޯރިޓީ ސަރުކާރަށް ގެއްލުމާ އެކު ސަރުކާރުން ދުއްވައިގަތީ ސުޕްރީމް ކޯޓަށެވެ. އަދި ސުޕްރީމް ކޯޓުން ވަނީ ބަންޑާރަ ނައިބު މުހައްމަދު އަނިލް ހުށަހެޅުއްވި މައްސަލަ އަށް، ސަރުކާރުން ބޭނުންވާ ހައްލު ހޯދައިދީފަ އެވެ. ހައްލަކީ، ގާނޫނުއަސާސީގައި ވެސް ނެތް ޝަރުތުތަކެކެވެ. މަޖިލިހަށް މެމްބަރުން އިންތިހާބުވި ޕާޓީން ވަކިވެއްޖެ ނަމަ، ކަނޑާލައިފި ނަމަ ނުވަތަ އެހެން ޕާޓީއަކަށް ހިނގައްޖެ ނަމަ ގޮނޑި ގެއްލޭނެ ކަމަށް ސުޕްރީމް ކޯޓުން ކަނޑައެޅުމެވެ. މިއީ ދައުލަތުގެ ތިން ބާރުގެ ތެރެއިން ރައްޔިތުންގެ މަޖިލިހުގެ މެމްބަރުންގެ ގޮނޑި ގެއްލޭނެ ކަމަށް ގާނޫނުއަސާސީގައި އެއްވެސް ގޮތަކަށް ބަޔާންކޮށްފައި ނެތް ސަބަބުތަކެކެވެ. އެހެންކަމުން އިދިކޮޅު ފަރާތްތަކުން ގަބޫލުކުރަނީ ސުޕްރީމް ކޯޓުން އެވަނީ ގާނޫނު ހެދުމުގެ ބާރުގެ ބާރު ކަނޑުވާލާފައި ކަމަށެވެ.\nލޯކަލް އިންތިހާބު: ސަރުކާރަށް ނާކާމިޔާބު\nރައީސް ޔާމީން ވެރިކަމަށް ވަޑައިގަތުމަށް ފަހު 2014 ގައި ބޭއްވި އާންމު އިންތިހާބު، ތަފާތު ބޮޑު އަޣުލަބިއްޔަތަކުން ކާމިޔާބުކުރީ، ވެރިކަން ޕީޕީއެމާއި އެ ޕާޓީއާ އެކު ކޯލިޝަން ހަދައިގެން އުޅުނު ޕާޓީތަކުންނެވެ. އޭގެ ފަހުން ބައެއް ރަށްރަށާއި ބައެއް އަތޮޅުތަކުގެ ކައުންސިލްތަކުގެ ބައި އިލެކްޝަންތަކެއް ބޭއްވި އިރު، އޭގެ ތެރެއިން ވެސް ގިނަ ބައި އިލެކްޝަންތައް ކާމިޔާބު ކުރީ އެ ކޯލިޝަނެވެ. އެހެންކަމުން، ޕީޕީއެމުން ބުނަމުން އައީ މުޅި ރާއްޖެ ޕީޕީއެމަށް ފަތަހަ ކުރެވިފައިވާ ކަމަށެވެ. މެއި 6، 2017 ގައި އޮތް ލާމަރުކަޒީ އިންތިހާބަށް ޕީޕީއެމް ނުކުތީ ވެސް އެ މެޑެލް މޭމަތީގައި އަޅުވައިގެންނެވެ. ނަމަވެސް ލާމަރުކަޒީ އިންތިޚާބަށް ނުކުތް އިރު، ޕީޕީއެމްގެ ކޯލިޝަނުން ޖުމްހޫރީ ޕާޓީ އާއި އަދާލަތު އޮތީ ވަކިވެފަ އެވެ. ވޯޓުތައް ގުނަން ފެށުމުން، ޕީޕީއެމަށް ރާއްޖެ ފަތަހަ ކުރެވެން ގާތް ވެސް ނުވާ ކަން އެނގުނެވެ. އެ އިންތިހާބުގައި، މާލެ، ފުވައްލުމައް އަދި އައްޑޫގެ ސިޓީ ކައުންސިލްތަކުން އެންމެ ގޮނޑިއެއް ވެސް ޕީޕީއެމަށް ނުލިބެ އެވެ. ސިޓީ ކައުންސިލްތަކުގެ 23 ގޮނޑީގެ ތެރެއިން އެންމެ ގޮނޑިއެއް ފިޔަވައި ހުރިހާ ގޮނޑިތައް ކާމިޔާބު ކުރީ އިދިކޮޅު އެމްޑީޕީ އެވެ. އަނެއް ގޮނޑި ކާމިޔާބު ކުރީ ޑީއާރްޕީގެ ނަމުގައި ނުކުތް ހަމައެކަނި ކެންޑިޑޭޓެވެ. އަދި އެންމެ ފަހުން ނަތީޖާ އައިއިރު ބޮޑެތި އެތައް ރަށެއްގެ ކައުންސިލް ވެސް ކާމިޔާބުކުރީ އިދިކޮޅު ފަރާތްތަކުންނެވެ.\nސިޔާސީީ ދެ ހަތުރުންގެ ގޮތުގައި ތިއްބެވި، ކުރީގެ ރައީސް މައުމޫން އަބްދުލްގައްޔޫމާއި ކުރީގެ ރައީސް މުހައްމަދު ނަޝީދު އެކުގައި މަސައްކަތްޕުޅު ކުރެއްވުމަކީ 2018 ގައި ސިޔާސީ މަސްރަހުގައި އެންމެ ބޮޑު ހައިރާން ކަމެއް ގެނުވި އެއް ބަދަލެވެ. މިއީ އެއްވެސް ބަޔަކު އޭގެ ކުރިން އުއްމީދުކުރި ކަމެއް ނޫނެވެ. މާޒީގައި ދެ ބޭފުޅުންގެ ސިޔާސީ ވާދަވެރިކަން އެހާ ވެސް ބޮޑުވީމަ އެވެ. އިދިކޮޅު ފަރާތްތަކުގެ ޖަލްސާއެއްގައި މައުމޫން ފުރަތަމަ ފަހަރަށް ބައިވެރިވެވަޑައިގަތީ، ޖުލައި 3، 2017، ގަ އެވެ. ޖުމްހޫރީ ޕާޓީގެ ހަރުގެ، މ. ކުނޫޒްގައި ބޭއްވި ޖަލްސާ ގަދަ ފިޔާތޮށިކުލައިގެ ޓައީއަކާއި ހުދު ގަމީސްކޮޅެއްގައި، މައުމޫން ވަޑައިގެންނެވި އިރު، އެމަނިކުފާނަށް މަރުހަބާ ދަންނަވަން ގާސިމް އިބްރާހިމްގެ އިތުރުން އެމްޑީޕީގެ އިސް ބޭފުޅުންނާއި ރައްޔިތުންގެ މަޖިލީހުގެ ވަރަށް ގިނަ މެމްބަރުން ތިއްބެވި އެވެ. ޖަލްސާ ކުރާ މާލަމާއި މަގުމަތި ވެސް އޮތީ ފުރިފަ އެވެ. އެމަނިކުފާނު ހޯލަށް ވަޑައިގަތުމާ އެކު، "ތިޔައީ ޒައީމޭ އަދު..." ލަވަ ބާރަށް ޖަހަން ފެށި އެވެ. އަދި އިށީނދެ ވަޑައިގަތުމާ އެކު، އެންމެން ކޮޅަށް ތެދުވެ އަތް ޖަހަން ފެށުމާ އެކު މައުމޫންގެ ލޯފުޅުން ކަރުނަ ފޮދު އޮހޮރިގެން ދިޔަ އެވެ.\nޗައިނާއާ އެކު އެފްޓީއޭ: އެންމެ ބޮޑު އެއްބަސްވުން\nރާއްޖެ އާއި ޗައިނާއާ ދެމެދު މިނިވަން ވިޔަފާރީގެ އެއްބަސްވުމެއް ގާއިމް ކުރުމުގެ މަޝްވަރާތައް ތިން އަހަރެއްހާ ދުވަސް ކުރިން ދެ ގައުމުން ފެށި ނަމަވެސް، ފަހު ވަގުތު އެކަން ނިމުނީ އެތައް ބަޔަކަށް ބޮޑު ސިހުމެއް ގެނެސްދީފަ އެވެ. ސަބަބަކީ ރާއްޖެ-ޗައިނާގެ ފްރީ ޓްރޭޑް އެގްރީމެންޓް (އެފްޓީއޭ) ރައްޔިތުންގެ މަޖިލީހުން ފާސްކުރަން ސަރުކާރުން ތެޅިގަނެގެން އެންމެ ފަހު ވަގުތު ފޮނުވުމެވެ. އަދި އަވަސް އަރުވާލައިގެން އެ އެއްބަސްވުން މަޖިލީހުން ފާސްކުރުމަކީ ވެސް އެތައް ބަޔަކު ފާހަގަކުރި ކަމެކެވެ. އަށް ސަތޭކަ ސަފުހާ ހިމެނޭ އެ "ބޮޑު އެއްބަސްވުން" ދިރާސާކުރަން އެ ކޮމެޓީގައި ނެގީ އެންމެ ބައި ގަޑިއިރެވެ. ރާއްޖެ އިން ފުރަތަމަ ފަހަރަށް އެކުލަވާލި އެފްޓީއޭގައި ސޮއިކުރުމުގެ ހުއްދަ ދޭން ފާސްކުރީ، 85 މެމްބަރުން ހިމެނޭ މަޖިލިހުގެ އެންމެ 30 މެމްބަރުންގެ ވޯޓުންނެވެ. އިދިކޮޅު އެއްވެސް މެމްބަރަކު އޭގައި ބައިވެރިއެއް ނުވެ އެވެ.\nރައުދާގެ ކުއްލި ވަކިވުން\nވިލު ނޫކުލައިގެ ލޮލުން އެންމެންގެ ސަމާލުކަން ހޯދި ރައުދާ އާތިފްގެ މަރުގެ ޚަބަރުން ރާއްޖެ ސިއްސުވާލި އެވެ. ހާއްސަކޮށް އޭނާ އަމިއްލައަށް މަރުވި ކަމަށް، ބަންގްލަދޭޝްގެ ރަސްމީ އިދާރާތަކުން ބުނުމުންނެވެ. ބަންގްލަދޭޝްގައި ޑޮކްޓަރުކަން ކިޔަވަމުން ދިޔަ ރާއްޖޭގެ އެންމެ މަޝްހޫރު މޮޑެލް އޭނާގެ ކޮޓަރީގައި އަމިއްލައަށް ދަންޖެހުނީތޯ ނުވަތަ ބަޔަކު މަރާލީތޯ އުފެދުނު ސުވާލު ސީރިއަސް އެވެ. ހިތާމައިން ފޯވެފައި ތިބި އާއިލާއަށް އެ ތުހުމަތުތައް ގަބޫލުކުރަން އުނދަގޫވި އެވެ. އަދި އާއިލާގެ ބައެއް މެމްބަރުން އަދިވެސް އެގޮތަށް ގަބޫލުކުރާކަށް ބޭނުމެއް ނުވެ އެވެ. އެހެންކަމުން ރައުދާގެ މަރުގައި ސިއްރުތަކެއް އެކުލެވިގެންވާ ކަމަށް ދެކޭ މީހުން މަދެއް ނޫނެވެ.\nޔާމީން ރަޝީދުގެ އަނިޔާވެރި މަރު\nއެޕްރީލް، 23، 2017 ގައި ގައުމު ހޭލީ، ސ، ފޭދޫ، ޗަނބޭލީގޭ، ޔާމީން ރަޝީދު "ކަތިލާފައި" އޮތް ޚަބަރާ އެކުގަ އެވެ. ލިޔުންތެރިޔާ ޔާމީން 29، ގައިގެ އެތަން މިތަނަށް ވަޅި ހަރައި މަރާލާފައި އޮއްވާ ފެނުނީ، އޭނާ ދިރިއުޅޭ މ. ސްޕެކްޓިއުލާ، ސިޑި ކައިރިންނެވެ. ޔާމީން ދުށް މީހުން ސިފަކުރި ގޮތުގައި، އޭނާ އޮތީ "ކޮށައި ކުދިކުދި ކޮށްލައިފަ" އެވެ. ޔާމީން މަރާލީ، އެރޭ ދަންވަރު އޭނާ އޮފީހުން ނިކުތް ވަގުތުން ފެށިގެން ބަޔަކު ފާރަލުން ގޮހެވެ. ހަމަލާދޭން، އެއް ބަޔަކު އޭނާގެ ފަހަތުން ގެއާ ހަމައަށް ހިނގާފައި ދިޔައިރު، އަނެއް ބަޔަކު ތިބީ ބިސްބުރު ކައިރީގައި ހުންނަ އެ ގެއާ ކައިރި ސަރަހައްދުތަކުގައި ފާރައަށެވެ. ޔާމީން އަށް ހަމަލާ ދީފައި ވަނީ، އޭނާ ދިރިއުޅޭ އެޕާޓްމަންޓަށް އަރަން ލިފްޓަށް ވަތް ވަގުތެވެ. ޔާމީންގެ މަރާ އެކު މުޅި ގައުމު ކަންބޮޑުވި އަނެއް ކަމަކީ، އޭނާ އަށް ފުލުފުލުގައި މަރުގެ އިންޒާރުދީފައިވާތީ، ފުލުހުންގެ ހިމާޔަތަށް އެދިފައި އޮއްވައި މަރާލުމެވެ. އޭނާގެ މަރުގެ ޒިންމާ ފުލުހުން ނަގަން ޖެހޭނެ ކަމަށް ބުނެ ފުލުހުންނަށް ވަރަށް ބޮޑަށް ފާޑުކިއުން އަމާޒުކުރި އެވެ. ޔާމީނަށް ހަމަލާދިން ކަމަށް ތުހުމަތުކުރެވޭ އަށް މީހަކު ހައްޔަރުކޮށް، ފުލުހުން ބުނެފައިވާ ގޮތުގައި އެ ހަމަލާދިނީ، ދީނީ ހަރުކަށި ވިސްނުމުގެ ބައެކެވެ.\nފްލެޓް ދިން ގޮތް، ހަނދާނުން ނުފޮހެވޭނެ މައްސަލައެއް\nމި ސަރުކާރުން 2014 ގައި ހުޅުވާލި ބޯހިޔާވަހިކަމުގެ މަޝްރޫއުން، ފްލެޓް ދިން ގޮތަކީ މިދިޔަ އަހަރު އެންމެ ގިނަ ބައެއްގެ ނުރުން ސަރުކާރަށް އަމާޒުވި އެއް މައްސަލަ އެވެ. ހަތަރު އަހަރުގެ ދިގު އިންތިޒާރަކަށް ފަހު، ފްލެޓް ލިބުނު މީހުން މިދިޔަ ސެޕްޓެމްބަރު މަހު އިއުލާންކުރުމާ އެކު އެތައް ބަޔަަކަށް ލިބުނީ ހައިރާން ކަމެވެ. ފްލެޓަށް ކުރިމަތިލި 15،000 އަށް ވުރެ ގިނަ މީހުންގެ ތެރެއިން ޝަރުތު ހަމަވި 661 މީހުންގެ ލިސްޓު އާއްމުކުރީ، އެއީ ކޮން ބައެއް ކަން ސިއްރުކޮށްފަ އެވެ. ލިސްޓުގައި ޖަހާފައި އޮތީ ހަމައެކަނި ފޯމު ނަމްބަރެވެ. ފްލެޓް ލިބުނީ ކިތައް ޕޮއިންޓުން ކަމެއް ވެސް ލިސްޓުން ސާފެއް ނުވެ އެވެ. މީގެ ކުރިން ކުރިއަށް ގެންދިޔަ ބޯހިޔާވަހިކަމުގެ ހުރިހާ މަޝްރޫއުތަކެއްގައި ވެސް ފްލެޓް ލިބުނީ ކޮން ބައަކަށް ކަން އާއްމުކުރި އެވެ. ހައުސިން މިނިސްޓަރު ޑރ. މުހައްމަދު މުއިއްޒާ ތަކުރާރުކޮށް ސުވާލުކުރުމުން ވެސް އެ މައުލޫމާތު ހާމަކުރައްވަން އިންކާރު ކުރެއްވި އެވެ.\nހަތް މީހުން މަރުވި ބިރުވެރި ރޯގާ\nއެންމެ ފުރަތަމަ ހީކުރީ މާލޭގައި އާއްމުކޮށް ފެތުރޭ އާދައިގެ ވައިރަލް ރޯގާއެއް ކަމަށެވެ. އެކަމަކު މިއީ އާދައިގެ ރޯގާއެއް ނޫންކަން އެނގުނީ، ހޮސްޕިޓަލްތަކަށް ޖަމާވެފައި އޮތް މީހުން ގިނަކަމުންނެވެ. މި ރޯގާގެ ހަބަރު މީޑިއާއަށް އެންމެ ފުރަތަމަ ލިބުނީ ގަދަ ހުމެއްގެ ގޮތުގަ އެވެ. އެޗްޕީއޭގެ ލަފައާ އެކު އައިޖީއެމްއެޗުގައި އޭރު "ފްލޫ ކްލިނިކް"އެއް ވެސް ހުޅުވި އެވެ. އެކަމަކު މި ހުމުގެ ތެރެއިން، އެޗް1އެން1 ނުވަތަ ސްވައިން ފްލޫއަށް ޕޮޒިޓިވް މީހުން އިސާހިތަކު ފެންނަން ފެށި އެވެ. ސްވައިން ފްލޫގެ ރޯގާ ގާތްގަނޑަކަށް ތިން ހަފުތާއަށް ދިގުދެމިގެން ދިޔަ އެވެ. މި ފަހުން ރާއްޖޭގައި ފެތުރުނު އެންމެ ނުރައްކާތެރި މި ރޯގާގައި މާބަނޑު މީހަކާއި އިތުރު ހަ މީހަކު ވެސް މަރުވި އެވެ. ރޯގާގެ އަސަރު މުޅިން ފިލައި، ސިއްހީ އެލާޓު ކަމާ ބެހޭ އިދާރާތަކުން ކެންސަލް ކުރީ މާޗު 30ގަ އެވެ.\nއެއްމާބަނޑު ހަތަރު ބެއިންނަށް އެންމެންގެ ލޯބި\nމުޅިން ހިތާމަވެރި އަދި ޝަކުވާގެ އަހަރެއް ނޫނެވެ. އެހާމެ އުފާވެރި ހަބަރުތަކުން ވެސް މީހުންގެ ހިތް ފުރުނެވެ. އެގޮތުން ރާއްޖޭގެ ފަހުގެ ތާރީހެއްގައި ފުރަތަމަ ފަހަރަށް އެއްމާބަނޑު ހަތަރު ކުދިން ވިހެއީ ޖޫން 17 ގަ އެވެ. ރާއްޖޭގައި 1975ގެ ފަހުން އެއްމާބަނޑު ހަތަރު ކުދިން އުފަންވި ކަމެއް އޭގެ ކުރިން އެނގިފައެއް ނުވެ އެވެ. އެހެންކަމުން އދ. މަންދޫ ފާތިމަތު ސުމީތާ، 27، އާއި ށ. ފޯކައިދޫ، އަހުމަދު އަޝްފާގު، 29، ގެ އަލަތު ދަރިންގެ ވާހަކަ މިދިޔަ އަހަރުގެ ބޮޑު އެއް ހަބަރަކަށް ވުން އެކަންޏެއް ނޫނެވެ. އެއީ އެހާމެ އުފާވެރި ނަސީބެއް ވެސް މެ އެވެ. ދެމަފިރިންގެ އެއްމާބަނޑު ތިން އަންހެންކުދިންނާއި ފިރިހެންކުއްޖާ ހޮސްޕިޓަލުން ދޫކޮށްލީ މަހެއްހާ ދުވަސް ފަހުންނެވެ. ހަތަރު ކުދިންގެ ނަންތައް ވެސް ހިތްގައިމެވެ؛ އުމައިރާ، އުމައިމާ، އުނައިޒާ އަދި އަޒީން އެވެ.\n75 އަހަރުގެ މީހެއްގެ ޝިކާރައަކަށް ހަތަރު ބެއިން!\nއެންމެ ފުރަތަމަ މީހަކު ގުޅާފައި އެދުނީ ހަބަރެއްގެ މައުލޫމާތު ދޭން ބައްދަލުކޮށްލުމަށެވެ. އޭނާއާ އެކު ޒުވާން ދެ އަންހެން ކުދިން "މިހާރު"ގެ ނޫސްވެރިންނާ ބައްދަލު ކުރިއިރު އެ ކުދިންގެ ވާހަކަތަކުން "މިހާރު"ގެ ކިޔުންތެރިންނަށް ސިހުން ގެނުވި އެވެ. އެ ދެ އަންހެން ކުދިންގެ އިތުރުން އާއިލާގެ އިތުރު ދެ އަންހެން ކުދިންނާ 75 އަހަރުގެ މީހަކު ގަދަކަމުން ޖިންސީ ގުޅުން ހިންގާތާ އެތައް އަހަރެއް ވެއްޖެ އެވެ. ގދ. އަތޮޅުގެ ރަށަކަށް ނިސްބަތްވާ، އެއްބަނޑު އެއްބަފާ އެ ހަތަރު އަންހެން ކުދިންގެ ތެރެއިން ބައެއް ކުދިންނާ އޭނާ ގުޅުން ހިންގާތާ 12 އަހަރެވެ. އެ ހުރިހާ ކަމެއް ވެސް އެ ކުދިންގެ މަންމައަށް އެނގެ އެވެ. އެ ފިރިހެންމީހާ ހައްޔަރުކުރި އެވެ. އެކަމަކު ފަހުން ވަނީ ގޭބަންދަށް ދޫކޮށްފަ އެވެ.\nނިއުމާގެ ވާހަކަ ނިމުނީތަ؟\nރާއްޖޭގެ ފިލްމީ ދާއިރާ އިން ނިއުމާ މުހައްމަދު ނުފެނުމަކީ ފަޅުކަމެކެވެ. ނަމަވެސް ނިއުމާ ވަނީ، 20 އަހަރުގެ ދިގު މުއްދަތަކަށް ފަހު، އޮކްޓޯބަރު 21ގައި ރިޓަޔަމަންޓް އިއުލާންކޮށްފަ އެވެ؛ ދެރަ އެވެ. ރާއްޖެ ދުށް އެންމެ ކާމިޔާބު އެއް ބަތަލާގެ އެކްޓިން ކެރިއަރުގައި ސީލް ޖަހައި ނިންމައިލާނީ 2018 ގަ އެވެ. އެއީ މިހާރު ފަށަން ތައްޔާރުވަމުން އަންނަ ނިއުމާގެ ވަދާއީ ފިލްމު "ނިވައިރޯޅި" އާ އެކުގަ އެވެ. މޫމިން ފުއާދު ޑައިރެކްޓް ކުރާ މި ފިލްމަކީ ސީދާ ނިއުމާ ޕްރޮޑިއުސް ވެސް ކުރާ ފިލްމެކެވެ. "ނިވައިރޯޅި"އާ އެކު ނިއުމާ ބޮޑު ސްކްރީނުން އަންނަ އަހަރު ނިވާވާނެ އެވެ. އެކަމަކު އެކްޓް ކުރުން ހުއްޓާލިޔަސް، ކެމެރާގެ ފުރަގަހުން ނިއުމާ ފެނުމަކީ އުންމީދެކެވެ.\nރިޝްމީ: 2017 ގެ އެންމެ އަޑު ގަދަ ބަތަލާ\nރާއްޖޭގެ ފިލްމީ ދާއިރާގައި 2017ގެ އެންމެ ބޮޑު އެއް ވާހަކައަކީ ސްރީ ލަންކާގައި ބޭއްވި ހަތް ވަނަ ސާކް ފިލްމު ފެސްޓިވަލްގައި ރާއްޖޭގެ މަޝްހޫރު ބަތަލާ އައިޝަތު ރިޝްމީ އަށް އެންމެ މޮޅު ބަތަލާގެ އެވޯޑް ލިބުމެވެ. އޭނާ އަށް އެ އެވޯޑް ލިބުނީ އަމިއްލަ އަށް ޕްރޮޑިއުސް ކުރި "ވިޝްކާ" ގައި ކުޅުނު ރޯލުންނެވެ. މިއީ ސަރަހައްދީ ފިލްމު ފެސްޓިވަލަކުން ދިވެހި ބަތަލާއަކަށް ލިބުނު ފުރަތަމަ އެވޯޑެވެ. މީގެ 12 އަހަރު ކުރިން ވީޑިއޯ ލަވަތަކުން ފިލްމީ ދާއިރާ އަށް ނިކުމެ، ރިޝްމީ ވަނީ ވަރަށް ގިނަ އަދަދެއްގެ ލަވަތަކާއި ޑްރާމާތަކާއި ފިލްމުތައް ވެސް ކުޅެފަ އެވެ. އޭނާގެ އެންމެ ހާއްސަ އެއް ކަމަކީ ރާއްޖޭގެ އެހެން ބަތަލާއިންނާ ހިލާފަށް އެކްޓް ކުރުމުގެ އިތުރަށް ފިލްމު އުފެއްދުމުގެ ހުރިހާ މަސައްކަތެއްހެން ކުރަމުން އައުމެވެ. އަނެއްކޮޅުން ރިޝްމީއަކީ ރާއްޖޭގެ އެންމެ ޒުވާން އަންހެން ޑައިރެކްޓަރު ވެސް މެ އެވެ.\nއިންޓަވިއުއަކާ ނުލައި ލިޔަން ޖެހުނު ޕްރޮފައިލް\nމަޝްހޫރު މީހަކު ކާމިޔާބީއާ ހިސާބަށް ދިޔަ ގޮތުގެ މާޒީ އަށް އެންމެ ގިނަ ބައެއްގެ ސަމާލުކަން ލިބުނު އެކަކަށް މޫސާ ވަސީމް ވާނެ އެވެ. އެކަމަކު އޭނާއަކީ ސީދާ ކާކުކަން ގިނަ މީހުންނަށް ފުރަތަމަ ފަހަރަށް އެނގުނީ މިދިޔަ އަހަރު "މިހާރު"ންނެވެ. އެ ޕްރޮފައިލް ލިއުނީ އޭނާގެ އިންޓަވިއުއެއް ވެސް ނުލިބި އެވެ. މޫސާ ވަސީމްގެ ވާހަކަ ހޯދީ ގޫގްލް އިންނެވެ. ވަސީމް "ރަނޑުކަމުން" ޓީވީއެމްގައި އޭނާ ބާކީކޮށްލި ގޮތާއި ކެރިއަރުގެ ކުރީކޮޅު އޭނާ އަށް ކުރިމަތިވި ފުރައްސާރަ އާއި ގޮންޖެހުންތައް ތިން އަހަރު ކުރިން އޭނާ ކިޔައިދީފައި އޮތް ވީޑިއޯއެއް ޔޫޓިއުބުން ފެނުމަކީ ނަސީބެވެ. މައިންޑްޓޯކްސްގެ އެ ވީޑިއޯ އާއި އައިޑޮލްގެ ޕްރޮޒެންޓަރެއްގެ ގޮތުގައި ޓީވީއެމުން ދައްކާފައި އޮތް ވަސީމްގެ ޕްރޮފައިލަކާއި އޭނާގެ ބައެއް ރައްޓެހިން ދިން ކުދިކުދި މައުލޫމާތު އެއްކޮށްލައިގެން ލިއުނު ރިޕޯޓަށް ބައެއްގެ ޝައުގުވެރިކަން ބޮޑުވި އެވެ. އެ ވާހަކަ އިން މީހަކަށް ހިތްވަރެއް ލިބުނު ނަމަ، "މިހާރު"ގެ މަސައްކަތް ފުރިހަމަވީ އެވެ.\n"ވާށޭ މަށާއެކީ" ނުވަ އެވޯޑާ އެކު އެއް ވަނަ\nއަހަރެމެންނާ 2017 ނިމިގެން ދިޔައީ ޑާކް ރެއިން އެންޓަޓައިންމަންޓްގެ "ވާށޭ މަށާއެކީ"، ދިވެހި ފިލްމު އެވޯޑްސްގެ އެންމެ ކާމިޔާބު ފިލްމަށް ހަދައިފަ އެވެ. މުހައްމަދު އަލީ (މޮގާ) ޕްރޮޑިއުސްކޮށް، އަލީ ޝިފާއު (ޗިއްޕެ) ޑައިރެކްޓްކުރި ފިލްމަށް ނުވަ އެވޯޑް ލިބުނެވެ ފިލްމީ އެވޯޑެއްގައި އެންމެ ފާހަގަކޮށްލެވޭ ހުރިހާ އެވޯޑެއް މި ފިލްމު ހޯދުމުން، ޑައިރެކްޓަރާއި ތަރިން މިފަހަރު ތަފާތު ދައްކައިފިކަން އެނގެ އެވެ. އެންމެ މޮޅު ފިލްމާއި ޗިއްޕެގެ އެންމެ މޮޅު ޑައިރެކްޓަރުގެ އެވޯޑާއި ޖުމައްޔިލް ނިމާލް (ޖުމަލް) ގެ އެންމެ މޮޅު އެކްޓަރުގެ އެވޯޑާއި މަރިޔަމް މަޖުދާ (މަޖޫ) ގެ އެންމެ މޮޅު ބަތަލާގެ އެވޯޑަކީ، ނުވަ ކާމިޔާބީގެ ތެރޭގައި ހިމެނޭ މުހިންމު ބައިތަކެވެ.\nސުނީ މިފަހަރު އިންޓަނޭޝަނަލް މީޑިއާއަށް!\nސުނީތާ އަލީ މި ރާއްޖޭގެ އެންމެ ބޮޑު އެންޓަޓެއިނާ އަށް ބަދަލުވެދާނެ ކަމަށް ގަބޫލުކުރީ ކިތައް މީހުން ހެއްޔެވެ؟ އެކަން މިހާރު އެ އޮތީ ވެ ނިމިފަ އެވެ. އެއަށް ފަހު، ކޮންމެ އަހަރެއްގެ އެންމެ ބޮޑު ނިއުސްމޭކަރަކަށް އޭނާ ބަދަލުވެދާނެ ކަމަށް ގަބޫލުކުރީ ކިތައް މީހުންތޯ އެވެ؟ އެކަން ވެސް ހަގީގަތަކަށް ބަދަލުވެ މި ޒަމާނުގެ ބަދަލާއި ހައްގާއި ބާތިލު ވަކިކޮށްދޭ ނިކަން ބޮޑު ނިޝާނަކަށް ސުނީތާގެ "ލެޖެންޑް" މި ވަނީ ބަދަލުވެފަ އެވެ. ވަކިން ހާއްސަކޮށް ފުރައްސާރަ އާއި މަލާމާތުގެ ހާއްޔެއްގައި އެކަކު އަނެކަކަށް ބުލީކޮށްލަ ކޮށްލަ ތިއްބައި ސުނީތާ އަހަރެމެން ދިވެހިން އެ ނިދިން ނިކަން ރަނގަޅަށް ހޭލައްވާލައިފި އެވެ. ނުވާނެއޭ، ނުކުރެވޭނެ ބުނި އެތައް ކަމެއް ކޮށް ދައްކައިފި އެވެ. މިއަދު އޭނާއަކީ ހުރިހާ ދިވެހިންނަށް ވެސް ނަމޫނާއެކެވެ. މި ދިވެހި ރާއްޖެ ކުޑަކޮށް، ބޮލީވުޑްގެ ތަރަި ޕްރިޔާންކާ ޗޯޕްރާގެ ސުޕަ ފޭނެއްގެ ގޮތުގައި އިންޑިއާ އާއި ޕްރިޔާންކާމޭޑްނެސްގައި އޭނާ ހޯދަމުން އަންނަ މަގްބޫލުކަމަކީ ވެސް ފިސާރި ނަމޫނާއެކެވެ.\nދެ ޒުވާނުން މަރުވީ "މަޖަލުގެ" ތެރޭގައި ތިއްބާ!\nބްރިޖަށް ކިޔާނެ ނަމެއް ދީބަލަ!\nމަޖިލީސް ރައީސް އަބްދުﷲ މަސީހު\nއެންމެ ހަގު "ހާފިޒު"، ފަސް އަހަރުގެ ކުއްޖެއް\nމި ޒުވާނާ އަށް ދިވެހި ފަތްޕިލާވެލިން އަޖައިބެއް!\n16،000 ރުފިޔާއަށް ނަމާދަށް ގެންދާނެ މީހަކު ހޯދަނީ\nޒާޙިލްގެ ސިކުނޑި މަރުވެ، އުންމީދު ކަނޑާލައިފި\nޖަލްސާއަށް ނުދާ މުވައްޒަފުންނާ ސުވާލު ކުރެވޭނެ\nމައްކާ ހަރަމްފުޅުން މި ފެންނަނީ ކޮން ތަންތަނެއް؟\nސްވައިން ފްލޫގެ ހަގީގަތާއި ފެތުރޭ ގޮތް\nއެންމެ މަގުބޫލް ކޮމެންޓްތައް\nރައުދާގެ ފޯނުގާ ހުރި މައުލޫމާތު އާންމުންނާ ހަމައަށް ނުފޯރާނެކަމަށް އުންމީދުކުރަން. ދުނިޔޭގާ ނެތަސް އޭނާގެ އަބުރު ރައްކާތެރިކުރުމަކީ ފުލުހުންގެ މައްޗަށް ވާޖިބެއްކަމަށް ދެކެން.\nރައުދާގެ ފޯނުން މުހިންމު މައުލޫމާތުތަކެއް ލިބިއްޖެ\nގާސިމް އިބްރާހިމްއަށް މާތްﷲ އަވަސް ޝިފާއެއްދެއްވާށިއެވެ. އަދި ގާސިމްގެ އުމުރު ދިގުކުރަށްވައި ހެޔޮސިއްހަތެއްގައި އަބަދުމެ ލަށްވާށިއެވެ.\nގާސިމް ހޮސްޕިޓަލްގައި އެޑްމިޓްކޮށްފި\nތަމެން އެންޑް މަމެން\nރައްޔިތުންގެ ޢަދުއްވުންނޭ އަދުރޭ؟ ކާކު ކަލެއަށް ރައްޔިތުންގެ ޙައްޤު ގައި ވާހަކަދެއްކުމުގެ ޙައްޤުދިނީ؟ ކަލޭ ތީ ކާކު އަޅެ ފަހެ؟\nމިހަބަރު ކިޔާ ނިމުނުއިރު ބަސްހުއްޓި ގަބުވެއްޖެ. މާތްﷲ ދަމުނަމާދު ކުރާ މީހުންނަށް ހެޔޮޖަޒާ ދެއްވާނެ ކަމަށް އަންގަވާފައިވާ އެންގުންތަކުގެ މަތިން ހަނދާންވެ ފެންކަޅިވެެއްޖެ. މިއީ މިއަދުގެ ދުނިޔެއަށްދިން ވަރުގަދަ މެސެޖެއް. ވިސްނާ ވިސްނާވެސް މާތްﷲ ގެ ކުޅަދުންވަންތަކަން ފިޔަވާ އިތުރު ކަމެއް މިއަކުން ނުފެނުނު. އިންސާނުންގެ ބަލިކަށިކަމާއި މާތްﷲ ގެ ކުޅަދުންވަންތަކަން. އަހަރެންގެ ހިތްބުނާކަހަލަ ހާދަ ނަސީބުގަދަ އީމާންތެރި ދެމަފިރިންނޭ އެއީ. މިހާދިސާއިން އެކަނިވެސް އިބްރަތްލިބި އިސްލާހުނުވާނީ ހަމަ ޔަގީނުންވެސް އަބާއްޖަވެރިން. އާއިލާއަށް ބުނެލަންއޮތީ ހިތްވަރުގަދަ ކުރައްވާށޭ. އެއިލާހު ތިޔަ އާއިލާއަށް މަގުދައްކަވާނޭ. އަޅުގަނޑުވެސް އަޒުމުކަނޑައަޅައިފިން މިއަދުންފެށިގެން އެދެމަފިރިންގެ އެ އީމާންތެރި އުޅުމުން އިބްރަތްލިބިގަނެ މިފާކުރަނިވި ދުނިޔޭގެ މަދު ދުވަސްތައް ބޭކާރުކޮށް ނުލުމަށް. ޔާ ﷲ. މިއަޅާގެ ދުއާ އިޖާބަކުރައްވާންދޭ!\nއަޅުގަނޑަކީވެސް މޫސާ ވަސީމް ފަދައިން އަޑާއި ހަރަކާތްތަކުގައާއި އަދި ހިނގުމުގައިވެސް ރަނޑުގޮތެއް ހުންނާތީ ވަރަށް ބޮޑަށް ވަށައިގެންއުޅޭ މީހުންގެ މަލާމާތާއި ބްލީކުރުންތެރޭގައި ބޮޑުވެ އަދި އެކަންތައް ފަހަނައަޅައި ގޮސް ސޯސަލް އެކްޓިވިޒަމްގެ ކުރިބޯށީގައި ހިފާފައިވާ މީހެއް. ރަނޑުމީހެއްގެ ގޮތުގައި ދުނިޔެއަށް އައުމަކީ އެއްވެސް މީހެއްގެ ކުށެއްނޫން. އަދި އެއީ މުޖުތަމަޢުގައި މީހާ ބާކީވެ އެންމެންގެ މަލާމާތް ލިބެންޖެހޭނެ ސަބަބެއްވެސް ނޫން. މިއާޓިކަލް ކިޔާލުމުން މޫސާ ވަސީމްގެ ހިއްވަރާއި އަޒުމް ފެނި އިތުރަށް އަޅުގަނޑަށްވެސް ހިތްވަރު ލިބިއްޖެ.\nވަގުތު ފާއިތު ވުމުގެ ކުރިން އަވަހަށް ތައުބާވޭ! މި ކޮމެންޓަކީ ވަކި މީހަކަށް ނިސްބަތްކޮށް ލިޔުނު ކޮމެންޓެއް ނޫން!\nއުގައިލްއަށް ވޯޓް ލާނެ އެންމެން މިކޮމެންޓްއަށް ލައިކް ކުރައްވާ!\nޔާމނޫ ކަލޭގެ ނިމުން ވަރަށް ހިތިވާނެ. މިތިބީ ކުޅި ބަލަން\nމަރަކީ ވަކި ފިކުރަކަށް ވަކި އުމުރަކަށް އޮތް އެއްޗެއްނޫން ވިސްނަންވި ކަމަކީ ކޮންމެ ފަދަ އުމުރެއްގަ އަދި ވަގުތެއްގަ މަރުއައިސް ގެންދާނޭ...\nއިއްޔެ ޕީޕީއެމަށް ވޯޓުއެޅި ނިކަމެތި ރައްޔިތުންނަށް އެއްޗެއް ވިސްނޭނެ ކަމަށް އުއްމީދު ކުރަން...\nލޯކަލް ކައުންސިލްތަކުގެ އިންތިހާބު 2017\nBack to Mihaaru


(13 ޑިސެމްބަރ 2020 އާ ގުޅޭ)\n"ޔެސް... މީ އަހަންނޭ... އައި އޭމް ހިއާ... ކެންއާއެކު... އެއީ ހުވަފެނެކޭ." ކެންޒާ ހިއްލާލައި ބައްދާލަމުން ލައިތު ބުންޏެވެ.\n"މިތަނުން ދާން ހިނގާ." ލައިތުގެ އަތުގެތެރެއިން ރައްކާތެރިކަން ލިބުނު ހިނދު ކެންޒާއަށް ބުނެވުނެވެ.\n"ކޮންތާކަށް ދާން ބޭނުމީ." ލައިތު އަހާލިއެވެ.\n"މިތަނުން ދާން ބޭނުމީ." ކެންޒާ ބުންޏެވެ.\n"އޯކޭ... އޯކޭ..." ލައިތު އަވަސް އަވަހަށް ބުނެލިއެވެ. އޭނާ މާދަމާ މާލެދާން ދަތުރު ހަދާނެއެވެ.\nކެންޒާއަށް ހަމަހޭވެރިކަން ލިބުމާއެކު އޭނާގެ ރުއިން ވެސް ހުއްޓިއްޖެއެވެ. އެހެންވިޔަސް ލައިތުގެ އަތުގެ ތެރެއިން ދުރަކަށް އޭނާ ނުދިޔައެވެ. އިރުއަރަން ކައިރިވެފައި ވަނިކޮށް ލައިތަށް ނިދުނީ ވެސް ކެންޒާ ހޭލާ އޮއްވައެވެ. އޭނާ މަޑުމަޑުން ލައިތުގެ އަތުގެ ތެރެއިން ދުރަށް ޖެހިލީ ދެނެވެ. ހަފަރާތުން އައިސް ފިކުރުތަކުގެ ތެރޭ އޭނާ ބައްދާލައިފިއެވެ.\nކައިވެނީގެ ވާހަކަ އަޑުއިވުމުން ލައިރާއަށް ފުރަތަމަ ވެސް ކުރެވުނީ ޝަކުވާއެވެ. ކެންޒާ ފެނިއްޖެކަން އެނގިގެން އޭނާ ހުރީ ލައިތުމެން ގާތަށް ދާން ނުހަނު ބޭނުންވެފައެވެ. ނަމަވެސް ބައްޕަގެ އެދުމާ ޚިލާފުނުވެވުނީއެވެ. ކެންޒާގެ ހާލާމެދު ވިސްނާ ފިކުރުކޮށްކޮށް ލައިރާގެ ހާސްކަންވަނީ އިތުރެވެ. ލޮލަށް ކެންޒާ ނުފެންނަނީސް އޭނާއަށް ހަމަޖެހުމެއްނެތްކަން ޒުބިން ގާތު ވެސް ލައިރާ ބުންޏެވެ. ފޯނުކުރިޔަސް ކެންޒާއާ ބައްދަލުކޮށްދޭން ލައިތު ދެކޮޅުހެދިއެވެ.\n"ޔަގީންތަ އަންނަނީކަން." ޝަކުވާ ކުރަމުން ދެކޮޅަށް ހިނގަހިނގާ ހުރެފައި ކުއްލިއަކަށް ހުއްޓި، ލައިރާ އެނބުރިލީ ސޯފާގަ ތިބި ޖިނާނާއި ޒުބިންއަށެވެ.\n"މާމައާއި މަންމަ ކެންގެ ވާހަކަދައްކަން މިހާރުވެސް ތިބީ. އައި އޭމް ޝުއާ... އެންމެން އަންނަނީކަން، ބައްޕަ ކުއްލިއަކަށް ފުރައިގެން އެދިޔައީ އެމީހުންގެ މެރިއޭޖަށް، ދޮން ދޭބަލަ މަންމަ ކައިރިއަށް... މާމައަށް ފޮޓޯދައްކާތީ ދުށީން." ޖިނާނު ބުންޏެވެ.\n"ފޮޓޯއޭ... ކެންގެ... ހިނގާ..." މަޑުކުރުމެއްނެތި ލައިރާ އަވަސްވެގަތެވެ. އޭނާގެ ފަހަތުން ހަލުވިކޮށް ޖިނާނު ނުކުތެވެ. އަނބިމީހާގެ ހަރަކާތްތަކުން ހިނިއައި ނަމަވެސް އެ ހިނިތުންވުން ޒުބިންގެ ތުންފަތުން ނުހަނު އަވަހަށް ފިލައިފިއެވެ. ލައިރާ ފަދައިން އުދާސްތައް ބޭރުނުކުރި ނަމަވެސް، އޭނާ ވެސް ކެންޒާއާ މެދު ކަންބޮޑުވެ ހާސްވެފައިވެއެވެ. ކެންޒާގެ ޚަބަރެއް އެނގެން ޒުބިން ވެސް ބޭނުންވެއެވެ. ހިތުގެ އަޑިން ކެންޒާއާއި ލައިތަށް ކައިވެނީގެ ތަހުނިޔާކިޔުމަށް ވެސް އޭނާ އެދެއެވެ.\nހަރުކޮށް އަންނަ ދެބެން ފެނި ސަރަފީނާއަށް އެމަންޒަރު ދައްކާލީ ކަސްތޫރީއެވެ. ލައިރާ އައިގޮތަށް މަންމަގެ ގާތު ސޯފާގައި އިށީނެވެ. ސިކުންތެއް ވެސް ބޭކާރުނުކޮށް ކެންޒާއާއި ލައިތު ކައިވެނިކުރީތޯ އޭނާ ސުވާލުކުރިއެވެ. ކަސްތޫރީއާއި ސަރަފީނާ އެކަކުއަނެކަކަށް ބަލާލިއެވެ. ދެން ސަރަފީނާ އެނބުރިލީ ލައިރާއާ ދިމާއަށެވެ. ކެންޒާ ގޮވައިގެން އެންމެން މާލެ އަންނަކަން ސަރަފީނާ ޔަގީންކޮށްދިނެވެ. ކެންޒާގެ ހާލު ރަނގަޅެއްނޫނޭ ސަރަފީނާ ބުނެލިއެވެ.\n"ކެންއަށް ކިހިނެއްވީ؟ އެމީހާގެ ގޭގަތަ ކެން ގޮސްގެން ގެންގުޅުނީ." ލައިރާއަށް އެނގިފައި އޮތް މިންވަރުން އޭނާ ހާލަތު ދެނެގަނެވޭތޯ އުޅުނެވެ. ސަރަފީނާ މަޑުމަޑުން ބޯޖަހާލީއެވެ. ދުރުގައި ހުރެ ވެސް ފަރުޒީނު އައީ އަސަދާއި ޢާއިލާއަށް ހުރިހާކަމެއް އޮޅުންފިލުވާދެމުންނެވެ.\n"ބައްޕަ އެދުނީ އެއްވެސް ކުއްޖަކު ކެންއާ ސުވާލުނުކުރަން، ކުއްލިގޮތަކަށް ލައިތު ކައިވެނި ކުރަން ނިންމިޔަސް، އެ ނިންމުން ރަނގަޅު، ކެންއާ ވަކިވުމުގެ ޚިޔާލެއް ލައިތުގެނެތް، އެ ދެމީހުން ދުރުކުރާކަށް މިޢާއިލާއިން ވެސް ބޭނުމެއްނުވޭ، ކެންއަށް ބޭނުންވަނީ ލޯތްބާއި އަޅާލުން." ސަރަފީނާ ވިސްނައިދޭ ފަދައަކުން ވާހަކަދެއްކިއެވެ.\n"މާމައަށް އެނގޭ ލައިއަށް ވަރަށް ކަމުދާ ކުއްޖެއްކަން ކެންޒާއަކީ."\n"އާން މާމާ، އަހަރުތަކަކަށްފަހު ލިބުނު ވަރަށް ރަނގަޅު ރަޙުމަތްތެރިއެއް ކެންއަކީ، ލައިކް އަ ސިސްޓަރ." ލައިރާ ބޯޖަހާލަމުން ބުންޏެވެ.\n"ކެންއަކީ ގާތްކުއްޖެއް، ރަނގަޅުކުއްޖެއްކަން ފުރަތަމަ ބައްދަލުވި ދުވަހުވެސް އެނގުނު... މިހާރު އެއީ ލައިތުގެ އަންހެނުން، ހުރިހާ ގޮތަކުންވެސް މިގޭ ކުއްޖަކަށް ވެއްޖެ، ކެންޒާއެކޭ އެހެންކުދީންނެކޭ މާމަ ތަފާތެއްނުކުރާނަން، އަހަރެމެން އެ ދެކުދީންނާ ބައްދަލުކުރަންވާނީ ހިނިތުންވެފައިވާ މޫނަކައިގެން، ކައިވެނީގެ ތަހުނިޔާއާއި ކެންޒާ މިގޭގައި ދިރިއުޅެން އަންނާތީ އެކަމާ ގުޅުވާ ހޫނު މަރުޙަބާއެއް ކިޔަންވާނެ، އެކަމަކު ބުނަން، އެހާބޮޑުވަރު ނުކުރާތި، ލައިތު ގަޔާނުވެދާނެ... އެ ދެކުދިން އެކުގައި ފެންނާނެކަން އެނގުނީއްސުރެ އަހަރެން މިހުންނަނީ އުފަލުން." ކަސްތޫރީ ހިނިތުންވިއެވެ.\n"ކޮންއިރަކު އަންނަނީ؟ އަޅުގަނޑު މިހާރުމި ޕްލޭންތައް ފަށަނީ." ޖޯޝާއެކު ލައިރާ ބުނެލިއެވެ.\nލައިތުމެން އަންނަނީ ކޮންއިރަކުކަން އެނގުމުން ދާން ވެގެން ތެދުވެފައި ވެސް ލައިރާ އަލުން އިށީނެވެ. މަންމައަށް ބަލާލަމުން ކައިވެނީގެ ފޮޓޯތައް ބައްޕަ ނުފޮނުވާހޭ އަހާލިއެވެ. އެއާއެކު ސަރަފީނާ އަވަހަށް ފޯނު ނެގިއެވެ. ކެންޒާއާއި ލައިތު ކައިވެނި ހެދުމުގައި ފެންނަލެއް ހިތްގައިމުކަން ސަރަފީނާ ފާހަގަކުރިއެވެ.\n"މީ ކެންތަ ހަމަ؟" އުފާވުމުގެ ބަދަލުގައި ފޮޓޯގަނޑަށް ބަލަން ލައިރާއަށް އިދެވުނީ އަޖައިބުވެފައެވެ.\n"ކެން! ކިހިނެއްވެފަ ތިއިނީ؟" ހިތާހިތުން ލައިރާއަށް ސުވާލުކޮށްލެވުނެވެ. ޚިޔާލުކުރެވުނު ގޮތާއި ފޮޓޯއިން ކެންޒާ ފެނުމުން ހިތަށް ސިފަކުރެވުނު ގޮތް އުޑާބިމާހާ ތަފާތެވެ. ކެންޒާއަށް އަނިޔާއެއްލިބިފައި ނުވެޔޭ ބުނާތީ އަޑުއިވިފައި ވިޔަސް އެކަން ޤަބޫލުކުރަން ލައިރާއަށް ދަތިވެއްޖެއެވެ. މަންމަގެ ފޯނުން ކައިވެނީގެ ފަހަރަކު ފޮޓޯއެއް ލައިރާ ބަލަމުންދިޔައެވެ.\nއިރުއޮއްސުމާ ކައިރިވެފައި ވަނިކޮށް ގެއިން ފޮނުވި ދެ ކާރުގައި ލައިތުމެން އަތުވެއްޖެއެވެ. ކޮންމެވެސް ކަމަކާ ކެންޒާ ހާސްވެފައި ހުރިކަން އެނގޭތީ ކާރުން ފޭބިއްސުރެ ލައިތު ހުރީ އަނބިމީހާގެ އަތުގައި ހިފާލައިގެންނެވެ. ފަރުޒީނާއި އަސަދު ކުރިއަށް ތިބެ ޕޯޓިކޯގެ ހަރުފަތްތަކުން އެރިއެވެ. ކެންޒާ ގޮވައިގެން ލައިތު އެރީ އެމީހުންގެ ފަހަތުންނެވެ. ގޭގެ ދެ ޚާދިމަކު ނުކުމެ ކާރުން ލަގެޖުތައް ބޭލުމުގައި އުޅެއެވެ.\nބޮޑުކޮޓަރިތެރޭ ސޯފާތަކުގައި ތިބި އެންމެން ދޮރުކައިރިއަށް ޖަމާވިއެވެ. ގާތްގާތުގައި ތިބި ލައިތާއި ކެންޒާ ފެނުމުން އެކުދީންނާ ފުރަތަމަ ވެސް ބައްދަލުކުރީ ކަސްތޫރީއެވެ. އެ ދެމަރިންގެ ގައިގާ ކަސްތޫރީ ބައްދާލީ ނުހަނު ލޯބިންނެވެ. ކެންޒާގެ ކޯތާފަތުގައި ފިރުމާލުމާއެކު ލުއި ހިނިތުންވުމެއް ކަސްތޫރީ ބަދަލުކޮށްލިއެވެ.\n"ހުރިހާކަމެއް ވެސް ދެން އިރާދަކުރެއްވިއްޔާ ރަނގަޅުވެދާނެ." ތުންފަތުގައިވި ހިނިތުންވުމާއެކު ކަސްތޫރީގެ ނަޒަރު ކެންޒާއާއި ލައިތަށް ދަތުރުކޮށްލިއެވެ. މަޑުމަޑުން އެ ދެކުދީންގެ ކޮނޑުގައި ފިރުމާލައި އެތެރެއަށް އައުމަށް ބުންޏެވެ.\nއިސްޖަހާލައިގެން ބަސްމަދުވެފައި ހުރި ކެންޒާއަށް އެތަނުގައި ލައިރާއާއި ޒުބިން ހުރިކަން ފާހަގަވީ ހެނެއް ހިޔެއްނުވެއެވެ. އެއަށްވުރެ އޭނާ ހުރީ ހާސްވެފައެވެ. ނަމަވެސް އެ ނުތަނަވަސްކަމަށް ލައިރާ ފުރުޞަތެއް ނުދިނެވެ. އެންމެން ހައިރާންކޮށްލާފައި ލައިރާ އައިސް ބައްދާލީ ކެންޒާގެ ގައިގައެވެ. ލައިތަށް ހަރަކާތެއް ކޮށްލާކަށް ނޭނގުނެވެ. އޭނާގެ އަތާއި ކެންޒާގެ އަތް ވަތްކެއްނުވެއެވެ. ލައިރާގެ ގައިގާ ބައްދާލަން ނުކެރިފައި ކެންޒާ ހުރީއެވެ. ލައިރާ ރޮއިފާނޭ އެކަކުވެސް ހިޔެއްނުކުރެއެވެ. ހަޤީޤަތުގައި އޭނާގެ އަމިއްލަ ނަފްސު ނުހިފެއްޓުނީއެވެ.\n"ކެން..." ރޮވިފައިވާ އަޑުން މަޑުމަޑުން ލައިރާ ގޮވާލިއެވެ.\nރޯން ވެސް ނުކެރިފައި ކެންޒާ ހުރި ފަދައެވެ. ކުށުގެ އިޙްސާސެއްގައި ބަނދެވިފައި ހުރި ފަދައެވެ. ލައިރާގެ އެކުވެރިކަމާއި ގާތްކަން ލިބުމުން އުފާވީ ނަމަވެސް ކެންޒާއަށް ރަނގަޅު ރަޙުމަތްތެރިއަކަށް ނުވެވުނޭ ހިތުގައިވިއެވެ. ސިއްރުކޮށްދޭން އެއްބަސްވެފައި ވެސް އެ ސިއްރުތައް ހާމަކުރީ ޚުދު ކެންޒާކަން ހަނދާނެއްނުނެތެވެ.\n"ލައި..." ޒުބިން ކައިރިއަށް ޖެހިލައި ލައިރާގެ ބުރަކަށީގައި ފިރުމާލިއެވެ. ލައިތުއާ ދެމީހުން އެކަކުއަނެކަކަށް އަވަސް ނަޒަރެއް ބަދަލުކޮށްލުމާއެކު ބޯޖަހާލީ ކޮށްލި ސަލާމެއް ފަދައިންނެވެ. ޒުބިންގެ ނަޒަރު ބޮޑުކޮޓަރިއަށް ކެންޒާ ވަނީއްސުރެ އެހެން ދިމާއަކަށް ދީލައިނުލައެވެ. ކެންޒާއާ މެދު ކަންބޮޑުވެގެން އެންމެންނަށްވުރެ ބޮޑަށް ހާސްވެ ރުއި މީހަކީ ލައިރާކަން ޒުބިންއަށް އެނގެއެވެ. ކެންޒާ ފުރައިގެން ދިއުމުގެ ކުރީން އޭނާއާމެދު ކަންތައްވީ ކިހިނެއްކަން ނޭނގޭ މީހަކު އެގެއަކުނެތެވެ.\nދުރަށް ޖެހިލައި ލޯ ފުހެލާފައި އަވަހަށް އަންނާށޭ ބުނެ ކެންޒާގެ އަތުގައި ލައިރާ ހިފާލިއެވެ. ދެން ވެސް ކެންޒާއަށް ބަހެއް ނުބުނެވުނެވެ. ކެންޒާގެ ދެފަރާތުގައި އަތުގައި ހިފާލައިގެން ލައިރާއާއި ލައިތު ތިބެ ސޯފާތަކާއި ދިމާއަށް އައެވެ. ނަމަވެސް ލައިތުގެ އަތަށް ކެންޒާ ބާރުކޮށްލުމާއެކު އެ ހަރަކާތް ލައިތު ދެނެގަތެވެ. މާމައަށް ގޮވާލައި ކެންޒާ ގޮވައިގެން ކޮޓަރިއަށް ދިއުމުގެ ހުއްދައަށް ލައިތު އެދުނެވެ. އަރާމުކޮށްލުމަށްފަހު އެންމެންނާ ބައްދަލުކުރަން ލައިތު ޚިޔާލު ފާޅުކުރިއެވެ. ފަރުޒީނު އެ ޚިޔާލަށް އެއްބަސްވެ މަންމައާ ލޮލުން ސިއްރު މެސެޖެއް ބަދަލުކޮށްލިއެވެ.\n"ކެން ވަރުބަލިވެފަ ހުންނާނީ، ދޭ ދެކުދީން... ކޮޓަރި ވެސް ސާފުކޮށްފަ ހުންނާނީ." ކަސްތޫރީ ބުނެލިއެވެ.\nއެ ދެމަފިރިންނަށް ފުރުޞަތު ދީފައި ޢާއިލާގެ އެހެން މެންބަރުން ޖަމާވީ ސޯފާތަކަށެވެ. އެންމެންނަށް ވެސް ހާލަތު އެނގިފައި އޮތުމުން އެއްވެސް ކަމަކަށް ކެންޒާއަށް ބާރުއަޅަން ބޭނުންނުވަނީއެވެ. އެލެވޭޓާއަށް އެރުމާއެކު ލައިތުގެ ކޮނޑުގައި ކެންޒާ ލައްވެލިއެވެ. އޭނާ ފުންނޭވާއެއް ލިއެވެ.\n"ކެން... އޯކޭތަ؟" ގަޔާ ކައިރިކޮށްލަމުން ލައިތު އަހާލިއެވެ. ކެންޒާ މަޑުމަޑުން ބޯޖަހާލީއެވެ.\nލައިތުގެ ކޮޓަރިއަށް އައިސް ވަދެވުމުން ކެންޒާގެ ނަޒަރު ހުރިހާ ދިމާއަކަށް ހިންގާލެވުނެވެ. އެ ކޮޓަރިއަށް އޭނާ ވަންފަހުން އެތައް އަހަރެއް ފާއިތުވެފައިވާ ކަހަލަ އިޙްސާސެއް ކުރެވުނެވެ. ގާތްކަމަށްވުރެ ނަފްސަށް ވެރިވީ ބީރައްޓެހިކަމެވެ. ލައިތުގެ ކުދިކުދި ގޯނާތަކާއި ސަމާސާތަކުން ކެންޒާ ލަދުންނާއި، ރުޅިންނާއި، އުފަލުން ހީނ އުޅުނު ހަނދާން އާވިއެވެ. ހަޔާތަށް ބިންދާލާނެ ރާޅުގެ ނުރައްކާކަމުގެ އިންޒާރެއްގެ ހިލަން އޭރަކުނެތެވެ. ތަސައްވުރު ވެސް ނުކުރެވޭފަދަ ބޮޑު މުސީބާތަކާ ދުވަހަކުވެސް ކުރިމަތިލާން ޖެހިދާނޭ ހީކުރެވޭނީ ވެސް ކިހިނެއް ހެއްޔެވެ. ލައިތަކީ ދުނިޔެކަމުގައި ޤަބޫލުކުރެވުނު ހިނދު އެ ދުނިޔެ ފުނޑުފުނޑުވުމުން ކެންޒާއަށް ވާނީ ކިހިނެއް ހެއްޔެވެ. ދިރިހުންނަން އޭނާ މަސައްކަތް ކުރިއެވެ. ހާލަތާ ކުރިމަތިލާ ސާބިތުވެ ހުންނަން ހިތްވަރު ވެސް ލިއެވެ. ނަމަވެސް ކެތްކުރަން ދަތިވީއެވެ. ސަލާމަތުގެ އައްސޭރިއެއް ހޯދާހޯދާ ވަރުބަލިވީއެވެ. ހައްޔަރުން ސަލާމަތްވުމަށް ފަސޭހަ މަގު ޚިޔާރުކުރީ އެކަމުގައި ހުރި ނުބައިކަން އެނގިހުރެއެވެ. އެހިސާބަށް އޭނާ ގެންދިޔަ މީހަކީ މިފްރާހެވެ. އޭނާގެ ހުރިހާ އެއްޗެއް ފޭރިގަތީއެވެ. ކެންޒާއަށް ދުނިޔެއާ ކުރިމަތިލައި، އަލުން ދިރިއުޅެން ބިރުގަންނަ ވަރަށް ނަފްސު ބަލިކަށީވީއެވެ. ދެކޮޅު ހަދާފައި ވެސް މިފްރާހުއާ އަމިއްލަ ނަފްސު ހަވާލުކުރީ ޚުދު ކެންޒާ އަމިއްލައަށޭ ޤަބޫލުކުރެވޭތީއެވެ. އޭނާގެ ވަށައިގެން ބައްދަމުން އަންނަ ކުށްވެރިކަމުގެ އިޙްސާސަކީ އެއީއެވެ.\nކެންޒާއަށް ދިރިއުޅުމުގެ ދުވެލި ލަސްވެ މަޑުޖެހިފައިވާ ކަހަލައެވެ. މާލެ އައިފަހުން ދެ ދުވަސްވީއެވެ. ކެންޒާއާ ވާހަކަދައްކަން މަސައްކަތް ނުކުރާ މީހަކު ޢާއިލާގެ ތެރޭގައި ނެތެވެ. އެކަހެރިކަމަށް ކެންޒާ ހޭނިފައިވާ ކަހަލައެވެ. ކޮޓަރިން ނުކުންނަނީ ކާގަޑިތަކުގައި އެކަންޏެވެ. މީހަކަށް ފެންނަން އޭނާ ނޭދެއެވެ. ލައިރާއަށް އެ ކޮޓަރިއަށް އަންނަން ނުކެރިފައި ހުރީ ލައިތު އެކަމަށް މަނާކުރާ ވަރުންނެވެ. އެންމެންގެ ތެރޭގައި ވެސް ދެކެވެނީ ކެންޒާގެ ވާހަކައެވެ. ކަސްތޫރީއާއި އަސަދުމެންގެ ދެމަފިރިންނާއި ފަރުޒީނު ދިރިއުޅޭ ފަންގިފިލާގައި މަޝްވަރާތައް ކުރިއަށް ދެއެވެ. ނަފްސާނީ އެހީތެރިކަން ކެންޒާއަށް ހޯދާދިނުމާމެދު ފަރުޒީނު ޚިޔާލު ފާޅުކުރިއެވެ. އެތަނުން އެކަކަށް ވެސް ކެންޒާއާ ވާހަކަދައްކާނޭ ގޮތެއް ނޭނގެއެވެ. ބުނެވޭ އެއްޗަކުން ކެންޒާގެ ހާލަތު ގޯސްވެދާނެތީ އެންމެން ވެސް ކަންބޮޑުވެއެވެ.\nރޭގަނޑުގެ ވަގުތެވެ. ބެލްކަނީގައި ހުރެފައި ލައިތު އައިސް ކޮޓަރިއަށް ވެނެވެ. އުދާސްކަން ބޮޑު ރެއަކަށް ވާތީ ހޫނު މަޑުކުރުމަށް ލައިތު ވެސް ގަސްދުކުރީ ފެންވަރާލައިގެން ނިދަން އޮށޯންނާށެވެ. އޭރު އަދި ކެންޒާ ފާޚާނާއިން ނުނިކުމެވެ. ލައިގެން ހުރި ކަނޑުނޫކުލައިގެ ޓީޝާޓު ބާލައި ވަށިގަނޑަށް ވައްޓާލާފައި ލައިތު އައިސް ޓަކިޖެހީ ފާޚާނާ ދޮރުގައެވެ. ސިކުނޑި މަސައްކަތްކުރީ ޓަކި ޖެހުނު ފަހުންނެވެ. މަޑުކޮށްލާފައި އެނބުރިލަން އުޅެނިކޮށް ކެންޒާ ދޮރުހުޅުވިއެވެ. ދޮރުފަތް ދުރުކޮށްލެވިފައި ހުރިއިރު އެ ދޭތެރެއިން ކެންޒާ ބޯއަރިކޮށް ބަލާލިއެވެ. އެމޫނުގައި ވިދާ ފެންތިކިތައް އެކި ދިމާއިން ފައިބަމުންދެއެވެ. ވަގުތުކޮޅަކަށް ހަރަކާތެއްކުރަން ނޭނގިފައި ލައިތަށް ހުރެވުނެވެ. ހިތުގެ ހިނގުން އަވަސްވެލިއިރު، ދޮރުފަތުގެ ފަހަތުގައި ފޮރުވިފައިވާ މަންޒަރު ބެލުމަށް ލައިތުގެ ހިތް ޝައުގުވެރިވެލީ ނުހަނު އަވަހަށެވެ. ޙިއްސުތަކަށް އެނގުންވާން ފެށިއެވެ.\n"އަހަރެން ވަންނަންތަ؟" މޭގައި އެއްއަތުން ފިރުމާލަމުން ދޮރުކަނީގައި އަނެއްއަތް ވިއްދާލައި ކުރިއަށް ހަށިގަނޑު ޖައްސާލެވުނީ އޭގެ އަމިއްލަ ޒާތުގައި ކަހަލައެވެ.\nބުނަންވީ ކީކޭކަމެއް ކެންޒާއަށް ނުވިސްނުނެވެ. ދޮރުފަތް ހުޅުވައެއް ވެސް ނުލެވުނެވެ. ގަނޑުވެފައި ހުރެވުނީއެވެ. ލައިތުގެ ދެ ލޮލުން އޭނާ އެދެނީ ކޮންކަމެއްކަން ކެންޒާގެ ހިތް ފަހުމްކޮށްދިނެވެ. ކަޅުކޮފީ ކުލައިގެ ދެ ކަޅިއަށް އަރާ ފައިބާ ކުލަތަކަކީ ކެންޒާ ދަންނަ ބަހުރުވައެކެވެ. އާނއެކޭ ބުނެ ހާމަވެފައިވާ ލައިތުގެ މޭގައި ފޮރުވިލަން ހިތް ގޮވާލި ނަމަވެސް ސިކުނޑި ދިނީ އިންޒާރެކެވެ. ފިރިމީހާކަން އެނގޭއިރު ވެސް އެ ފިރިމީހާގެ ގޮވާލުމަށް ޖަވާބެއް ނުދެވުނީތީ މޭގައި ގަދަ ރިހުމެއް އުފެދުނެވެ. ދެމެދުގައި އޮތޯ ފުން ލޯތްބަކަށް ވިޔަސް މީ ކޮންކަހަލަ ދުރުކަމެއް ހެއްޔެވެ.\n"އިޓްސް އޯކޭ... އަވަސްކޮށްލައިގެން ނުކުމޭ." ލައިތު ބުނެލިއެވެ. އޭނާ އެނބުރި ކޮޓަރިތެރެއަށް އައީއެވެ. އެނދުގެ ފައިލާކޮޅުގައި ހުރި ލައުންޖުގައި އިށީނދެ ފައިގެ ދެފަރާތުން ގޮނޑީގައި ދެއަތް ވިއްދާލިއެވެ. އެނދުދަށާއެކު އަޅާފައި އޮތް ރަގަށް ނަޒަރު ހުއްޓާލައިގެން އޭނާ އިނެވެ.\nގައި ހިއްކަން ހުރެފައި އިސްތަށިގަނޑު ތެމިދާނޭތީ އަޅާފައި އޮތް "ޝަވާކެޕް" ކެންޒާ ނެގިއެވެ. އެ ހުންނަންވާ ތަނުގައި އަޅުވާލުމާއެކު ފާޚާނާގައި ހުރި ލޯގަނޑުން އަމިއްލަ ހަށިގަނޑަށް ކެންޒާ ބަލާލިއެވެ. އެ ހަށިގަނޑަށް ލައިތު ޝައުގުވެރިކަން އުފެދިދާނެތޯ ސުވާލު ކޮށްލެވުނެވެ. ދެއަތަށް ހުއްޓި ހަށިގަނޑަށް ކެންޒާ ބެލިއެވެ. އޭނާއަށް ލައިތު ހިތްހަމަޖައްސައި ދެވިދާނެބާއެވެ. ލައިތު އުންމީދުކުރާފަދަ ތަޒާކަން އެ ހަށިގަނޑުގައި މިހާރު ވެސް އެބަހުރިބާއެވެ. އުނުގައި ތުވާލި އަނދެލުމާއެކު ނިދަން ލާން ނެގި ޓީޝާޓު ކެންޒާގެ ގަޔަށް މަހާލީ އިންތިހާއަށް މާޔޫސްވެފައި ހުރެއެވެ. ފާޚާނާއިން ނުކުމެ "ވޯކިން ވޯޑްރޮބް" ތެރޭ މަޑުކޮށްލައިގެން ހުރެ އޭނާ ހަރުވާޅުލިއެވެ. ކޮޓަރިއަށް ނުކުތީ ދެނެވެ. ލައިތަށް ކެންޒާ ފެންނައިރަށް ތެދުވިއެވެ. ފެންވަރާލައިގެން މިއަންނަނީއޭ ބުނެ ކެންޒާގެ ގާތުން އަޅާފައި އޭނާ ހިނގައްޖެއެވެ.\nލައިތު ފާޚާނާއިން ނުކުމެގެން އައިރު ކެންޒާ އޮތީ އެނދަށް އަރައެވެ. ދިގު ރެއަކަށްވާނޭކަން ކެންޒާއަށް އެނގެއެވެ. ނިދަން ބޭނުންވެ ނުނިދުމަކީ ވެސް ތަކުލީފެކެވެ. ޚިޔާލުތައް އަތްނުފޯރާހާ ދުރަށް ދިއުމާއެކު ހިތްބިރުގަތުން އާދައަކަށް ވެފައިވެއެވެ. ލައިތު އައިސް އެނދަށް އެރިއެވެ. މަރާލެވިފައިވާ ދެ ލޯ ކެންޒާ ނުހުޅުވިއެވެ. މަޑުމަޑުން އައިސް އަރިއަކަށް އޮތް ކެންޒާގެ ފަހަތުން ލައިތު ބައްދާލައިފިއެވެ. އެއްފަރާތަކަށް ގަތާފައި އޮތް އިސްތަށިގަނޑު ކޮނޑުމަތިން ކުރިމައްޗަށްވާހެން އެއްފަރާތްކޮށްލުމާއެކު ކެންޒާގެ ކަނދުރާގައި ލައިތު ބޮސްދީފިއެވެ. ތުންފަތް ޖައްސާލައިގެން އޮވެ ވަރަށް ލޯބިވެޔޭ އޭނާ ބުނެލިއެވެ. ކެންޒާގެ އަތްފައި ފިނިވާ ގޮތްވިއެވެ. މިނޫނީ ލައިތުގެ ބީހުން އިޙްސާސްވެ ކެންޒާ ޖެހިލުމެއްނުވެއެވެ. ގާތްކަމަށް ލައިތު ގޮވާލައިފިނަމަ ނޫނެކޭ މިހާތަނަށް ބުނެފައެއްނެތެވެ. ނަމަވެސް ކެންޒާގެ ހިތުގެ ހިނގުން އަވަސްވަމުން އައީ އެ ބީހުންތަކަށް އެދިގެންނެއްނޫނެވެ. މަރުޙަބާކިޔުމެއްނެތިއެވެ. ކޮނޑުގައި ހިފައި ލައިތާ ދިމާއަށް ކެންޒާ އަނބުރާލީ ނުހަނު ބަލައިގެން މަޑުމަޑުންނެވެ. ކުރުއަތްމައްޗަށް ތެދުވެލި ލައިތު ފަރުވާތެރިކަމާއެކު ކެންޒާގެ މޫނަށް ބަލާލިއެވެ. ކުރިއަށް ދާންވީކަމެއް ޚުދު ލައިތަށް ވެސް ނޭނގެއެވެ. ހިތުގެ މިސްރާބުގައި ހިފުމަށް ޟަމީރު ޚިޔާލު ދިނެވެ. ލައިތު ކަންތައްކުރީ އެފަދައިންނެވެ. ނޭވާ އިޙްސާސްވާހާ މޫނު ކައިރިކޮށްލެވުމާއެކު ކެންޒާގެ ތުންފަތުގައި ބޮސްދީފިއެވެ. ބަނޑުމަތީ ބާއްވާލެވިފައި އޮތް ލައިތުގެ އަތްތިލަ ކެންޒާގެ ޓީޝާޓުގެ ދަށުން ހަމުގައި ބީހިލިއެވެ. ކެތްކުރަން ދަތިވެ، ކުއްލިއަކަށް ފުރަގަސްދެމުން ކެންޒާ އެނދުއަރިމަތީ ހުރި މޭޒުމަތީ ބޮކި ނިވާލިއެވެ. މުޅި ކޮޓަރިއަށް ކަޅުކަން ގަދަ އަނދިރިކަމެއް ވެރިވިއެވެ. ކެންޒާގެ ނެގިނެގިފައި ޖެހެމުންދިޔަ ހިތުގެ ތެޅުން ގާތުގައި އޮތް ލައިތަށް ވެސް އިޙްސާސް ކުރެވުނެވެ.\n"ކެން... ކީއްވެ ލައިޓު ތި ނިވާލީ." ލައިތު ބުންޏެވެ.\nކެންޒާއަށް ކަންތައްކުރެވުނު ގޮތް ވިސްނައިލެވުނީ ދެނެވެ. މީހާއަށް ހަރުކަށިކަމެއް ވެރިވިއެވެ. ވޭތުވެދިޔަ ތިންމަސް އޭނަ ހުރީ އެގޮތަށް ހޭނިފައެވެ. އަނދިރީގައި އެ ހަށިގަނޑު ފިއްސަމުންދިޔައިރު އެ ދިލައާއި ވޭނަށް ހޭނުނީ ކޮންއިރަކުކަމެއް ޚުދު ކެންޒާއަށް ވެސް ނޭނގެއެވެ. އެއިން ކޮންމެ ރެއަކު އަނދިރިކަމުގެ ތެރެއިން ކެންޒާ ސިފަކުރަން ބޭނުންވި ސޫރައަކީ ލައިތެވެ. ވީއިރު މިހާރު އޭނާގެ ގާތުގައި ލައިތުކަން އޮތީ ޔަގީންވާއިރު ވެސް ކެންޒާއަށް ކަންތައް ކުރެވުނީ އިހު އާދަވެފައިވާ ފަދައިންނެވެ. ކެންޒާ އަނގައިން ނުބުނުމުން ލައިތު ފުރޮޅިލައި އޭނާ އޮތް ފަރާތުން ބެޑުލައިޓް ޖައްސާލިއެވެ. އޭގެ އަލި ފަނޑުކޮށްލައި އަލުން އޮށޯތީއެވެ. ދެމެދަށް ހިމޭންކަން ވެރިވީއެވެ. ކެންޒާ ގާތްކޮށްލުމާއެކު ލައިތު ވެސް އެއްވެސް ހަރަކާތެއް ނުކުރިއެވެ.\nގަޑިންވީ ކިހާއިރެއްކަމެއް ކެންޒާ ނުދެނަ ހުއްޓެވެ. ކަންތައް ހިނގައިދިޔަ ގޮތުން ކެންޒާގެ ހިތުގައި ޖެހިފައިވިއެވެ. ކިޔާދޭން ބޭނުންވިޔަސް ސިކުނޑި ވިސްނައިދެނީ އެކަމުން ނުކުންނާނޭ ނަތީޖާއެވެ. އެއްވެސް ކަމެއް ރަނގަޅުނުވާނޭ ކަމެވެ. ހިތަށް ވައްދަނީ ބިރުވެރިކަމުގެ ވަހުމްތަކެވެ. މަންމަގެ މަރާއެކު ދުލުގައި އެޅުނު ކަސްތޮޅުތަކުން މިންޖުވާނޭ ގޮތެއް ކެންޒާއަށް އަދި ނުފެނެއެވެ. މަޑުމަޑުން އެނދުން ތެދުވަން އުޅުނު ކެންޒާ އުނަގަނޑުމަތީ އޮތް ލައިތުގެ އަތް ހިއްލާލީ ނުހަނު ބަލައިގެންނެވެ. ތެދުވެ އިރުކޮޅަކު އެނދުގައި އިނެވެ. ދެން އޭނާ ނުކުތީ ކޮޓަރިން ބޭރަށެވެ. ހާމަފަޒާއިން ހިތަށް ފިނިކަމެއް ލިބޭތޯއެވެ. ބެލްކަންޏަށް ނުކުމެވެން ހުރި ދޮރު ކަހާލައި އެތަނުގައި ކެންޒާ މަޑުކޮށްލިއެވެ.\nރޭގަނޑު ހޭލާ އުޅޭ ސެހްރާނު ކޮޓަރިން ނުކުތީ ކޮފީ ޖޯޑު ހުސްވެގެންނެވެ. އެލެވޭޓާއަށް ދިމާއަށް އައިސްފައި އޭނާއަށް ހުއްޓެވުނީ ރޯއަޑު އިވޭތީއެވެ. އަތުކުރީ އޮތް ސްމާޓްގަޑިއަށް ބަލާލިއެވެ. ފަތިހު ފަހެއް ޖަހައިފިއެވެ. ޢާއްމުކޮށް އޭނާ ނިދާނީ ހެނދުނު ނާސްތާގައި ބައިވެރިވެފައެވެ. އެހެންވެ އެންމެން ނިދާފައި ތިއްބަސް ގޭގައި ހޭލާ އުޅޭ މީހަކަށް ސެހްރާނުވާނެއެވެ. ބެލްކަނިން އިވިއިވި ހުރި އަޑަށް ސަމާލުވެ އެދިމާއަށް ސެހްރާނު އައެވެ. ދޮރުހުޅުވާފައި ހުރުމުން ސިއްރުން އޭނާ ބަލާލިއެވެ. ފާރުގައި ލެނގިލައިގެން މެޔާ ދެކަކޫ ކައިރިކޮށްލައިގެން އިނީ ކެންޒާއެވެ. މޫނުގައި ދެއަތް އަޅައި ފޮރުވާލައިގެން އިނދެ އޭނާ ގިސްލަނީއެވެ. ލައިތު ކޮބާބާއޭ ވަގުތުން ސެހްރާނުގެ ހިތަށް އެރިއެވެ. ހަލުވިކޮށް އައިސް ލައިތުގެ ކޮޓަރި ކައިރިއަށް ސެހްރާނު މަޑުކޮށްލިއެވެ. ޓަކި ޖަހަން އުޅެފައި ކެންޒާއަށް ހިލަން ވެދާނޭތީ އެ ޚިޔާލު ދޫކޮށްލީއެވެ. ކޮޓަރިއަށް ސެހްރާނު ވަންއިރު ނިދާފައި އޮތް ލައިތު އޭނާއަށް ފެނުނެވެ. އަވަހަށް އައިސް ލައިތަށް ގޮވިއެވެ.\n"ކެން..." ސެހްރާނު ކެންއޭ ބުނެލަންވީއިރަށް ލައިތު ފުންމައިގެން ތެދުވެއްޖެއެވެ. ނިދާފައި އޮތް މީހެއްހެން ހީނުވެއެވެ.\n"ކޮބާ؟" އެނދުމަތީ ކެންޒާ ނެތްކަން އެނގި ލައިތަށް ބުނެލެވުނެވެ. އޭނާގެ ނިދިފިލުވާލީ ކެންޒާ ނެތުމުން ލިބުނު ސިހުމެވެ.\n"ބެލްކަނީގަ... ރޮނީ." ސެހްރާނު ބުންޏެވެ.\n"ނުދަންތަ؟" ލައިތު ހަރަކާތެއްނުކުރުމުން ސެހްރާނު އަހާލިއެވެ.\n"އޭނާ ރޯނެނަމައޭ އަހަރެން ހިތަށް އެރި، އެ ހުރިހާ ކަމަކަށްފަހު ވެސް އޭނާ ނުރޯކަން އަހަންނަށް ފާހަގަވީ... ހުރިހާކަމެއް ހިތުގައި ފޮރުވައިގެން އެ ހުންނަނީ، އޭނާއަށް އެއްވެސް ކަމަކަށް ޔަގީންކަމެއްނެތް ކަހަލަ." ލައިތަށް އިސްތަށިގަނޑުގައި އިނގިލިތައް ހިންގާލެވުނެވެ.\n"ޝީ ނީޑްސް ޔޫ." ލައިތުގެ ކޮނޑުގައި މަޑުމަޑުން ސެހްރާނު ޖަހާލިއެވެ.\nބެލްކަން ލައިތު އައެވެ. ސެހްރާނު އެނބުރި ކޮޓަރިއަށް ދިޔައީއެވެ. ކެންޒާއަށް އެހީވެވޭނެ މީހަކީ ލައިތުކަން އޭނާ ވެސް ޤަބޫލުކުރެއެވެ. ކުޑަކަކޫ ޖަހާލުމާއެކު ކެންޒާގެ ކޮނޑުގައި ލައިތު އަތްލުމުގެ ކުރީން ގޮވާލިއެވެ. މޫނުން އަތް ނަގާފައި ލައިތަށް ކެންޒާ ބަލާލިއެވެ.\n"އައި އޭމް ސޮރީ..." ރިހުމާއެކު ކެންޒާއަށް ބުނެލެވުނެވެ.\n"ކެން މަޢާފަށް ތިއެދެނީ ކޮންކަމާ؟ އަހަންނަށްވެސް ކިޔާދީބަލަ... އޭގެފަހުގަ މަޢާފަށް އެދެންޖެހެންޏާ އަހަރެން ބުނާނަން." ކެންޒާގެ ކޯތާފަތް ދެއަތުން ފުހެދެމުން ލައިތު ބުންޏެވެ. އަދި ކެންޒާ ކޮޅަށް ނެގުވިއެވެ. ނަމަވެސް ކެންޒާއަށް ހުއްޓައެއްނުލެވުނެވެ.\n"އައި ވޯޒް ސްކެއާޑް... ޓެރިފައިޑް ފޯ ވެރީ ލޯންގްޓައިމް... ހުރިހާކަމެއް ކްރުއެލް ނައިޓްމެއާއަކަށް ބަދަލުވީ... އެކަކުވެސް ނެތް، އޭނާ ދެއްކި އަޑުއެހިން... ހުރިހާ އެއްޗެއް އަޑުއިވުނު، ލައިތު ފޫހިވާނެވަރު އެނގޭ، އެވާހަކަތައް ދޮގަކަށްވާން ބޭނުންވި، ބަޓް އިޓްސް ޓްރޫ، އިޓްސް ކިލިން މީ... އައި ޑިޑް އެވްރިތިންގް، އައި ބިޓްރެއިޑް އެވްރިވަން... ދެއާ އިޒް ނޯ ރިޑެމްޕްޝަން..." ކެންޒާގެ އަޑު ގިސްގެ އަޑާ އެކުވެފައިވިއެވެ. އެހެންވިޔަސް ލައިތަށް ކުރިން ނުލިބުނު ހިތްހަމަޖެހުމެއް ލިބުނެވެ. ކެންޒާ ވާހަކަދައްކާތީއެވެ. އޭނާއަށް ތަކުލީފު ލިބެމުންދަނީ ކީއްވެކަން ހާމަކުރާތީއެވެ.\n"އަނތްބަކަށްވާނީ ކިހިނެއްކަމެއް ނޭނގޭ، ނަތިންގް އިޒް ލެފްޓް... އެންޑް އިޓް ހާޓްސް... ހިއާ..." ލައިތުގެ އަތްތިލަ ގެނެސް ކެންޒާގެ މޭގައި ޖެއްސިއެވެ. އެހިތް ޒަޚަމްވެފައިވާވަރު ލައިތަށް އިޙްސާސްވެއެވެ. ދެ ލޯ ފެންކަޅިވާން ފެށުމުން ކެންޒާ ގެނެގެސް ލައިތުގެ މޭގައި ބޮނޑިކޮށްލިއެވެ. ކެންޒާގެ ބޮލުގައި ބޮސްދިނެވެ. ސިއްރުން ލޯކައިރިން ކަރުނައިގެ އަސަރު ފުހެލިއެވެ.\n"މިތާ ހުއްޓަ ފިނިވެދާނެ." ކެންޒާ ގޮވައިގެން ކޮޓަރިއަށް ދާން ލައިތު ގަސްދުކުރިއެވެ. އޭނާ ހިނގައިގަތުމުން އޭނާއާ އެއްވަރަށް ކެންޒާ ވެސް ފިޔަވަޅު އެޅިއެވެ. ކޮޓަރިއަށް ވަދެވުމުން ވެސް ކެންޒާގެ ގައިން ލައިތު ދޫކޮށެއްނުލިއެވެ.\n"އަސްލު މަންމަ މަރުވީ އަހަންނާ ހެދި... އެންމެންނަށް ހުރިހާކަމެއްމިވީ އަހަންނާ ހެދި." ލައިތުގެ މޫނަށް ބަލާލަމުން ކެންޒާ ބުނެލީ އެކަން ލައިތަށް ޔަގީންކޮށްދޭން އުޅޭ ފަދައިންނެވެ.\n"ކެން... އިނަފް، މީ އޭނާގެ އަމިއްލަ އެދުން ހާސިލުކުރަން އޭނާ ކުރިކަމެއް، އެންމެންގެ ލައިފްއާ ކުޅުނު މީހަކީ އެއީ، ކެންއަށް މިހެން ހެދީ ވެސް ހަމަ އޭނާ." ލައިތު ބުންޏެވެ.\n"ކިޔައިދޭން ބޭނުންވި، ބައިވަރުކަންތައް... އޭނާ ކުރި ހުރިހާކަމެއް... ލައިތު، އަހަރެން... ގެންދިޔައީ... ގޭގަހުއްޓަ މީހުންތައްވަނީ، ވޭނަށް އަރުވައިގެން އެގެއަށް ގެންދިޔައީ... ލޯމަތީ..." ކެންޒާ ލޮލުގައި އަތްތިލަ ޖައްސާލިއެވެ. ވާހަކަނުދެއްކިގެން އުޅޭ ކަހަލައެވެ. އެ ހަނދާންތަކަކީ ކެންޒާގެ ހިތަށް ލިބުނު ފުރަތަމަ ޒަޚަމްއެވެ.\n"ރޭޕްކުރަނީ ގަދަކަމުން ނުރުހުމުގަ... ވީޑިއޯގަ ފެންނަނީ އެހެންނެއްނޫން... އަހަރެން... ކުރާތީ..." ކެންޒާއަށް އަނގަމަތީ އަތްއަޅާލެވުމާއެކު އިސްޖަހާލެވުނެވެ.\n"ބޭބީ، އެއީ ވެސް ރޭޕް... ކެންގެ ރުހުން އެކަމުގައި ކޮބާ؟ އަހަރެންނަށް އެނގޭ ކެން ހަމަހޭގަ ހުރެގެން އެފަދަކަމެއް ނުކުރާނެކަން."\n"އެއްގޮތަކީ ކައިވެނިކުރުން، އަނެއްގޮތަކީ އޭނާ ބޭނުންކަމެއްކުރަން ދިނުން... އަހަރެން ބަލާ އެކަކުވެސް ނައި، ހާދަ ވެއިޓް ކުރީމޭ... ހީ... ހީ ޓަޗް މީ ހިއާ... ހިއާ... އެންޑް ހިއާ... ކޮންމެރެއަކު... ހަމަކޮންމެރެއަކު..." ކެންޒާ ހަށިގަނޑުގެ އެތަން މިތަނުގައި އަތްލަމުންދިޔައެވެ. އެމަންޒަރު ބަލަން ލައިތަށް ކެތެއްނުވިއެވެ.\n"ޕްލީޒް ކެން... އައި އޭމް ސޮރީ، އަވަހަށް ބަލާ ނުދެވުނީމަ." ކެންޒާގެ މޫނުގެ އެތަން މިތަނުގައި ލައިތު ބޮސްދިނެވެ. އެ ދެލޯ ފުރި ބަންޑުންވަނީއެވެ. މޭގައި ޖައްސާލުމާއެކު ކެންޒާގެ ބޮލުގައި ބޮސްދީ ތުންފަތް ޖައްސާލަމުން އޭނާގެ ބުރަކަށީގައި ލައިތު ފިރުމިއެވެ. މަސަލަސްކުރާ ފަދައިންނެވެ.\n"އިޓްސް ގުޑް ޓު ފީލް ނަތިންގް... ބަޓް އިޓްސް ނޮޓް ހެލްޕިން... ސްޕެޝަލީ ނައު... ވެން އައި އޭމް ބެކް ވިތް ޔޫ." ކެންޒާގެ ގިސްލުމުގެ އަޑު ބާރުވިއެވެ. ރޯ ފާރުގަނޑެއްގައި ރިހޭ ފަދައިން ތަކުލީފާއި ގަދަވޭން ކެންޒާއަށް ލިބެމުންދިޔައެވެ.\n"ކަމޯން... ލެޓް ޔޯ ސެލްފް ގޯ." ލައިތު އޯގާތެރިކަމާއެކު މަޑުމަޑުން ބުނެލިއެވެ.\n"ހައު ކެން އައި... ލައި ބުނީ އެންމެ ކަމެއް ސިއްރުކޮށްދޭން، އެކަންވެސް ނުވި... އިލީ... އެ ކުޑަކުޑަ ފުރާނަ، ލޯބި ކުޑަކުޑަ ކުއްޖާ، އެއްވެސް ކުށެއްނެތް ފުރާނައެއް، އެނގޭތަ!... ލައިތުގެ ފުރާނައާއެކު ދުއްވާލާނެކަން މުބީން ބުނީ، އެއީ އިންސާނުންތަކެއްނޫން... މި ޢާއިލާގައި ހުރި ހަމައެކަނި އަންހެންކުއްޖާ، އަހަރެންގެ އެންމެ ގާތް އެކުވެރިޔާގެ މަސްގަނޑު ޢާއިލާއާ ހަވާލުކުރާނޭކަން ބުނި، ލައިތަށް އެވަރުކުރިއިރު އެހެންމީހަކަށް ގޮތެއް ހަދަން ނުކެރިއެއް ނުހުންނާނެ... އަހަރެން ބިރުގަތީ... ވަރަށް ބޮޑަށް ބިރުގަތީ... ލޭތަކުތެރޭ އެގޮތަށް އެ ދެމީހުން ވާތަން ދުށުމަށްވުރެ އެމީހުންގެ ބަދަލުގައި އަހަރެން މަރުވުން މާރަނގަޅު، އަހަރެން މަރުވުމުން އެކަމާ ވިސްނާނޭ މީހަކުވެސް ނެތް... މަންމައެއް ދޮންބެއެއް ހުރީއެއްނޫން." ލައިތާ ދުރަށް ޖެހިލައި ކެންޒާ ވާހަކަދެއްކިއެވެ. އަތްއުކަމުން އޭނާ ވާހަކަދެއްކިއިރު ހަދާނޭ ގޮތެއް ނޭގި ގޮތްހުސްވެފައިވާ މީހަކު ފަދައެވެ. މުބީންއާއި މިފްރާހަށް އޭނާ ކުރާ ނަފުރަތާއި ލިބިފައިވާ ހިތްދަތިކަމުގެ އިތުރުން އެތައް އަސަރެއް އެއްފަހަރާ ކެންޒާގެ ފުށުން ފެންނަމުންދިޔައެވެ.\n"ބޭބީ ލިސެން... އިޓްސް އޯވާ، ލެޓް ޔޯ ސެލްފް ގޯ." ހުރިހާ ހިތްދަތިކަމުން ކެންޒާ ނުކުންނަން ލައިތު އެދެއެވެ. ކެތްނުކުރެވިގެން އުޅޭފަދައަކުން ދެފަރާތަށް ބޯއަނބުރާލާފައި ލައިތުގެ ގައިގާ ކެންޒާ ބައްދައިގަތެވެ. ބާރަށް ލައިތުގެ ގައިގާ އޭނާ ހިފަހެއްޓިއެވެ. އެއާއެކު މުޅި ކޮޓަރިތެރެއަށް ފެތުރިގެން ދިޔައީ ކެންޒާގެ ބާރު ރުއިމެވެ. ހިފެހެއްޓުމެއްނެއް ފަދައިންނެވެ. އެ ނަފްސުގައި ބަންދުވެފައިވާ އުދާސްތަކެއް ފަދައިންނެވެ. ދެކަކުލުން ވާގިނެތި ކެންޒާ ތިރިވި ހިނދު އޭނާއާއެކު ލައިތު ވެސް ދެކަކޫ މައްޗަށް ތިރިވެއްޖެއެވެ.\n"ލަ..އި..ތު..." ހިތްދަތިކަމާއި ވޭނުން ފުރިވާ ފަދައިން ލައިތުގެ ނަން ކެންޒާގެ ގަދަ ރުއިމާ އެކުވިއެވެ. މަންމައާއި ބޭބެގެ ކުއްލި ވަކިމުގެ ހިތްދަތިކަމާއި އެކަނިވެރިކަން އައިސް ކެންޒާ ވަށާލިއެވެ.\n"ދެއާ އިޒް ނޯ ވަން ލެފްޓް." ދުރަށް ޖެހިލުމާއެކު ބޭއިޚްތިޔާރުގައި ކެންޒާއަށް ބުނެވުނެވެ. އެހިނދު ކެންޒާގެ މޫނުގައި ދެއަތުން ހިފަހައްޓާލަމުން ކޯތާފަތް ތެތްމަމުންދިޔަ ކަރުނަތައް ލައިތު ފުހެދޭންފެށިއެވެ. އަދި ކެންޒާ ގެނެސް އަލުން ގާތްކޮށްލިއެވެ.\n"އައި އޭމް ހިއާ ފޯ ޔޫ..." ހިތަށް ކުޅަދާނަނުވެގެން ލައިތު ދެ ލޯ މަރާލިއެވެ. ކެންޒާ ހުއްޓައެއް ނުލިއެވެ. އޭނާގެ ކޯތާފަތުގައި ލައިތު އެތައް ފަހަރަކު ބޮސްދިނެވެ. ފިރުމިއެވެ. ބޮލުގައި ބޮސްދީފިއެވެ. އެ ކަރުނައަށް އެހާ ފަސޭހައިން ނިމުމެއްނާންނާނޭކަން ލައިތަށް އެނގެއެވެ. އެހެންވިޔަސް ކެންޒާ ރޯތަން ބަލަން ފަސޭހަކަމަކަށް ނުވަނީއެވެ. ކެންޒާގެ ނިތްކުރީގައި ނިތްކުރި ޖައްސާލައިގެން އިރުކޮޅަކަށް ލައިތުނެވެ. ދެން އަނެއްކާ ވެސް ކެންޒާ ގާތްކޮށްލައި ބުރަކަށީގައި ފިރުމަން ފެށީ ބޮލުގައި ތުންފަތް ޖައްސާލައިގެން އިނދެއެވެ.\nއެތައް އިރެއްފަހުން ކެންޒާ ހަމައަކަށް އެޅުމުން ލައިތު އޭނާ ގެނެސް އެދުގައި ބޭއްވިއެވެ. ރަޖައިން އެ ހަށިގަނޑު ނިވާކޮށްލުމާއެކު ކެންޒާގެ މަގަތުން އިށީނެވެ. ކެންޒާގެ ނިތްކުރީގައި ބޮސްދީފައި އަތުގައި އޮތް އޭނާގެ އަތްތިލައިގަ ވެސް ލައިތު ބޮސްދިނެވެ. މަޑުމަޑުން އިސްތަށިތައް އޮމާންކޮށްލާފައި ފަދައިން ކެންޒާގެ ނިތްކުރިމަތީ ލައިތު އިނގިލިތައް ހިންގާލިއެވެ. އޭނާ އުންމީދުނުކުރި ނަމަވެސް ކެންޒާއަށް ނިދެން ގިނައިރެއް ނުނެގިއެވެ. މަޑުމަޑުން ކެންޒާގެ ގާތުން ތެދުވެގެން އައިސް ކޮޓަރީގައި ހުރި ގޮނޑީގައި ލައިތު އިށީނެވެ. ކެންޒާއަށް ބަލަން އިންއިރު އޭނާގެ ދެ ލޮލުން ކަރުނަ ފައިބަންފަށައިފިއެވެ. ހިމޭންކަމުގެ ތެރޭ އެކަނި އިނދެ އޭނާ ރުޔެވެ. ދެން ދެ ލޯ ފުހެލާފައި އައިސް އެނދަށް އަރައި އޮށޯވެލީ ކެންޒާ ގާތްކޮށްލައިގެންނެވެ. ކެންޒާގެ ބޮލުގައި ބޯޖައްސާލައިގެން އޮވެ ފުންނޭވާއަކާއެކު ދެ ލޯ މަރާލިއެވެ.


PSG ge coach akah Tuchel\n19th October 2018 | Last update: 12:13\nޕީއެސްޖީގެ ކޯޗަކަށް ޓްޗެލް\nޕީއެސްޖީގެ އާ ކޯޗް ތޯމަސް ޓްޗެލް ---\nއަންނަ ސީޒަންގައި ފްރާންސްގެ ޕީއެސްޖީގެ ކޯޗަކަށް ބުރޫޝިއާ ޑޯޓަމުންޑްގެ ކުރީ ކޯޗް ތޯމަސް ޓްޗެލް ހަމަޖައްސައިފި އެވެ.\nމި ސިޒަންގައި ޕީއެސްޖީއަށް ފާރާންސް ލީގާއި ފްރާންސް ކަޕް ހޯދައިދިން ސްޕެއިންގެ ކޯޗް އުނައި އެމްރީ ވަނީ، ސީޒަނަށް ފަހު އެ ޓީމު ދޫކޮށްލަން ނިންމާފަ އެވެ. ޕީއޭސްޖީގެ ކޯޗް ކަމާ އޭނާ ހަވާލުވީ 2016 ވަނަ އަހަރު އެވެ. ދެ އަހަރުގެ ކޮންޓްރެކްޓެއްގައި ޕީއެސްޖީން އޭނާ އާ އެކު ސޮއި ކުރީ ތިން ވަނަ އަހަރަކަށްވެސް އޭނާ ބެހެއްޓުމުގެ އިހްތިޔާރު ޕީއެސްޖީއަށް އޮންނަ ގޮތަށެވެ. ނަމަވެސް ޕީއެސްޖީ ދޫކޮށްލަން އެމްރީ ނިންމީ އަމިއްލަ އަށެވެ.\nފްރާންސް ލީގާއި ކަޕް ކާމިޔާބު ކުރެވުނަސް، ވަރުގަދަ ޓީމަކާއެކު ޗެމްޕިއަންސް ލީގްގެ ރަނގަޅު ހިސާބަކަށް ނުދެވުމުން، އެމްރީއަށް ފާޑު ކިޔުން އަމާޒުވި އެވެ. ގުރޫޕް ސްޓޭޖުގައި ވަރުގަދަ ބަޔާން މިޔުނިކް ބަލިކޮށް ދެ ވަނަ ބުރަށް ދެވުނު ނަމަވެސް، އެއަށްވުރެ ދުރަށް އެ ޓީމަކަށް ނުދެވުނެވެ. ވަރުގަދަ ރެއާލް މެޑްރިޑް އަތުން ދެ ލެގްގައިވެސް ޕީއެސްޖީ ބަލި ވީ އެވެ.\nޓްޗެލް އާއެކު ޕީއެސްޖީން އެއްބަސްވުން އެކުލަވާލީ ދެ އަހަރު ދުވަހުގެ މުއްދަތަކަށެވެ. މެނިޒް އާއި ޑޯޓަމުންޑަށް ކޯޗް ކޮށްދިން ޓްޗެލް އެންމެ ފަހުން ކޯޗް ކޮށްދިނީ ޑޮޓަމުންޑަށެވެ. ޑޯޓަމުންޑްގައި މިދިޔަ ސީޒަންްގައި ޓްރާންސްފާގެ ކަންކަން ދިޔަ ގޮތުން އެކަމާ ހިތްހަމަ ނުޖެހި އޭނާ ޑޯޓަމުންޑް ދޫކޮށްލީ އެވެ.\nޑޯޓަމުންޑްގައި އޭނާ ކުރި މަސައްކަތައް ތައުރީފް އޮހުނެވެ. އޭނާގެ ކޯޗު ކަމުގެ ދަށުން ޑޯޓަމުންޑުން ރީތި ފުޓްބޯޅައެއް ކުޅުނެވެ. ޑޮޓަމުންޑް ކުޅުނީ ރަނގަޅު ސިސްޓަމަކަށެވެ. އޭނަގެ ގޭމް ސިސްޓަމުގައި ޒަމާނީ ފުޓްބޯޅައިގެ ހުރިހާ އެލެމެންޓްތަކެއް ހުއްޓެވެ.


Bathala resortun Corona ah meehaku shakku vegen Quarantine koffi | Hathaavees\nބަތަލާ ރިސޯޓުން ކޮރޯނާއަށް މީހަކު ޝައްކުވެގެން ކަރަންޓީންކޮށްފި\nއަރިއަތޮޅު ދެކުނުބުރި، ސޭންޑީޒް ބަތަލާ އައިލަންޑުން ކޮވިޑް19އަށް މީހަކު ޝައްކުވެގެން ކަރަންޓީންކޮށްފިއެވެ.\nއެޗްޕީއޭއިން ކުރި ޓިވީޓެއްގައި ބުނީ، އެ ރިސޯޓުގައި ޗުއްޓީ ހޭދަ ކުރަމުން ދިޔަ އިޓަލީވިލާތުގެ ފަތުރުވެރިއެއް ކޮވިޑް19އަށް ޝައްކުކުރެވޭ އަލާމާތްތައް ހުރުމުން މޮނިޓަކުރުމާއި ޓެސްޓު ހެދުމުގެ މަސައްކަތް ކުރިއަށްދާ ކަމަށެވެ.\nއަދި ޝައްކުކުރެވޭ މީހަކު ފެނުމުން އަމަލު ކުރަން އޮންނަގޮތުގެ މަތިން އެރަށަށް އަރައި ފައިބާ ހެދުންވަނީ ވަގުތީ ގޮތުން ހުއްޓާލާފަކަމަށް އެޗްޕީއޭއިން ބުނެއެވެ.\nއަރިއަތޮޅު ދެކުނުބުރި، ސޭންޑީޒް ބަތަލާ އައިލަންޑް ގައި ޗުއްޓީ ހޭދަ ކުރަމުން ދިޔަ އިޓަލީވިލާތުގެ ފަތުރުވެރިއެއް #ކޯވިޑް19 އަށް ޝައްކުކުރެވޭ އަލާމާތްތައް ހުރުމުން މޮނިޓަރކުރުމާއި ޓެސްޓު ހެދުމުގެ މަސައްކަތް ކުރިއަށް އެބަދޭ.\nކޮވިޑް19އަށް ޝައްކު ކުރެވިގެން ބަތަލާ އައިލަންޑުން މީހަކު ކަރަންޓީންކޮށްފައިވާއިރު، ސަމާ އައިލެންޑް ރިސޯޓުން ކޮވިޑް19އަށް ޓެސްޓުކުރި ހަތް މީހުންވެސްވަނީ އެ ބައްޔަށް ނެގެޓިވް ވެފައެވެ. އެޗްޕީއޭއިން ބުނީ އެ ޓެސްޓްގެ ނަތީޖާއާއި ވިދިގެން، އެރަށަށް އަރާ ފޭބުމުގެ އެއްވެސް ހުރަހެއް ނެތްކަމަށެވެ.\nކޮވިޑް-19އަށް ރާއްޖެއިން2މީހަކު ޕޮޒިޓިވްވުމާއި ގުޅިގެން، ރޭވަނީ ވަޒީރުންގެ މަޖިލީހުގެ ކުއްލި ޖަލްސާއެއްވެސް ބާއްވާފައެވެ. އެ ޖަލްސާގައި ވާހަކަ ދައްކަވަމުން ރައީސް ސޯލިހް ވިދާޅުވީ، ސަރުކާރުން އެންމެ ފުރަތަމަވެސް އަހަންމިއްޔަތުކަން ދެއްވީ ރައްޔިތުންނާ ހަމައަށް މި ހަބަރު ގެނެސްދެއްވުމަށް ކަމަށެވެ. އަދި އެކަމުގެ ހަގީގަތް ރައްޔިތުންނަށް ސާފުކޮށްދެއްވުމަށް ކަމުގައެވެ.\nPrevious ސަމާ އައިލެންޑުން ކޮރޯނާއަށް ޓެސްޓުކުރި7މީހުންވެސް ނެގެޓިވް\nNext ރައީސް ޔާމީން މިއަދު ފުލުހަށް ހާޒިރުވާން އަންގައިފި